|  |
| --- |
| Finanstilsynet24. juni 2021J.nr./MKO |

|  |
| --- |
|  |

# Aningaasalersuinermik ingerlataqarneq pillugu inatsisip atortuulersinneqarnera pillugu Kunngip peqqussutaanik eqikkaaneq.

## Ataatsimut isigalugu

Tulliuttuni aningaasalersuinermik ingerlataqarneq pillugu inatsimmi, Kalaallit Nunaanni atulersinneqartumi allannguutit ataasiakkaat Kalaallillu Nunaanni pissutsinut nalimmassaatit eqikkarneqarnerat atuarneqarsinnaavoq.

1. EU-mut attuumassuteqarneq

EU-p inatsisitigut pituttuisunik pappiaraataanut innersuussinerit aallaavittut peerneqarput. Inatsisitigulli pituttuisunik pappiaqqanik ataasiakkaanik kingorna atortuulersitsinissaq pisariaqalersinnaavoq. Pappiaqqat inatsisitigut pituttuisut taakku peqqussutip ilagai, taakkununngali innersuussinerit pappiaqqat inatsisitigut pituttuisut Kalaallit Nunaanni atortuulersinneqartinnagit atuutilissanngillat.

Pappiaqqat inatsisitigut pituttuisut ataasiakkaat Kalaallit Nunaanni atortuulersinneqarput, taakkununngalu innersuussutit tamanna naapertorlugu allanngortinneqarput.

## § 1

Peqqussutsikkut inatsit nr. 1563, 15. december 2015-meersumi § 1 Kalaallit Nunaanni atortuulersinneqarpoq. Tulliuttumi aningaasalersuinermik ingerlataqarneq pillugu inatsimmi allannguutit pingaarnerit eqikkarnerat, Kalaallillu Nunaanni pissutsinut nalimmassarneri pingaarnerit nassuiarneqarput.

1. Toqqorsivittut ingerlatseqatigiiffiit pillugit maleruagassat

Aningaasaleeqatigiittarfittut peqatigiiffiit pillugit inatsit Kalaallit Nunaanni atuutsinneqanngilaq. Aningaasaleeqatigiittarfittut peqatigiiffiit pillugit inatsisikkut aningaasaleeqatigiiffiit saniatigut aamma SIKAV-tut taaneqartut kiisalu pappiaqqanik nalilinnik aningaasaateqarfiit maleruagassiorneqarput. Taakku ataatsimut UCITS-tut taagorneqarput.

UCITS-nut aningaasaleeqatigiittarfittut peqatigiiffiit qanittumik attuumassuteqarput, taakkulu aningaasalersuinermik ingerlataqarneq pillugit inatsimmi maleruagissiuunneqarput. Toqqorsivittut ingerlatseqatigiiffiit pillugit maleruagassat Kalaallit Nunaanni atuutsinneqarput.

Toqqorsivittut ingerlatseqatigiiffiit aningaaseriviuvoq UCITS-mut pigisanik nalilinnik, UCITS-p pigisaanik nalilinnik toqqorsimatitsinissamik pisussaaffilertoq, taamaalillunilu UCITS-mi sulisut pisortallu pigisanik nalilinnik atuisinnaassanatik. Toqqorsivittut ingerlatseqatigiiffittaaq aningaasalersuinermik ingerlataqarneq pillugu inatsimmi § 106 naapertorlugu UCITS-mut taassumalu aningaasaliisartuinut arlalinnik nakkutilliinissamik pisussaaffeqarpoq, assersuutigalugulu UCITS-ip pappiaranngortitsinermi aningaasanngortitsinermilu akigititaasa eqqortuuneri kiisalu UCITS-i aningaasaliisuminut il.il. iluanaarutisianik eqqortunik tunniussinersoq nakkutigissallugu.

Toqqorsivittut ingerlatseqatigiiffiit pigisanik nalilinnik UCITS-init tunniunneqartunik qanoq paaqqutarinnissallutillu kontonut nalunaarsuinissaannik malittarisassat peqqussutikkut annertusineqarput. Taamatullu peqqusuummi qaqugu toqqorsivittut ingerlatseqatigiiffiit toqqorsivittut ingerlatseqatigiiffittut atuunnermut atatillugu isumagisassanik allanut tunniussisinnaanerat, kiisalu malittarisassat allap isumagisassanik ingerlatsinermi malitassaanik piumasaqaatinik toqqammavinnik peqqussut imaqarpoq.

* 1. Kalaallit Nunaanni pissutsinut nalimmassaaneq

Aningaaliisarnermi peqatigiiffinnut inatsit Kalaallit Nunaanni atulersinneqarsimanngimmat, aningaasaliisarnermi peqatigiiffiit pillugit qallunaat inatsisaat innersuunneqarpoq. Taamattaaq kalaallit UCITS-iinut innersuussutit ikkunneqarput. Inatsisitigut pituttuisunik pappiaqqanik innersuussutit, UCITS-mik eqqussisumik naammassinnittut aningaasalersuinermik ingerlataqarneq pillugu inatsimmi § 72-mut allanngortinneqarput.

Allannguutit makku pineqarput:

§ 1, nr. 14-17

1. Aningaaseriviit ataasiakkaat patajaassusaannik ilassummik naatsorsuineq

Peqqussutsikkut erhvervsministeri nalunaarutikkut aningaasanik ataasiakkaat patajaassutsikkut tapiissutaannut matussutissanik, Kalaallit Nunaanni malittarisassat allannguutit, nalimmassaanerit il.il. tunuliaqutaralugit ingerlaavartumik eqaatsumillu aaqqigallersinnaanerat qulakkeerniarlugu, erseqqinnerusumik malittarisassiornissamut piginnaatinneqarpoq.

Allannguutit tulliuttut pineqarput:

§ 1, nr. 18 aamma 19

* 1. Aningaaseriviit aningaasanik tiguinnarianik matussusiisinnaanerannut piumasaqaatit

Europa-Kommissionip peqqussutitut ingerlateqqitaata (EU) 2015/61 10. oktober 2014-meersup aningaasanik taarsigassarsisitsisartut matussutissanik uninngasuuteqarnissaannik piumasaqaatinut tunngasup (EU) nr. 575/2013 Kalaallit Nunaanni atuutilernera pillugu nalunaarut ulloq 1. maj 2018 atulerpoq. Taanna tunuliaqutaralugu peqqussutsikkut aningaasalersuisarnermik ingerlatsineq pillugu inatsimmi § 153, imm. 1 aamma 2, aningaaserivinni uninngasuuteqarnissamut piumasaqaatinut tunngasut atorunnaarsinneqarput. § 152, imm. 1-3, peqqussummi § 5-mi atorunnaarsinneqarput.

Kalaallit aningaaseriviini uninngasuuteqarnissamik piumasaqaatinik atuuttunik atorunnaarsitsineq, Finanstilsynip ingerlatsivimmi ingerlatsivinniluunniit ataatsimoortuni arlalinni, aarlerinaatinik assingusunik atugaqartuni, uninngasuuteqarnissamut immikkut malittarisassiorsinnaaneranik allannguinermik imaqanngilaq.

Tassani allannguutit tulliuttut pineqarput:

§ 1, nr. 25, 26 aamma 31.

1. Aningaasalersuisarnermi sullississutit akiinik paasissutissanik katersinissamik Finanstilsyn-imut piginnaatitsissut

§ 352, imm. 2-mi Finanstilsyn-i aningaasalersuiarnermi sullississutit akiinik katersinissamut tamanullu saqqummiussinissamut tunngavissinneqarpoq. Taamaaliornikkut Finanstilsyn-i niuerfimmi tassani ersarissuunissamik akitigullu unammillernerup annertusarnissaa siunertaralugu inissianut taarsigassarsianut akinik katersuiffimmik pilersitsinissamut ingerlatsinissamullu periarfissinneqarpoq. Finanstilsyn-i taamaalilluni aningaasalersuisarnermi sullississutit akiinik aalajangersimasunik tamanut saqqummiussinissamut inatsisitigut toqqammavissinneqarpoq, tassani aamma assersuutigalugu aningaasalersuiffinni ataasiakkaani taarsigassarsiarititanut ernialiussat ilanngullugit, taamaaliornerluunniit tamat, taamaalillunilu aamma unammillertigisat paasissutissanik ullumikkut tamanit pissarsiarineqarsinnaanngitsunik, niuerfimmilu unammillerneq nukittorsarniarlugu tamanut ilisimaneqalersussatut kissaatigineqartunik pissarsinissamut periarfissiigaluarpat.

Aalajangersagaq akinik tamanut nittarsaavimmik tjek boliglånd.dk pilersitsinermi atorneqarpoq. Nittarsaavik Kalaallit Nunaat ilaalersillugu annertusineqarnissaanik aalajangertoqanngilaq.

Allannguut una pineqarpoq:

§ 1, nr. 38.

1. Sillimmasiisarnermik ingerlatsineq pillugu immikkut malittarisassat

Aningaasalersuisarnermik ingerlatsineq pillugu inatsisip immikkoortunut inatsisinngorlugu aggulunneqarnissaanik suliaq ingerlavoq. Tassa pappiaqqanik nalilinnik niuertunut, sillimmasiisarfinnut taarsigassarsisitsisarfinnullu immikkut inatsiseqalissaaq.

Taamaammat peqqussut aningaasalersuisarnermik ingerlatsineq pillugu inatsimmi allannguutinik taamaallaat sillimmasiisarfinnut tunngassuteqartunik imaqanngilaq.

Aningaasalersuisarnermik ingerlatsineq pillugu inatsit Danmarkimi akuerineqaraangami, sapinngisamik piaarnerpaamik inatsisip Kalaallit Nunaanni atortuulersinneqarnissaa siunertaralugu kalaalit oqartussat attavigineqartarput.

Taamaallaat pappiaqqanik nalilinnik niuertunut tunngasuinnarnik taamak annertugisunik allannguuteqartoqanngilaq. Taamaammat allannguutit taakku peqqussutitigut atortuulersinneqassapput.

Taamaattumik allannguutit tulliuttut atortuulersinneqassanngillat:

§ 1, nr. 2-4, 6, 8-10, 20, 32-37, 39, 40, 42, 46 aamma 48.

## § 2

Inatsimmi nr. 262, 16 marts 2016-meersumi § 7 peqqussutikkut Kalaallit Nunaanni atortuulersinneqarpoq. Tulliuttuni aningaasalersuisarneq pillugu inatsimmi allannguutit pingaarnerit kiisalu Kalaallit Nunaanni pissutsinut nalimmassaanerit pingaarnerit eqikkarneqarput.

**1. Piginnittuiit pillugit malittarisassat**

Aningaasalersuinermik ingerlatseqatigiiffiit tamarmik allallu inatsisitigut akisussaaffiit assingusut arlallit, piginnittuiit pisinnaatitaaffii ilaatillugit, piginnittuimminnik ilisimasaqassasut, piginnittuiit pillugit maleruagassat nassataraat. Paasissutissat taakku ingerlatseqatigiiffiit inatsisilluunniit isaani inuit allat, inuup piginnittuinngornerani, piginnittuiujunnaarneraniluunniit ilisimasaqalerneranni sapinngisamik piaarnerpaamik Erhvervsstyrelsen-ip qarasaasiakkut atortorissaarutaanut nalunaarsorneqassapput, tamanik takuneqarsinnaanngussallutik.

Ingerlatseqatigiiffinni piginnittuiusut, inuit taakkuusutut, naggataatigut piginneqataassutit ilaannik naammattunik, imaluunniit ingerlatseqatigiiffimmi taasisinnaatitaassutinik piginnittuusutut imaluunniit nakkutilliisuusutut, imaluunniit allatut nakkutilliinermik suliaqartutut, nassuiaaserneqartarput. Piginnittuiussusermut ersiutaasussamik 25 pct.-iusumik killigititaqarpoq.

Suliffeqarfiit aningaasalersuisarnermik ingerlataqartut aallaavittut ingerlatseqatigiiffinnut inatsimmut ilaatinneqarput. Taamaammat taakkununnga tunngatillugu piginnittuiit pillugit malittarisassat ingerlatseqatigiiffinnut inatsimmi nassaarineqassapput. Suliffeqarfiit aningasalersuisarnermik ingerlatsisut ilaat ingerlatseqatigiiffinnut inatsimmut ilaatinneqanngillat. Taakkununnga tunngatillugu piginnittuiit pillugit malittarisassat aningaasalersuisarneq aningaasalersuisarnermik ingerlatsineq pillugu inatsimmi nassaarineqassapput. Tassani pineqarput sillimmaseeqatigiittarfiit, soraarnerussutisianik katersiviit akimuisut, sparekassit, andelsselskabip suliffeqarfiillu sipaarniarfiit.

Allannguutit uku innersuussutigineqarput:

§ 2, nr. 2, 3, 6 aamma 7.

1.1 Kalaallit Nunaanni pissutsinut nalimmassaanerit

Sparekassit andelskassillu pillugit malittarisassat Kalaallit Nunaannut atuutilersinneqanngillat. Taamaammat suliffeqarfeqariaatsinut taakkununnga marlunnut piginnittuiit pillugit malittarisassat atulersinneqassanngillat. Taamaammat § 2, nr. 4 aamma 5 atulersinneqanngillat.

## § 3

Peqqussutikkut inatsit nr. 631, 8. juni 2016-meersumi § 2 Kalaallit Nunaannut atortussanngortinneqarpoq. Tulliuttumi aningaasalersuinermik ingerlataqarneq pillugu inatsimmi allannguutit pingaarnerit, Kalaallit Nunaannilu pissutsinut nalimmassaanerit pingaarnerit eqikkarneqarput.

1. Tuniniaasumut akiliutit il.il. pillugit malittarisassanik naammassinnittumik allannguineq.

Aningaaseriviit allallu peqatigiiffiit aningaasalersuisartut uppernarsaataannik ingerlatitseqqittartut peqatigiiffiit aningaasalersuisartut uppernarsaataannik allanut tuniniaanerminnut atatillugu akilerneqartarput. Aningaaseriviit ingerlatitseqqittartullu allat aningaasaliisunut peqatigiiffiit aningaasalersuisartut uppernarsaataannik piserusuttunut aningaasaliinermi siunnersuinerminnut akilerneqartarput, soorluttaaq peqatigiiffiit amerlanersaannut tamanna ingerlatitseqqiisartup ingerlatitseqqiisarnermik periarfissamik atugassiineranut akiliutaasoq.

Pisuni marlunni allanit akiliutinik tiguneqarsinnaanermut tigummiinnarneqarsinnaanermullu inerteqqummik atulersitsisoqarpoq; siullertut attuumassuteqanngitsumik toqqammaveqartumik aningaasaliinermi siunnersuisoqarnerani, aappaanilu pisisup suliffeqarfiullu pappiaqqanik nalilinnik missingiisumik paaqqutarinninnerani. Taamattaaq attuumassuteqanngitsumik toqqammaveqartumik siunnersuineq pineqartoq pillugu aalajangersakkanik tunngavissiisunik atulersitsisoqarpoq.

## § 4

Peqqussutikkut inatsit nr. 1549, 13. december 2016-meersumi § 1 Kalaallit Nunaannut atortussanngortinneqarpoq. Tulliuttumi aningaasalersuinermik ingerlataqarneq pillugu inatsimmi allannguutit pingaarnerit eqikkarnerat, Kalaallillu Nunaanni pissutsinut nalimmassarneri pingaarnerit nassuiarneqarput.

1. Sillimmasiisarneq

L 308 2015 Kalaallit Nunaannut atortuulersinneqanngilaq. Tamanna inatsit suli akuerineqanngitsoq peqqussutikkut Kalaallit Nunaannut atortussanngortinneqarpat pissaaq. Peqqussut taanna malittarisassanut taakkununnga allannguutinik arlalinnik imaqarpoq. Taakkulu taamaammat aamma atulersinneqassanngillat.

Allannguutit uku innersuussutigineqarput

§ 4, nr. 65-77, 84, 94

1. Akiliisitsissutinik qaffaaneq

Pineqaatissiinerup annertussilerneqarnera, unioqqutsitsinerullu qanoq sakkortutiginera aammalu suliffeqarfiup aningaasalersuisarnermik ingerlataqartup unioqqutitsisup angissusaata ataqatigiinnerulersinnissaat siunertaralugu peqqussutikkut aningaasalersuisarnermik ingerlatsineq pillugu inatsimmik unioqqutsitsinermi akiligassiissutit qaffanneqarput.

Aningaasalersuisarnermik ingerlatsineq pillugu inatsimmik unioqqutitsinermi akiliisitsissutip annertussusia, suliffeqarfiit aningaasaqarnikkut angissusaat aallaavigalugu tallimanut agguarlugit, taakkunani immikkoortuni ataasiakkaani akiliisitsissutit annertussusaat pingasunut agguarlugit periuseq atorneqarpoq:

– Akiliisitsissut immikkut appasissusilik unioqqutitsinernut annikitsunut.

– Akiliisitsissut sakkortusisaq annertuumik unioqqutitsinernut.

– Nalinginnaasumik akiliisitsissut, unioqqutitsinerit sinnerinut naapertuuttoq.

Unioqqutitsinerit appasissut tassaapput unioqqutitsinerit aalajangersimasut aaqqissuussinermut taamaallaat tunngassuteqartut, matumanilu atuisunik aningaasaliisunillu illersuinissamik kiisalu Finanstilsynip nakkutilliineranik il.il. malittarisassamik unioqqutinneqartumik illersuinissamik siunertaqartumik taasarialimmik sanioqqussinerunngitsut. Tassunga atatillugu unioqqutitsinerup annikitsuinnaanera pingaaruteqartuuvoq, tassanilu ataatsimut malittarisassanik allanut tunngatillugu suliffeqarfiup sullitaanut, aningaasaliisuinik il.il. suliffeqarfimmut annertuumik kinguneqaateqarsinnaanera pingaaruteqartuunngitsillugu. Unioqqutitsinertut annikitsutut pisut aallaavigalugit aaqqissuussinerni kukkussutaasinnaapput, suliffeqarfiullu iluani periutsinik, suleriaatsinik, aningaasanik il.il. naatsorsuinermi periutsinik pigisaqannginnerusinnaapput.

Unioqqutitsinernut annertuunut tunngatillugu taakku aningaasalersuisarnermik ingerlatsineq pillugu inatsimmik, imaluunniit CRR-mik unioqqutitsinerupput, tamatumalu suliffeqarfiup aningaasalersuisarnermik ingerlatsisup ingerlaannarnissaanik aarlerinartorsiornermik nassataqarpoq. Tassunga atatillugu unioqqutitsinerit suliffeqarfiup ingerlaannarnissaanik aarlerinartorsiortitsilernissamik annertussusillit pineqarnerat tunngavissaatinneqarpoq. Taamaattoqarneranut aallaqqaammut apeqqutaavoq suliffeqarfik unioqqutitsinermut (inatsisinik unioqqutitsinermut) atatillugu aningaasaqarnermigut ima annertutigisumik aarlerinartorsiortinnersoq, allaat suliffeqarfik, aarlerinaat piviusunngussappat, aningaasaateqarnissamut piumasaqaatinik atuuttunik naammassinnissinnaajunnaarluni. Tassunga atasumik aalajangernermi unioqqutitsinernik ataasiakkaanik sukumiisumik naliliinermik kiisalu suliffeqarfiup unioqqutitsinerit pineranni qanoq inissisimaneranik pissutsinik naliliineq tunngaveqassaaq. Tassunga atatillugu inatsisinik unioqqutitsilluni aarlerinartumik iliuuseqarnermut apeqqut, unioqqutitsinerup aalajangersakkanut ilaatinneqarneranut sunniuteqanngilaq.

Unioqqutitsinerit immikkut sakkortussusillit aamma unioqqutitsinerusinnaapput, toqqaannartumik suliffeqarfiup ataatsimut ilaanut kalluaanngitsut, taamaattorli taamaallaat imminerminni unioqqutitsinerilluunniit allat peqatigalugit ingerlaannarsinnaanermut aarlerinartorsiortitsisut. Suliffeqarfik attuumassuteqanngitsumik isigalugu paasineqarsinnaasumik aningaasaqarnikkut aarlerinartumik inissisimappat, peqatigisaanillu aningaasalersuisarnermik ingerlatsivimmik aningaasaqarnikkut aarlerinartorsiornermut illersorniarlugu malittarisassanik sakkortuumik unioqqutitsisoqartoqarpat taamaattoqartoq tunngavissaatinneqassaaq.

Tamatuma saniatigut unioqqutitsinerit annertuut tassaasinnaapput aningaasalersuisarnermik ingerlatsinerit inatsisitigut akuersissuteqarnissamik piumasaqaateqarfiusumik pigisaqarnani ingerlatsinerit, taamaaliornikkut suliffeqarfik Finanstilsynip nakkutilliineranut, sullinneqartut aningaasaliisartullu aningaasaqarnermik ingerlatsinermut tatiginninneranut pingaarutilimmik tunngaviusumut ilaanngitsuuvissinnaavoq. Taamattaaq aningaasalersuisarnermik ingerlatsivik sakkortuumik arlaleriarluniluunniit paasissutissanik tunniussisussaatitaanerminik sanioqqutsisinnaavoq, tassani paasissutissat tunniunneqartussaatitaasut nalunaarutiginngitsoornerisigut imaluunniit toqqaannartumik eqqunngitsunik paatsiveerutsitsisunillu paasissutissanik tunniussilluni, taamaaliornikkut suliffeqarfiup nakkutilliisussaatitaasut nakkutilliineranut ilaatinngitsuuillugu.

Immikkuualuttukkuutaartumik immikkoortillugu unioqqutitsinerup nalilersornerani Kalaallit Nunaanni pinerluttaalisitsinermut inatsimmi nalinginnaasut atorneqassapput. Pineqaatissiinermik aalajangiineq eqqartuussiviit suliami pissutsit tamakkerlugit pisunik ataasiakkaanik naliliinerannik toqqammaveqassaaq, akiliisitsinerullu annertussusissaa taaneqartoq, suliami aalajangersimasumi pissutsinut sakkortunerulersitsisumik sakkukinnerulersitsisumilluunniit pisoqarneranik qummut aammallu annertussusiliinikkut sanioqqunneqarsinnaavoq. Nutaamik akiliisitsinerup annertussusaanik aalajangersaanermi suliffeqarfiup suliffeqarfiit suussusaat akimorlugit annertussusaat ilanngaaseereerluni kaaviiaartitat tunuliaqutaralugit aalajangersarneqassaaq.

Akiliisitsinerup annertussusaa takussutisiatigut takussutissiivinni tulliuttuni allassimanerat qaffaanerup kinguneraa.

|  |
| --- |
| Inatsisitigut akisussaaffeqarfinnut akiligassiissutit  |
|   | Kaaviiaartitat annertussusaat 1-mi suliffeqarfinnut akiliisitsissutit annertussusaat | Kaaviiaartitat annertussusaat 2-mi suliffeqarfinnut akiliisitsissutit annertussusaat | Kaaviiaartitat annertussusaat 3-mi suliffeqarfinnut akiliisitsissutit annertussusaat | Kaaviiaartitat annertussusaat 4-mi suliffeqarfinnut akiliisitsissutit annertussusaat | Kaaviiaartitat annertussusaat 5-mi suliffeqarfinnut akiliisitsissutit annertussusaat |
| Ilanngaaseereerluni kaaviiaartitat  | - 50. mio. kr.  | + 50 mio. kr. – 100 mio. kr.  | + 100 mio. kr. – 1 mia. kr.  | + 1 mia. kr. – 10 mia. kr.  | + 10 mia. kr.-100 mia. kr.  |
| Suliffeqarfiit annikitsumik unioqqutitsinerannut akiliisitsisuut  | 10.000 kr.  | 20.000 kr.  | 30.000 kr.  | 40.000 kr.  | 50.000 kr.  |
| Suliffeqarfinnut nalinginnaasumik akiliisitsissutit annertussusaat\*  | 25.000 kr. – 100.000 kr.  | 50.000 kr. – 200.000 kr.  | 150.000 kr. – 600.000 kr.  | 500.000 kr. – 2 mio. kr.  | 1,5 mio. kr. – 5 mio. kr.  |
| Suliffeqarfinnut annertusisamik akiliisitsissutit \*  | 500.000 kr. – 1 mio. kr.  | 750.000 kr. – 2 mio. kr.  | 1,5 mio. kr. – 5 mio. kr.  | 4 mio. kr. – 15 mio. kr.  | 9 mio.kr. – 50 mio. kr.  |
| \* Taassuma saniatigut tamanna pinerluttaalisitsinermut inatsimmi malittarisassat malilugit pisinnaanngippat, unioqqutitsinerup malitsigisaanik iluanaarutaasinnaasut/aningaasartuutinik sipaarutaasinnaasut arsaarinnissutigineqarnissaat siunertaralugu akiliisitsissutip qaffaataanik tapiliussisoqartarpoq. |

|  |
| --- |
| Inunnut akiliisitsinerit  |
| Inunnut annikitsunik unioqqutitsinermi akiliisitsissut  | 5.000 kr.  |
| Inunnut nalinginnaasumik akiliisitsissutip annertussusaa\*  | 10.000 kr. - 1 ilanngaaseereerluni qaammammut aningaasarsiat.  |
| Inuinnut annertusisamik akiliisitsissutit\*  | 1 - 2 ilanngaaseereerluni qaammammut aningaasarsiat.  |
| \* Taassuma saniatigut tamanna pinerluttaalisitsinermut inatsimmi malittarisassat malilugit arsaarinnittoqarsinnaanngippat, unioqqutitsinerup malitsigisaanik iluanaarutaasinnaasut/aningaasartuutinik sipaarutaasinnaasut arsaarinnissutigineqarnissaat siunertaralugu akiliisitsissutip qaffaataanik tapiliussisoqartarpoq. |

Allannguut una pineqarpoq:

§ 4, nr. 131.

3. Aningaasalersuisarnermik ingerlatsivinnik pingaarutilinnik toqqaaneq (SIFI)

Finanstilsyni SIFI-nik toqqaanissamut immikkut ittumik periarfissinneqarpoq. Finanstilsynilli ukiut ataasiarluni, kingusinnerpaamillu ulloq 30. juni SIFI-nik toqqaasarnissaa suli aallaaviuvoq. Finanstilsynip ukiumoortumik toqqaasarnerata avataani piffissami ingerlatsiviup SIFI-unissamut tunngavigineqartoq ataaseq arlallilluunniit naammassippagit, Finanstilsyni taamaalilluni piffissami tassani toqqaasinnaassaaq. Tamanna assersuutigalugu tassaasinnaavoq suliffeqarfissuup SIFI-tallip iluani aaqqissuusseqqinnermi pisinnaavoq, tassani suliffeqarfissuarmi allannguisoqarnera imaluunniit suliffeqarfissuit iluanni ingerlatsivinni allanngortiterinerni tassungaluunniit assingusuni, suliffeqarfissuarmi ingerlatsiviup SIFI-tut toqqarneqartariaqarneranik kinguneqartuni. Ilaatigut taamatut pisoqartillugu ingerlatsivik siunissami ukiumoortumik toqqaasarnerup avataatigut SIFI-tut toqqarneqarsinnaavoq.

Peqatigisaanik erhvervsministeri SIFI-qarnissamik atulersitsiniarnermi inatsisitigut aalajangersakkanik sanioqqutsisinnaaneranik piginnaatinneqarpoq, taamaalilluni piumasaqaat piffissami toqqarneqarfimmit atorneqarsinnaalertillugu. Piginnaatitsissut taamaallaat ingerlatsiviup SIFI-tut toqqarneqarnerani, siusinnerusukkut SIFI-tut piumasaqarfigineqarsimanerani kiisalu piffissami atulersitsiartorfimmi isiginninnerup atuutsinneqannginnerani atorneqassaaq. Tamanna kattunnermi, imaluunniit ingerlatsiviup SIFI-tut toqqarneqartup angerlarsimaffiata Danmarkip avataanut nunamut nuunnerani pisinnaavoq. Taamatut pisoqartillugu suliffeqarfiup pigisaa ingerlatsivik SIFI-tut piumasaqaatinik atuutsitsiviusinnaavoq, piffissamili ingerlatsivik pigineqartoq nammineq SIFI-tut toqqarneqarnissaata tungaanut, SIFI-milu piumasaqaatinik naammassinninnissap tungaanut ilaatinneqanngikkallassaaq. Tamanna aamma taarsigassarsisitsisartutut ingerlatsivik nunani allaneersoq nunami angerlarsimaffigisamini, SIFI-tut toqqarneqarsimanera pissutigalugu imaluunniit suliffeqarfissarmi SIFI-tut toqqarneqartumi ilaasoq, immikkut aningaasaateqarnikkut piumasaqarfigineqartup nuna angerlarsimaffigisani Danmarkimut nuuppagu atuuppoq. Taamatuttaaq ilaatigut SIFI-tut toqqarneqareersumik kattuteqateqarluni, ingerlaqqittumik ingerlatsivimmik pilersitsinermi kiisalu SIFI-tut ingerlasoq suliffeqarfimmik pigisaminik suliffeqarfissuup avataanut avissaarluni inissiinerani tamanna aamma atuuppoq.

Ingerlatsiviup SIFI-tut toqqarneqarnerani SIFI-p aatsaat SIFI-mut piumasaqaatinik ukiup tulliata naanerani naammassinninnissaa inatsimmi aallaavittut suli atuuppoq.

Allannguutit makku pineqarput:

§ 4, nr. 85-87.

4. Aningaasalersuisarnermik ingerlatsivinni (SIFI-ni) pingaarutilinni inunnut pingaarutilimmik inissisimasunut piumasaqaatit

Aningaasalersuisarnermik ingerlatsiviit pillugit inatsimmi naleqqunnermut tatiginartuunissamullu malittarisassat aamma SIFI-ni inunnut pingaarutilimmik inissisimasunut atuuttunngorlugit siaruarneqarput. Inuit pingaarutilimmik inissisimasut ilaatigut tassaasinnaapput ingerlatsivinni sulisut ingerlatsiviup aqunneqarneranut ilaasut, ilaatigullu ingerlatsiviup sulisui ingerlatsivimmi pingaarutilimmik atuuffimmut akisussaasut. Sulisoq ingerlatsivimmi qullerpaatut aqutsisoqatigiinnut ilaaguni aqutsisuinnut ilaasuussaaq. Tamanna pineqartup Erhvervsstyrelsimi SIFI-mi pisortaanertut nalunaarsorsimanera apeqqutaatinnagu atuuppoq. Assersuutigalugu sulisoq pisortaqatigiinni siulersuisut periusissiatut anguniagaat tunuliaqutarlugit ingerlatsiviup ulluinnarni aqunneqarnani aalajangeeqataasoq imaluunniit ingerlatsiviup ulluinnarni ingerlanneqarnera pillugu politikitut malitassiatullu siulersuisut aalajangigaannik ulluinnarni ingerlatsinermut atuutilersitseqataasoq inuttut pingaarutilimmik inissisimasuussaaq. Inissisimaffiit pingaarutillit tassaapput inissisimaffiit ingerlatsiviup ingerlanneqarneranut pingaaruteqartut. Aarlerinaammik aqutsinermut atuuffik, malittassianik malitsitsinermi atuuffik, taarsigassarsititsisarnermut immikkoortoq kiisalu suliffeqarfimmi kukkunersiuinermik ingerlatsivit tamatigut SIFI-mi atuuffittut pingaaruteqartutut isigineqartarput, aammali atuuffiit allat atuuffittut pingaarutilittut isigineqarsinnaapput.

Tamanna tunuliaqutaralugu SIFI-t ingerlatsiviup suliffeqarfimmik aqutsineranut atatillugu inunnik pingaarutilinnik kinaassusersiissapput Finanstilsynilu tamatuminnga ilisimatillugu. Finanstilsyni inuup naleqquttuunermut tatiginartuunermullu piumasaqaatinik naammassinnikkunnaarnerani, SIFI inummik pingaarutilimmik atuuffimmit peerneqarnissaanik piumasaqarsinnaanermut periarfissaqassaaq. Sulisut pingaarutilimmik inissisimasutut toqqarneqartut kalluarneqarnissamut qularnaveeqqusiinermullu tigusinissamut SIFI-mi pisortaqatigiinnit akuerineqassapput.

SIFI-nut piumasaqaatit, SIFI-p ajornartorsiulernissaanut aarlerinaammik annikinnerulersitsinissamik siunertaqarput, tamannami ilaatigut inuiaqatigiit aningaasaqarnerannut tamarmiusumut pitsaanngitsunik annertuunik kinguneqarsinnaammat.

Allannguutit uku pineqarput:

§ 4, nr. 86, 87 aamma 95-100.

5. Tamanut saqqummiussinissamut malittarisassat

Tamat inatsisinik atuuttunik eqqortunik ilisimatinneqarnissaat qulakkeerniarlugu, suliamullu taakkununngalu isiginninneq pillugu, Finanstilsyni suliani, Finanstilsynip suliamik inatsisitigut – ilaatigullu inummik – politiinit misissugassanngortitsinissaq pillugu tunniussinissamik aalajangiinerni, kiisalu isorinnissummik taamaatitsinermi imaluunniit unnerluussummik taamaatitsinermi imaluunniit pinngitsuutitsinermik inerneqartumik eqqartuussinermi, paasissutissat tassunga tunngasut inuup kalluarneqarput tamanna pillugu qinnuteqarneratigut tamanut saqqummiussissaaq.

Taamattaaq Finanstilsynip pisuni pineqartup suliatigut kalluarneqarfigisaani, ilapittuutaasumik tamanut saqqummiussinissamik Finanstilsynimut qinnuteqanngiffiani, kiisalu Finanstilsyni suliap isorinninnermik taamaatitsinermik imaluunniit unnerluussinermik taamaatitsinermik imaluunniit pinngitsuutitsinermik inerneqartumik eqqartuussinermi uppernarsaatinik tigusaqarnerani, suliamik politiinut misissugassanngortitsinermik aalajangernermut aammalu suliami eqqartuussinernik tamanut saqqummiussanik paasissutissat tamarmik peerneqassapput.

Allannguutit uku pineqarput:

§ 4, nr. 118.

6. Akissarsisitsisarneq

Aningaaserivinni aningaasanillu taarsigassarsisitsisarfinni kiisalu pappiaqqanik nalilinnik tuniniaanermik ingerlatsiviit ilaanni akissarsisitsisarnermut immikkoortuni suliffeqarfissuarni malittarisassanik atulersitsisoqarpoq. Aningaaseriviit aningaasanillu taarsigassarsisitsisarfiit kiisalu pappiaqqanik nalilinnik ingerlatsiviit akissarsitsitsisarnermi malittarisassat suliffeqarfissuarni malinneqarnissaannik qulakkeerinissaat tamatuma nassataraa. Akissaasersuinermik malittarisassat CRD IV tunuliaqutaralugu atulersinneqartut kisimik suliffeqarfissuarni malittarisassanut ilaatinneqarput.

SIFI-t siulersuisunut pisortaanernullu aningaasarsianik allanngorartunik tunniussillutillu akiliisarneranut piumasaqaatit sakkortusineqarput. Siulersuisut pisortaqatigiilluunniit aningaasarsiaasa allanngorartut ukiuni sisamaniunngitsoq, ukiunilu tallimani kinguartinneqarnissaat aammalu 50 procentiinnaanngitsut, aningaasarsialli allanngorartut ilaata atortuutitut agguaanneqarnissaa.

Allannguutit taakku Danmarkimi atulersinneqarmata, sillimmasiisarnermut soraarnerussutisiaqarnermullu immikkoortut immikkut aningaasarsisitsisarnermut nalunaarusiunneqarnissaa aalajangerneqarpoq. Aningaasarsisitsisarnermut nalunaarut ingerlatseqatigiiffinnut taakkununnga aningaasarsisitsisarnermut malittarisassanik imaqarpoq. Allannguutit Patajaassuseq II peqqussutip malitsigai. Allannguut taanna Kalaallit Nunaannut atortussanngortinneqanngilaq. Taannali sillimmasiisarnermik ingerlatsineq pillugu inatsimmut ilaassaaq. Takuuk imm. 5.

Aningaasarsisitsisarnermut malittarisassani EU-p peqqussutaa, aarlerinaatinik tigusisunik annertuunik suussusersisoq pingaaruteqartuuvoq. Peqqussut taanna toqqaannartumik Kalaallit Nunaanni atuutinngilaq. Taamaammat Missingiummi peqqussutip nalunaarutikkut atortussanngortinneqarnissaanut piginnaatitsisummi siunnersuusiortoqarpoq. Tassunga atatillugu aningaasalersuisarnermik inatsimmi § 77 h nalimmassarneqarpoq, taamaalilluni peqqusutip nalunaarutikkut atortussanngortinneqarnissaa inatsisitigut toqqammavissinneqarpoq.

Tamatuma saniatigut SIFI-mi siulersuisunut ilaasortat pisortaqatigiillu aningaasarsiaannut piumasaqaatinik sakkortusisanik atulersitsisoqarpoq.

Aningaasarsisitsisarnermut ataatsimiititaliap suliassai pisinnaaffiilu itisilerneqassapput.

Aningaasalersuisarnermik ingerlatsineq pillugu inatsimmi aningaasaliisarnermik ingerlatsisunut ingerlatsinermik piumasaqaatit nalimmassarneqarput. Aningaasalersuinermik ingerlatsivimmi pisortanut ilaasunut aningaasarsiarititat ilaat minnerpaamik 50 procenti piginneqataassutinik allatulluunniit aningaasarsiaritinneqassaaq. Ingerlatseqatigiiffiit ilaatigut aningaasaliisarnermik aqutsinermik ingerlatseqatigiiffimmi aningaasanik agguagarsianut attuumasunik ilaatigullu aningaasaleeqatigiittarfinnik aqunneqartunik attuumasunik periutsinik atuinikkut piumasaqaat tamanna naammassisinnaavaat.

Aningaasarsisitsisarnermi malittarisassat atuuffii allanngortinneqarput, taamaalilluni sillimmasiisarfiit sillimmasiisarfinnillu piginnittutut ingerlatsiviit malittarisassanut taakkununnga ilaajunnaarsillugit. Erhvervsministeri sillimmasiisarfinnut sillimmasiisarfinnillu piginnittutut ingerlatsivinni aningaasarsiaqartitsineq pillugu erseqqinnerusumik malittarisassiorsinnaanermut piginnaatinneqarpoq. Aningaasarsisitsisarnermik malittarisassat aalajangersarneqartut aningaasalersuisarnermik ingerlatsivinni inatsimmi aningaasarsiaqartitsinermut malittarisassani kiisalu aningaasarsiaqartitsinermut politiki pillugu nalunaarummi taamatullu aningaasalersuisarnermik ingerlatsivinni, aningaasalersuisarnermik ingerlatsiviit piginnittuini suliffeqarfinni kiisalu sillimmasiisarfiit piginnittutut ingerlatsivinni aningaasarsiaqartitsineq pillugu paasissutissiisussaatitaanerit aalajangersaavigineqassapput, taamaalillutik aningaasalersuisarnermi ingerlatsivinni aningaasarsiaqartitsinermik malittarisassat atuuttut assigiiaartunngorlutik, takuuk aningaasarsiaqartitsisarnermi immikkoortumi politikikkut isumaqatigiissutit.

Allannguutit uani nassaarineqarsinnaapput:

§ 4, nr. 20-41 aamma 129

7. Pappiaqqanik nalilinnik niuernermik ingerlatseqatigiiffiit aningaasaateqarnissaannik piumasaqaatinik sakkukilliliineq

Pappiaqqanik nalilinnik niuernermik ingerlatseqatigiiffinnut aningaasaateqarnissamik piumasaqaatit appartinneqarput, taamaalilluni pappiaqqanik nalilinnik niuernermik ingerlatseqatigiiffiit, ingerlatseqatigiiffinnik aallarniinerminni aningaasanik aallartitsissutaat 730.000 euro-nik, 125.000 euronik kiisalu 50.000 euronik aamma/imaluunniit akisussaatinneqarnermut sillimmat ingerlatsitseqatigiiffiup aningaasalersuinermik sullissineranik ingerlatsineranik akuersissutaa apeqqutaatillugu apparneqarput. Taamaaliornikkut pappiaqqanik nalilinnik niueruteqartut siunissami Danmarkimi annertussutsit naapertorlugit aningaasanik aallartitsissuteqarnissaannut piumasaqaatit naapertuuttunngussapput. Pappiaqqanik nalilinnik niuernermik ingerlatseqatigiiffiit 50.000 euro-nik aningaasaateqarnissamik aamma imaluunniit akisussaatinneqarnermut sillimmammik piumasaqaateqarfiusut aallartitsissutinut aamma/imaluunniit matussutissanut piumasaqaataasinnaasut pingasut akornanni toqqaassapput, tassani aallarniutitut aningaasaatit 50.000 euro, akisussaatinneqarnermik sillimmat imaluunniit qularnaveeqqut alla tassunga assingusoq, imaluunniit aallarniutitut aningaasaatit akisussaatinneqarnermullu sillimmat arlaatigut aallarniutitut aningaasaatitulli 50.000 eurotut akisusaatinneqarnermullu sillimmammut assingusumik matussusiisoq. Pappiaqqanik nalilinnik niuernermik ingerlatseqatigiiffiit 50.000 euromik aallartitsissuteqarnermik piumasaqaateqarfiusut aamma imaluunniit akisussaatinneqarnermik sillimmammik peqartussaatitaasut, ilanngullugu ukiumut ataasiarlutik suliffeqarfiup sullitat aningaasaataannik pigisaannilluunniit nalilinnik paarisaqannginnermik Finanstilsynimut uppernarsaammut nassitsisassapput, pisariaqarpallu aamma suliffeqarfiup akisussaatinneqarsinnaanermut sillimmataata aningaasalersuisarnermik ingerlatsineq pillugu inatsimmi piumasaqaatinik naammassinninnera pillugu oqaaseqaat ilanngullugu. Pappiaqqanilli nalilinnik niueruteqarnermik ingerlatsiviit suli aningaasalersuisarnermik ingerlatsineq pillugu inatsimmi § 12, imm. 1-mi aningaasalersuisarnermik ingerlatsiviit aktieselskabiunissaannik piumasaqaatinut ilaatinneqarput, tamatumalu ingerlatseqatigiiffiit pillugit inatsimmi aktieselskabit aningaasaateqarnissaannut piumasaqaatit suli malinneqartussaanerat nassataraa.

Immikkoortitaartumik aningaasatigut patajaassuseqarnissamut piumasaqaatit ingerlatseqatigiiffiup immikkoortitaartumik aningaasatigut patajaassuseqarnissaanik pisariaqartitsinera siunissami taamaallaat pappiaqqanik nalilinnik niuernermik ingerlatseqatigiiffinnut aningaasalersuisarnermik ingerlatsineq pillugu inatsimmi pappiaqqanik nalilinnik niuernermik ingerlatseqatigiiffittut isigineqartunut taamaallaat atuutissaaq. Finanstilsynip taamaallaat pappiaqqanik nalilinnik tuniniaanermik ingerlatseqatigiiffiit I kiisalu pappiaqqanik nalilinnik nuernermik ingerlatseqatigiiffiit eqimattat I immikkoortitamik aningaasatigut patajaassuseqarnissamik tapiliussamik kiisalu nalikilliliinissamik peqqusinnaavai.

Aningaasatigut toqqammaviup minnerpaamik ukiup siuliani aalajangersimasumik aningaasartuutit sisamararterutaannik annertussuseqarnissaanik piumasaqaat atorunnaarsinneqarpoq. Taamaalilluni piumasaqaat taanna siunissami taamaallaat ingerlatseqatigiiffinnut CRR-mik inatsimmi tamatumunnga piumasaqaatinut toqqaannartumik ilaasunut atortinneqassaaq.

Allannguutit uani nassaarineqarsinnaapput:

§ 4, nr. 7-12, 19, 47-52, 82 aamma 83

8. Nunani allani taarsigassarsisitsisarfiit immikkoortortaqarfiisa Finanstilsynimut akitsuutip agguarneqarneranut tunngatillugu allannguut

Finanstilsynip nunani allani taarsigassarsisitsisarfiit immikkoortuinut atatillugu nakkutilliinermik ingerlataanut aningaasartuutit annertusiartortut naapertuunnerusumik agguarneqarnissaat qulakkeerniarlugu, immikkoortutut taakku akitsuummik akiliutaat 20 procentinit 50 procentinut qaffanneqarput. Immikkoortortanut akitsuummik qaffaassut taanna Finanstilsynip immikkoortortanik isumalluutinik atuinerpiaanut naapertuunnerusumik agguaasseriaatsimik pilersitsissaaq. Taamaalilluni akit aaqqissuunneqarneranik equngassut pioreersoq annikinnerulersinneqassaaq, taamaalilluni qallunaat ingerlatsivii siunissami minnersumik nunani allani taarsigassarsisitsisarfiit immikkoortuinik nakkutilliinermik annikinnerusumik akiliisalerlutik.

Immikkoortunulli ima annertussusilinnut, allaat aningaasalersuisarnermik ingerlatsineq pillugu inatsit naapertorlugu qallunaat aningaaseriviisut taarsigassarsisitsisarfiisulluunniit ingerlasuugunik, SIFI-sariaqaraluartunut, akitsuut 80 procentinut annertussusilerneqarpoq. Immikkoortunut taakkununnga akitsuummik qaffaaneq, Finanstilsynip SIFI-nik nakkutilliinerminik annertunerulersitsinissaanik patsiseqarpoq, taamaalillunilu Finanstilsyni nakkutilliinissamik pisussaaffimmut tassunga isumalluutinik annertunerusunik atuisalissaaq.

Allannguut uani nassaarineqarsinnaapput:

§ 4, nr. 125-127

9. Kukkunersuisut pillugit inatsisip allanngortinneqarnerata malitsigisaanik allannguutit

Peqqussut suliffeqarfiit tamanit soqutigineqartut, Finanstilsunillu nakkutigisasa suli avataanit kukkunersiuisut kukkunersiuineq pillugu kukkunersiuinermik nalunaarutaasa assilineranik Finanstilsynimut nassiussisarnerminnik ingerlatsiinnarnissaat pillugu malittarisassanik imaqarpoq. Suliffeqarfiit tamanit soqutigineqartut tassaapput suliffeqarfiit aningaasaatillit aningaasanik nioqqutillit, akiitsunik iliuuseqartut allatigulluunniit pappiaqqanik nalilinnik nunami EU-miittumi EØS-miittumiluunniit niuerfimmi maleruagassalimmi niuersinnaanermut ilaatitaasoq, aningaasalersuisarnermik ingerlatsiviit, takuuk aningaasalersuisarnermik ingerlatsiviit pillugit inatsimmi § 4, imm. 1, nr. 1, litra a, b aamma e, aamma kukkunersiuisarneq pillugu inatsimmi § 1 a, nr. 3. Tassa suliffeqarfiit pappiaqqanik nalilinnik niuerfinni nalunaarsorsimasut kiisalu aningaaseriviit, taarsigassarsisitsisarfiit sillimmasiisarfiillu tamarmik.

Suliffeqarfiit allat Finanstilsynemit nakkutigineqartut, kukkunersiuisut nalunaarutaannik peqarnissamik pisussaaffeqarunnaartut, suliffeqarfik nammineerluni kukkunersiuinermut nalunaarusiortaruni, kukkunersiuinermut nalunaarut nassiunneqassaaq. Kukkunersiuinermut nalunaarusiortoqartarunnaarpat, uppernarsaat alla assingusoq kukkunersiuisup suliffeqarfiup pisortaanerinut suliarisaa nassiunneqassaaq. Maannamut nakkutilliinermut periuserineqartoq, Finanstilsynip kukkunersuisut paasissutissiissutaannik suliffeqarfiit pillugit attuumassuteqanngitsunit paasissutissatut pingaarutilittut ilaatitsisarnera attanneqaannassaaq. Finanstilsynip manna misissuisarnermik akuttussuseqartitsinera kukkunersiuinermik ingerlatsinermut piumasaqaatit, kukkunersuiusullu attuumassuteqannginnissaannut kiisalu suliffeqarfik pillugu Finanstilsynip pigisai naapertorlugit aaqqissuunneqarpoq.

Pisortaanerni ilaasortanik kukkunersiuinermilluunniit ataatsimiititaliamik nakkutilliineq Erhvervsstyrelsimit Finanstilsynimillu ima agguarneqarpoq, Finanstilsyni suliffeqarfinnik Finanstilsynimit nakkutigineqartussanngortitanik nakkutilliisuulluni.

Peqqussut naatsorsuutinut malittarisassanik, Danmarkimi atulernissaat sioqqullugu atorunnaarsinneqartuni allannguutinik imaqarpoq. Allannguutit taakku atortuulersinneqanngillat.

Allannguutit uku innersuussutigineqarput

§ 4, nr. 44, 45, 78-81, 91, 93

## § 5

Peqqussutikkut inatsit nr. 651, 8. juni 2017-meersumi § 82 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Aningaasanik malunnarunnaarsaasarnermut inatsisip malitsigisaanik aaqqigalliutit

Peqqussut aningaasalersuisarnermik ingerlatsineq pillugu inatsisip atuutilernerata kingunerisaanik aaqqiissutinik imaqarpoq. Allannguutit aningaasanik malunnarunnaarsaasarneq pinerliinianillu aningaasalersuisarneq pillugu pinaveersimatitsinermik inatsisip (malunnarunnaarsaasarnermut inatsit) Kalaallit Nunaanni atortussanngortinneqarnerata nassatarisaanik allannguutit kinguneraat.

§ 361-mik allannguutit ilanngunneqanngillat, taakkumi peqqussummi uani § 11-kut nutaamik oqaasertaliunneqarput.

## § 6

Peqqussutsikkut inatsit nr. 665, 8. juni 2017-mersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Aningaasaliinermik sullissineq aningaasaliinernillu ingerlatat akuersissuteqarnissamik pisariaqartitsiffiusut

Ingerlatsiviit ilanngussaq 4-mi aningaasaliinermik sullissisunut aningaasaliinernillu ingerlatsisunik allattorsimaffiup annertusineqarnerata nassatarisaanik aaqqissussaminik niuernermik atortorissaarutinik ingerlatsinissamut qinnuteqartut, minnerpaamik 730.000 eurot nalinginik aallartitsissutitut aningaasaateqarnissaannik piumasaqaat atulersinneqarpoq. Ingerlataq nutaaq siusinnerusukkut aningaasalersuisarnermik ingerlatsineq pillugu inatsimmi ilanngussaq 4-mut ilaatinneqarsimanngitsoq, taamaalillunilu aningaasanik aallartitsissuteqarnissamik piumasaqaammut ilaanngitsoq pineqarpoq.

Pappiaqqanik nalilinnik niuertut nunanilu allaneersunik taarsigassarsisitsisarfinnik kiisalu erseqqinnerusumik taasanik aningaasaliisarfinnik ingerlatsivinnik ingerlatitseqqiisarnermut aningaasaliinermillu siunertaqartumik aningaasanik aqqusaartitsinermik sullissinerit, aningaasaliisut aningaasat nalingisa allanngornerannik iluanaarutissiiffigisaannut kisermaassisussaanerit atorunnaarsinneqarput. Taamaalilluni sullissinerit taakku qallunaat pappiaqqanik nalilinnik niuerfiattut, nunani allamiut taarsigassarsisitsisarfiattut aningaasaliisarfiattulluunniit akuersissummik pisariaqartitsiunnaassapput. Tamanna aningaasalersuisarnermik ingerlatsineq pillugu inatsimmut ilanngussaq 5, nr. 11-p atorunnaarsinneqarnerata kinguneraa, taamaalillunilu aningaasaliinermik siunertaqartumik aningaasik aqqusaartitsineq periutsitut allattorsimaffimmi ilaajunnaarsinneqarpoq.

Aningaaseriviit taarsigassarsisitsisarfiillu immikkut pappiaqqanik nalilinnik niuersinnaanermut akuersissummik peqarnissaannik piumasaqaatip atorunnaarsinneqarnerata kinguneratut, aningaaseriviit taarsigassarsisitsisarfiillu aningaasalersuisarnermik ingerlatsineq pillugu inatsimmi ilanngussaq 4-mi, immikkoortoq A-mi ilaatinneqartunut sulianik isumaginnikkaangamik, pappiaqqanik nalilinnik niuernermut taaguummut ilaatinneqalissapput, taamaalillutillu tassunga atatillugu pappiaqqanik nalilinnik niuertunut piumasaqaatinik naapertuuttunik naammassinnissallutik, naak tamatumani taakkununnga pappiaqqanik nalilinnik niuersinnaanermut immikkut akuersissummik piumasaqaateqartoqanngikkaluartoq.

Allannguutit uku innersuussutigineqarput:

§ 6, nr. 16-28 aamma 114-118

1. Aningaaserivinnut taarsigassarsisitsisarfinnullu immikkut pappiaqqanik nalilinnik niuernissamut akuersissummik piumasaqaammik atorunnaarsitsineq

Aningaaserivinnut taarsigassarsisitsisarfinnullu immikkut pappiaqqanik nalilinnik niuernissamut akuersissummik piumasaqaat. Aningaaseriviit taarsigassarsisitsisarfiillu siunissami aningaaserivinnut taarsigassarsititsisarfinnullu akuersissut nalinginnaasoq naapertorlugu aningaasaliinermut sullissinermik ingerlatsisinnaanerat tamatuma nassataraa.

Immikkut pappiaqqanik nalilinnik niuernissamut piumasaqaateqartoqarunnaarsillugu aningaaserivinnut taarsigassarsisitsisarfinnullu akuersissutinut malittarisassat allanngortinneqarput. Aningaaseriviit taarsigassarsitsitsarfiillu siunissami ingerlatanik aningaasalersuisarnermik ingerlatsineq pillugu inatsimmi ilanngussaq 4-mi takuneqarsinnaasunik, aningaaserivinnut taarsigassarsititsisarfinnullu ingerlataannut naapertuuppat, akuersissutit nalinginnaasut malillugit ingerlatsisinnaassapput. Tamatuma ilaatut aningaasaliisarnermut ingerlatat, manna tikillugu aningaaseriviit taarsigassarsisitsisarfiillu ingerlatsinerannut ilaasutut isigineqarsimasut, aningaasaliisarnermik ingerlatatut siunissami isigineqassapput.

Pappiaqqanik nalilinnik niuernermik taaguut suliffeqarfinnut ilanngussaq 4-mi sulianut ilaatinneqartut ingerlatsisunut ataatsimut taaguutitut atuutsinneqaannassaaq. Aningaaseriviit taarsigassarsisitsisarfiillu ilanngussaq 4-mi sulianik ilaatinneqartunik ingerlatsisillutik pappiaqqanik nalilinnik niuertutut atuuttarnerat tamatuma nassataraa.

Allannguutit uku innersuussutigineqarput:

§ 6, nr. 16 - 28

1. Tuniniaassisut maleruagassiuunneqarnerat

Aningaaseriviit, taarsigassarsisitsisarfiit pappiaqqanillu nalilinnik niuerfinni niuernermik ingerlatsisut suliffeqarfiit tuniniaassisoqarsinnaanerat, tuniniaassisullu nalunaarsorneqarnissamut piumasaqaatinik angusisimallutillu, nalunaarsorneqarlutillu malinninnissaat pillugu peqqussut malittarisassanik imaqarpoq.

Suliffeqarfiup nalunaarsorneqarnissamut piumasaqaatinik naammassinnissinnaanera ilimanarsisinneqarpat, aatsaat suliffeqarfik tuniniaassisutut atuussinnaasoq Finanstilsynip qulakkiissavaa, tassani suliffeqarfiup tuniniaassisup aqutsisuinut sulisuisalu piginnaasaannut piumasaqaatit ilanngullugit. Tamatuma saniatigut Finanstilsyni pappiaqqanik nalilinnik niueruteqartut suliffeqarfiup tuniniaassisutut toqqagaasa malittarisassanik naapertuuttunik malinninnerat, namminerisaminnillu tuniniaassisut malittarisassanik malitassaminnik malinninnissaat nakkutigissavaa, tassani ingammik aningaasaliisunik illersuinissaq pillugu malittarisassat ilanngullugit.

Tuniniaassisoq sullitat aningaassaataannik aningaasaliisarnermilu atortuinik paaqqutarinnikkunik, suliffeqarfiup tuniniaassisumik toqqaasup, tuniniaassisup uppernarsaasiinissamut illersuinissamullu iliuutsinik malittarisassanik malinninnera qulakkiissavaa, ilaatigut suliffeqarfik akiliisinnaajunnaassagaluarpat aningaasalersuisarnermik ingerlatsineq pillugu inatsimmi § 72 malillugu, nalunaarutillu taanna naapertorlugu atulersinneqartut naapertorlugit.

Tuniniaassisut qallunaat kalaallillu pappiaqqanik nalilinnik niueruteqartuisa, aningaaseriviisa taarsigassarsisitsisarfiisalu sullitat aningaasaataannik aningaasaliisarnermullu atortuinik paaqqutarinninnissamik periarfissaqalernerannik peqqussutsip ammassinerata kingunerisaanik, ingerlatsivinnit nunani allaneersunit tuniniaassisut, nammineq nunagisaminni taamaattumik periarfissaqartut, aamma tuniniaassisup uppernarsaasiinissamik illersuinissamillu iliuutsinik, tuniniaassisumut attuumasup suliffeqarfiup nunami angerlasimaffigisaani atuuttunik malinninnera tunngavissaatillugu, aamma qallunaat sullitami aningaasaataannik paaqqutarinninnissamut pisinnaatitaassapput.

Allannguutit uku innersuussutigineqarput:

§ 6, nr. 29, 30 aamma 54-63

1. Nunani EU/EØS-ni il.il. ingerlatseqatigiiffiit immikkoortortaat killeqarfinniillu ungataanni ingerlataat

Peqqussut aningaaserivinnik, taarsigassarsititsisarfinnik, pappiaqqanillu nalilinnik niuernermik ingerlatseqatigiiffinnut EU/EØS-mi nunani allaneersunut il.il., aningaasalersuisarnermik ingerlatsineq pillugu inatsimmi ilanngussaq 4, immikkoortoq A-mi taaneqartunik aningaasaliisarnermik sullissillutilluunniit aningaasaliinernik ingerlataqartut Danmarkimi Kalaallilluunniit Nunaanni ingerlataminni tuniniaassisartunik atuisinnaanerannik periarfissiivoq. Tamanna immikkoortortamik pilersitsinikkut tuninniaassisumilluunniit atuinikkut kiisalu killeqarfiit ungataanni tuniniaassisumik atuinermi pisinnaavoq. Finanstilsynip passisutissanik nunami nalunaarsorsimaffimmi oqartussaasutut nakkutilliisut ilanngussaq 4-mi taaneqartumi nunami EU/EØS-mi aningaasaliisarnermik sullissinermik aningaasaliisarnernillu akuerineqartut aningaaseriviit taarsigassarsititsisartullu, tuniniaassisoq aqqutigalugu nunami maani ingerlatsinissamik kissaateqarnerannut atatillugu pissarisarisassaanut piumasaqaatinik peqqussut imaqarpoq. Piumasaqaat Kalaallit Nunaannillu illuatungeriinnissamik isumaqatigiissut aamma pisuni taakkunani atuutissaaq.

Allannguutit uku innersuussutigineqarput:

§ 6, nr. 37-47

1. Ingerlatseqatigiiffiit nunani allani angerlarsimaffeqartutut nalunaarsorsimasut immikkoortortaat killeqarfinnillu akimuisunik sulinerat

Danmarkimi Finanstilsyni ingerlatseqatigiiffinnik nunani allani angerlarsimaffeqartutut nalunaarsorsimasut, killeqarfinnik akimuisumik aningaasaliisarnermi sullissinermik, killeqarfimmilluunniit akimuisumik aningaasaliisarnernik ingerlatsinissamik kissaateqartunut taamaallaat taarsigassarsititsivinnik nunani allaneersunik aningaasalersuisarnermillu ingerlatsivinnik nunani allani akuersissutilinnut, nunani pineqartuni EU-Kommissionip assigiimmik periarfissaqarnissamik aalajangiiffigisimanngisaanut taamatulluunniit aalajangernerup atorunaareerfigisaani akuersissutinik tunniussinissamik kiisalu akuersissummik tunniussinissamut periutsinik erseqqinnerusunik maleruagassiornissamut pisinnaatitaaffeqarpoq. Assigiimmik periarfissaqarnissamik Kommissioni aalajangiisimappat, nalunaarsorneqarneq pillugu pisinnaatitaaffik, ingerlatseqatigiiffiup nunani allani angerlarsimaffilittut nalunaarusiorsimasup aningaasaliisarnermik sullissinissamik imaluunniit aningaasaliisarnermik ingerlataqarnermik ingerlatsisinnaavoq, tamatumani illuatungerisat ingerlataqartunilluunniit sullitat MiFIRESMA-lu malillugit MiFIR-imillu toqqaannartumik malittarisassaqartut nalunaarsuinermik aalajangiisinnaapput. Malittarisassaq taanna Kalaallit Nunaannut atuutsilertinneqanngilaq, EU-mimi assigiimmik periarfissaqarnissamik aalajangiinerit inatsisitigut Kalaallit Nunaanni atuuttuunngillat.

Pappiaqqanik nalilinnik niuernermut nunami aaqqissuussinerit illuatunginut akuerisanut ingerlatseqatigiiffinnilluunniit sullitanut tunngatillugu periarfissat kiisalu ingerlatseqatigiiffiit nunani allani angerlarsimaffeqartut niuerutiginneqqittartunik sullitanilluunniit aningaasalersuisarnermik sullissinermik aningaasalersuisarnermilluunniit kissaateqarneq naapertorlugu ingerlatseqatigiffittut sullitatut isigineqarsinnaasunik, aningaasaliisarnermik sullissinermik aningaasaliisarnermilluunniit nunami maani immikkoortoqalernissaannik piumasaqaammik atulersitsineq.

Aningaasalersuisarnermik ingerlatsineq pillugu inatsimmi aalajangersagaq nutaaq § 33 a, aningaasaliisarfiit nunani allani angerlarsimaffilittut nalunaarsorsimasut aningaasaliisarfiillu nunani allani ingerlatsisinnaanermut akuersissuteqartut nunami maani immikkoortoq aqqutigalugu sullissinernik annikinnerusunik ingerlatsisinnaanerannik atulersitsisoqarpoq. Taamattaarlu aalajangersakkakkut Finanstilsyni ingerlatsivimmik nunani allami angerlasimaffilittut nalunaarusiorsimasup aningaasalersuinermik sullissinermik aningasaaliisarnermilluunniit nunami maani immikkoortoq aqqutigalugu suliaqarsinnaaneranut akuersissummik arsaarinnissinnaaneranik periarfissinneqarpoq.

Allannguutit tulliuttut innersuussutigineqarput:

§ 6, nr. 48-52

1. Sulisut aningaasalersuisarnermi atortunik tuniniaallutilluunniit siunnersuisut aningaasarsiaqartinneqarnerat

Missingiummi aningaaseriviit taarsigassarsititsisarfiillu kiisalu pappiaqqanik nalilinnik niuernermik ingerlatseqatigiiffiit, pappiaqqanik nalilinnik niuernermik ingerlataqartut, kiisalu aningaasaliissutinik aqutsinermik ingerlatsiviit, pappiaqqanik nalilinnik niuernermik ingerlataqartutut akuersissutaateqartut, suliffeqarfiup sulisuisa aningaasarsiaqartinneqarnerisa sullitat soqutigisaannut pitsaanerpaamik sullissinissamik pisussaaffimmut assortuuttuunnginnissaannik qulakkeerinninnissaannik piussaaffilerneqarput, tassani aningaasalersuisarnermik ingerlatsineq pillugu inatsimmi § 43-mi ileqqorissaarnissamut maleruagassat ilanngullugit.

Taamattaarlu aningaasalersuisarnermik ingerlatsineq pillugu inatsimmi § 77 e-mi sulisorisat ingerlatsitseqqiisartutut sullitanut tuniniaaneranni angusassatut aalajangikkanut atugassamik nikerartumik aningaasarsialersuinissamik, ingerlatsitseqqiissartutut sullitat soqutigisaannik pitsaanerpaajusoq akimorlugu sulisorisanut pilerilersitsisinnaasumik inerteqqut aaqqigallerneqarpoq.

Allannguutit tulliuttut innersuussutigineqarput:

§ 6, nr. 74-77

1. Pappiaqqanik nalilinnik niuernermik ingerlatseqatigiiffiit innersuussinermut ataatsimiititaliaat pillugit piumasaqaatit

Peqqussut innersuussinermut ataatsimiititaliat pilersinneqartarnerat pillugu § 80 a atuuffianik allannguinermik imaqarpoq, taamaalilluni taanna siunissami pappiaqqanik nalilinnik niuernermik ingerlatseqatigiiffinnut niuerfimmi maleruagassiorneqartumi aningaasaliisimasuni, imaluunniit ukiuni naatsorsuusiorfinni kingullerni marlunni naatsorsuutinik oqimaaqatigiissitsinerup nalaani 1.000-nik amerlanerusunilluunniit ulloq naallugu sulisoqartuni, mannalu tikillugu taamaallaat pappiaqqanik nalilinnik niunermik ingerlatseqatigiiffik I-innaanngitsuni tamani atuutissaaq.

Allannguutit tulliuttut innersuussutigineqarput:

§ 6, nr. 78 aamma 79.

1. Aaqqissuussaaneq pappiaqqanillu nalilinnik niuernermik ilusiliineq

Missingersuutikkut suliffeqarfimmi sulisut pisortallu nuussinernik ingerlataannut malittarisassat periutsillu naapertuuttunik pigisaqarnissamut piumasaqaatit aamma suliffeqarfiup tuniniaassisutut toqqagaanut atuutsinneqassapput. Peqatigisaanik § 72 imaalillugu allanngortinneqassaaq, taanna suliffeqarfinnut pappiaqqanik nalilinnik niuernermik ingerlataqartunut atuuttunngortillugu. Taamattaaq aningaasalersuissarnermik ingerlatsineq pillugu inatsimmi § 72, imm. 2, nr. 2 nutaamik oqaasertalerneqassaaq, taamaalilluni aalajangersakkami suliffeqarfimmi soqutigisatigut aporaattoqarsinnaaneranut tunngatillugu aaqqissuussaanikkut piumasaqaatit ilaatinneqalerlutik, akerlianillu tassunga piumasaqaatit erseqqinnerusut kingorna nalunaarutikkut aalajangersarneqarumaarlutik, tak. aningaasalersuisarnermik ingerlatsineq pillugu inatsimmi § 72, imm. 5.

Allannguutit tulliuttut innersuussutigineqarput:

§ 6, nr. 70-72

1. Nioqqutinik akuersinissamut suliffeqarfiup iluani malitassianut piumasaqaat

Aningaasalersuisarnermik ingerlatsiviit nioqqutissanik ineriartortitsinermut malitassiaqarnissaannik sullitallu eqqarsaatigalugit suliffeqarfiup iluani akuerineqartarnissaannik pingaarnertut piumasaqaatit § 71-mi atulersinneqarput. Pingaarnertut piumasaqaat taanna nioqqutinik akuerinnittarnermi periusissat pillugit nalunaarummi nutaami erseqqissarneqarlunilu annertusarneqassaaq.

Allannguutit tulliuttut uku innersuussutigineqarput:

§ 6, nr. 68 aamma 69

1. Aningaasalersuisarnermi atortunik allattorsimaffik

Aningaasalersuisarnermik ingerlatsineq pillugu inatsimmi ilanngussaq 5-mi aningaasalersuisarnermi atortunik allattorsimaffik annertusineqarpoq. Aningaasaliisarnermut atatillugu aningaasanik aqqusaartitsisarneq allattorsimaffimmit peerneqarpoq, aningaasalersuisarnermilu atortutut allattorsimajunnaarluni. Tamatuma saniatigut ilanngussaq 5-mi »atortut« pineqarnatik »aningaasalersuisarnermi atortut« allattorneqartartut erseqqissarneqarpoq.

Allannguutit tulliuttut uku innersuussutigineqarput:

§ 6, nr. 119-129

1. Whistleblowereqarnermik (isertortumik oqaatilliisinnaanermik) aaqqissuussineq

Aningaasalersuisarnermik ingerlatsineq pillugu inatsimmi § 75 a, imm. 3-mi pappiaqqanik nalilinnik niuernermik ingerlatseqatigiiffinnut, ilanngussaq 4, Immikkoortoq A, nr. 1, 2, 4 aamma 5-mi sullissinernik taaneqartuni ataatsimik arlalinnilluunniit taaneqartunik ingerlatsisinnaanermut taamaallaat akuersissutaateqartut, sullitat aningasaataannik pigisaannilluunniit nalilinnik paaqqutaqanngitsut, sullitaminnut akiitsoqalersinnaanngitsut pillugit atortussaatinneqanngitsut atorunnaarsinneqarput. Tamatuma pappiaqqanik nalilinnik niuernermik ingerlatseqatigiiffiit § 75 a, imm. 1 naapertorlugu nalunaaruteqartarnermik aaqqissuussinermik pilersitsinissaat nassataraa, tamatumani pappiaqqanik nalilinnik niuernermik ingerlatseqatigiiffik qanoq amerlatigisunik sulisoqarnera apeqqutaatinneqanngilaq.

Allannguutit tulliuttut uku innersuussutigineqarput:

§ 6, nr. 73

1. Aningaasanik niuerfiit pillugit inatsimmut ataqatigiinnerit

Allannguutit arlallit atulersinneqarsinnaanngillat, taamaaliornissamimi aningaasanik niuerfiit pillugit sisip aamma atortuulersinneqarnissaa tunngavissaammat.

Allannguutit tulliuttut uku innersuussutigineqarput:

§ 6, nr. 7, 24, 30, 34, 38, 46, 47, 53, 66, 80, 81, 84, 91, 92, 96, 98, 99, 105, 117, 118 aamma 126-129

## § 7

Peqqussutsikkut inatsit nr. 666 8. juni 2017-meersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Siulersuisunut ilasortat tunngaviusumik pikkorissarnissaasa ingerlannissaannut immikkut akuersissut

Siulersuisunut ilaasortap naammattumik tunngaviusumik pikkorissarnissaani, naammattunik akuerineqarsimasunik naapertuuttunillu tunngaviusumik pikkorissarnernik peqarnissaa, tunngaviusumillu pikkorissarnerit qaammatinik aqqaneq marlunnik periarfissatut piffissaliunneqartup iluani ingerlanneqarsinnaanngorlugu aaqqissuunneqarsimanissaa tunngavissaatinneqarpoq. Periarfissat taakku pigineqanngippata Finanstilsyni tunngaviusumik pikkorissarnerit siulersuisunut ilaasortaalernermit qaammatit aqqaneq marluk qaangiunneranni ingerlanneqarsinnaanerinut akuersinissamut periarfissaqartariaqarpoq. Tamanna tunuliaqutaralugu imm. 3-mi Finanstilsyni immikkut ittumik pisoqarnerani qaammatinik aqqaneq marlunnik killiliinermik sanioqqutsisinnaanermut periarfissinneqarpoq.

Allannguutit tulliuttut pineqarput:

§ 7, nr. 1.

1. Suliffeqarfissuarmik nukittorsaaqqinnissamut pilersaarut

Oqartussat sorliit ataatsimut aalajangernermi ilaanerat, oqartussallu sorliit suliffeqarfissuup nukittorsaqqinnissaanut pilersaarummut kaammattuuteqarsinnaanerat erseqqissarneqarpoq.

Nukittorsaaqqinnissamut suliffeqarfissuarmillu nukittorsaaqqinnissamut pilersaarutini Finanstilsynip nukittorsaaqqinnissamut pilersaarut Finansiel Stabilitetimut saqqummiuttussaavaa, taannalu kaammattuuteqarsinnaavoq. Finansiel Stabilitet pisariaqartitsisoqartoq naliliiguni, nukittorsaaqqinnissamut pilersaarummut kaammattuutinik saqqummiussissaaq. Finansiel Stabilitetip kaammattuuteqarnissamut periarfissaa nukittorsaaqqinnissamut pilersaarutinut nutaanut, nutartikkanut aaqqissuussanullu tunngavoq.

Nukittorsaaqqinnissamut pilersaarutit aamma oqartussat atorunnaarsitsisussat, atorunnaarsitsinermut pilersaarusiornerannut kiisalu pilersaarutinik suliaqarnerannut attuumassuteqarmata, siuliani periuseq taaneqartoq naapertuuttutut isigineqarpoq.

Allannguutit tulliuttut pineqarput:

§ 7, nr. 2

1. Akiitsut nalikillilerneqarnissamut naleqquttut

Uningasuutit nalikillilerneqarnissamut naleqquttut pillugit aalajangersakkat BRRD-p tuluttuuanut naapertuuttunngorlugit erseqqissarneqarput, taamaalilluni uninngasuutinut nalikillilerneqartussanut naleqquttunut piumasaqaatit aningaasanik tunngavigisat pisussaaffiillu katinnerisa procentiattut aalajangersarneqartussangorlutik.

Uninngasuutit nalikillilerneqarnissamut naleqquttut atortunik pisussaaffinillu tunngaviusumik aningaasaatinut atortunik ilapittuutitulluunniit aningasaatinut atortuttut naammattut ilaatinneqarsinnaannginnerat ilanngullugu erseqqissaatigineqarpoq. Tamatuma saniatigut pisussaaffiit bail-in-imut ilaatinneqanngitsut, aamma uninngasuutitut nalikillilerneqartussatut naleqquttunut ilaatinneqanngillat.

Allannguutit tulliuttut pineqarput:

§ 7, nr. 3-5.

1. Aningaasaatinik atortuutinik nalikilliliineq allannguinerlu

Ingerlatsiviup qaqugukkut ingerlaannarsinnaannginneranut tunngavissat, ingerlatsiviup qaqugukkut ajornartorsiulertarneranut, ajornartorsiulernissamulluunniit ilimagineqarneranut naliliinermi tunngavigisat assigaat, tak. § 224 a.

Ingerlatsiviup qaqugukkut ingerlaannarsinaaneranik Finanstilsynip nalilernera tamakkiisumik naliliinerussasoq, taamaallaat ingerlatsiviup allannguinerup nalikilliliinerulluunniit kingorna ajornartorsiorunnaartutut imaluunniit ajornartorsiornissamik ilimanaateqarunnaartutut piumasaqaatinik taamaallaat aallaaveqassannginnera, ”siunissamilu qaninnerinnarmit” ungasinnerusumik isigisumik ingerlatsiviup ingerlanissanut naliliinerussasoq erseqqissarneqarpoq, tak. § 224 a, ingerlatsiviup aamma siunissami ingerlasinnaasutut isigineqarnera qulakkeerniarlugu.

Allannguutit tulliuttut pineqarput:

§ 7, nr. 6.

## § 8

Peqqussutsikkut inatsit nr. 667, 8. juni 2017-meersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Realkreditinut, realkreditinullu assingusuni ersarinnerutitsinissaq pillugu malittarisassat.

Ernianik, akiliutinik, tapiliutinik allanilluunniit realkreditimut realkreditinulluunniit assingusunut pisisartunut pitsaanngitsumik taarsigassarsisitsineq sioqqutsisumik qaammatinik arfinilinnik nalunaaqqaarnani pisinnaanngilaq.

Ernianik, akiliutinik, tapiliutinik allanilluunniit akiligassanut siumut nalunaartarnermut piumasaqaatit sakkortusineqarput. Siumut nalunaaruteqarnermi qaffaaneq tunngavilerneqassaaq. Peqatigisaanik atuisoq ernianik qaffaanermut atatillugu taarsigassarsiaminut pisinnaatitaaffimminullu tunngasunik ilapittuutaasunik paasissutissinneqassaaq.

Naammanngitsumik siumut nalunaarneq, taarsigassarsisitsisup akinik qaffaaneq atuuttunngussappat, nutaamik siumut nalunaaqqittariaqarneranik nassataqassaaq.

Taamattaaq aningaaserivik tapiliutinik ernianulluunniit tapiliutinik qaffaanissamik nalunaarsimaguni taarsigassarsianik tamakkerlugit utertitsinermi akiliutinik akiligassiisinnaanngilaq.

Allannguutit tulliuttut pineqarput:

§ 8, nr. 2-4.

## § 9

Peqqussutsikkut inatsit nr. 1547, 19. deember 2017-meersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Ileqqorissaarnermut tunngasuni malitassiatut isumaqatiginninniutigisat

Aningaasalersuisarnermik ingerlatsineq pillugu inatsimmi Finanstilsyni immikkoortuni erseqqinnerusumik taaneqartuni, ingammik atuisut eqqarsaatigalugit pingaarutilittut isigineqartuni, niuernermi pissuserissaarnissamut periuserissaarnissamullu malitassianik suliaqarlunilu tamanut saqqummiussisinnaaneranik periarfissaqarnera erseqqissumik ilanngunneqassaaq. Malitassiat taakku atuisut sinnissaannik aningaasarsiornermillu ingerlatsisut kattuffiinik naapertuuttunik isumaqatiginninniareernikkut suliarineqassapput.

Malitassiat ilitsersuutitut assingusumik ilusiligaassapput, ilitsersuutinilli allaanerusutut suliarineqarnerani atuisut aningaasarsiornermillu ingerlatsisut kattuffii suliarinninnermi akuliutsinneqassapput, aallaavittullu kikkut isumaqatiginninniarnerni peqataasimanerat, killullu malitassianik akuersisimanerat malitassiani takuneqarsinnaassaaq.

Finanstilsynip malitassianik isumaqatiginniutigineqarsimasunik saqqummiussisinnaanermut periarfissinneqarnerata, erhvervsministerip Finanstilsynimut atatillugu peqqusisinnaanermut piginnaatitaanera allanngortinngilaa, taamaammallu ministeri aamma malitassianut isumaqatiginninniutaasimasunut tunngatillugu peqqusisinnaanermut piginnaatitaassaaq.

Allannguutit uku innersuussutigineqarput:

§ 9, nr. 16,

1. Whistleblowerinut tunngatillugu nipangiussisussaatitaanerup allanngortinnera

§ 354 g-mi atortuutitsinnginneq, aningaasalersuisarnermi ingerlatsivimmi atuisup pisut ilaanni Finanstilsyni atuisut maalaarutaannik aningaasalersuiarnermik ingerlatsivimmut pineqartumut paasissutissanik ingerlatitseqqissinnaaneranik nassataqartoq ivertinneqarpoq.

Taamaallaat inuup Finanstilsynip atuuffiani atuisumut suliassami pineqartumik paasissutissanik ingerlatitseqqiisinnaanermut akuersisinnaaneranik periarfissaq pineqarpoq, tassa ileqqorissaarnissamik suliani kiisalu aningaasalersuisarnermik ingerlatsineq pillugu inatsimmi kapitali 9-mik unioqqutsitsinermik suliani.

Allannguutit tulliuttut innersuussutigineqarput:

§ 9, nr. 69

1. Sillimmasiisarnermik ingerlatsineq pillugu malittarisassat Kalaallit Nunaannut atortuulersinneqanngitsut

Aningaasarsiaqarlutik sulisartut angalaartut pisinnaatitaaffiinik nuussisinnaanermut ilitsersuummik atortussanngortitsineq.

Allannguutit tulliuttut innersuussutigineqarput:

§ 9, nr. 3 aamma 21

Aningaasaliisartunut tuniniaaqqittartunut katitikkanik sillimmasiisarnermillu toqqammaveqartunik aningaasaliiffissatut tunisassiat pillugit qitiusumik paasissutissanik pappiaqqanik PRIIP-mik peqqussutip atortuulersinnera.

Allannguutit tulliuttut innersuussutigineqarput:

§ 9, nr. 57 aamma 74-77

Sillimmasiisarfinnut eqimattaq 1-miittunut atuuttumik allanut suliassanngortitsinermik taaguutip itisilernera.

Allannguutit tulliuttut innersuussutigineqarput:

§ 9, nr. 5, 6, 8, 23, 24 aamma 55

Akuersissummik qinnuteqartup, suliffeqarfimmik aqutsineq pillugu malittarisassanik suliffeqarfiup naammassinnissinnaanera naammassissavaa.

Allannguutit tulliuttut innersuussutigineqarput:

§ 9, nr. 11

Immikkoortup qamutinut motoorilinnut akisussaanermut sillimmammik matussusiisinnaaneranut atatillugu uppernarsaasiinissamut piumasaqaat.

Allannguutit tulliuttut innersuussutigineqarput:

§ 9, nr. 12 aamma 13

Killeqarfinnik akimuisunik suliffeqarfinnik ingerlatsineq.

Allannguutit tulliuttut innersuussutigineqarput:

§ 9, nr. 14

Suliffeqarfissuarnut Akiliisinnaassuseq II ilitsersuutip ataani nakkutigineqartussanngortitanut Finanstilsynip paasissutissanik pissarsisinnaanera.

Allannguutit tulliuttut innersuussutigineqarput:

§ 9, nr. 59

Akiliisinnaassuseqarnissamut piumasaqaatip naatsorsornera aningaasaatinut tapiliussamut taarsiullugu atorneqartarnissaa.

Allannguutit tulliuttut innersuussutigineqarput:

§ 9, nr. 60

Sillimmasiisarfiit eqimattaq 1-miittut nalunaaruteqarnissamut killiliuussaannik allanngortitsineq.

Allannguutit tulliuttut innersuussutigineqarput:

§ 9, nr. 27- 31, 33 aamma 34

Sillimmasiisarfiit eqimattaq 1-miittut akiliisinnaassutsimik aningasaqarnikkullu pissutsit pillugit itisiliisumik nalunaarusiortarnissaasa akuttussusianut tunngasumik malittarisassanik allannguineq.

Allannguutit tulliuttut innersuussutigineqarput:

§ 9, nr. 45

Suliffeqarfissuarnik nakkutilliinermut malittarisassat

Allannguutit tulliuttut innersuussutigineqarput:

§ 9, nr. 7, 35-38

Akiliisinnaassuseq II-mut ilitsersuutit malitsigisaannik taaguutit

Allannguutit tulliuttut innersuussutigineqarput:

§ 9, nr. 7, 9 aamma 10

1. Benchmarkimik peqqussutip atortuulersinnera

Benchmarkimik peqqussutip atortuulersinneqarnerata malitsigisaanik malittarisassat, benchmarkimik peqqussutip Kalaallit Nunaanni atuutinnginnerata malitsigisaanik Kalaallit Nunaannut atortuulersinneqanngillat.

Allannguutit tulliuttut innersuussutigineqarput:

§ 9, nr. 56

1. SIFI-nik toqqaaneq

SIFI-nik takussutissiiviit marluk ingerlatsiviup Kalaallit Nunaanni ataatsimut taarsigassarsiarititaasa, Kalaallillu Nunaanni ataatsimut aningaaserivimmiittuutitaasa ilaannut tunngasoq allanngortinneqarpoq. Allannguutit siullermik Kalaallit Nunaanni taarsigassarsiarititat ataatsimoortut naatsorsorneqalerneranni, aningaaseriviit taarsigassarsititsisarfiillu nunanit allaneersut Kalaalit Nunaanni taarsigassarsiarititaat annertuut ilanngunneqartussaanerannik nassataqarpoq. Taamaalilluni danskit aningaaseriviisa taarsigassarsititsisarfiisalu taarsigassarsiarititaat kisimik naatsorsukkanut ilanngunneqartassanngillat. Kalaallit Nunaanni aningaaserivimmiittuutitanut tunngatillugu assinganik allannguut atulersinneqarpoq, taamaammallu aningaaseriviit nunani allaneersut Kalaallit Nunaanni immikkoortuini aningaaserivimmiittuutitat aamma ilanngullugit naatsorsorneqartalissapput.

Aningaaseriviit taarsigassarsititsisarfiillu nunani allaneersut immikkoortui annertuut aamma SIFI-p aaqqissugaanerani naatsorsuinernut ilanngunneqartassapput. Aningaaseriviit taarsigassarsititsisarfiillu nunani allaneersut immikkoortuni annertuuni Kalaallit Nunaanniittuni oqimaaqatigiissitsinerit, taarsigassarsiat aningaaserivimmiittuutillu SIFI-p aaqqissuussaanerani immikkoortunik naatsorsuinerni ilaasalernissaat allannguutit nassataraat.

Allannguineq Kalaallit Nunaanni SIFI-nik toqqaanissamut eqqornerusumik toqqammaveqalernissap qulakkeerneqarnera allannguutip qulakkiissavaa, naatsorsuinermimi toqqammavik taamaalilluni immikkoortumi aaqqissuussaanikkut allannguutaasinnaasunik sunnerneqarsinnaassanngilaq.

Allannguutit tulliuttut innersuussutigineqarput:

§ 9, nr. 46-50.

1. Taasisinnaatitaanerit atorunnaarsinneqarnerat

Finanstilsynip suliffeqarfimmi aningaasaatit ilaannik atasumik taasisinnaatitaanermik atorunnaarsitsinerani, Finanstilsynip suiffeqarfimmut ilisisimatitsinissamik pisussaaffilerneqarpoq.

Ilisimatitsinermi aningaasaatit ilaasa sorliit Finanstilsyn-imit taasisinnaajunnaarsinneqarnerat taamaallaat taaneqassaaq, tassani aningaasaatit ilaannik piginnittup aqqa ilanngullugu. Atorunnaarsitsinermut tunuliaqutaasoq paasissutissallu allat taamaalillutik ilisimatitsissutigineqassanngillat.

Allannguutit tulliuttut innersuussutigineqarput:

§ 9, nr. 22

1. Attuumassuteqarnermik taaguut

Suliffeqarfik Finanstilsynip aalajangiiffigisaa imaluunniit aalajangiiffigisassaa sulianut attuumasoq ersarissunngorlugu, suliani atuumassuteqarnermut aalajangersagaq allanngortinneqarpoq.

Aaqqiissuteqarnikkut suliami aalajangiineq pineqarnersoq, kiisalu naggataagut suliami aalajangersimasumi aalajangertoqannginnera pineqarnersoq, attuumassuteqarnermut inissisimanermi pingaartuteqartoq erseqqissarneqarpoq.

Allannguutit tulliuttut innersuussutigineqarput:

§ 9, nr. 70

1. SIFI-ni siulersuisunut ilaasortani pisortatut inissisimaffiit amerlassusaannut killiliissutit

Pisortatut inissisimaffinni amerlassutsinut killiliinerit ima aaqqinneqarput, taamaalilluni atortussaatitsinnginnerit SIFI-rpianut imaluunniit G-SIFImut atuutsinneqarsinnaannginnerat erseqqissarneqarluni.

Ingerlatseqatigiiffinni atuuffiit, SIFI-t G-SIFI-lluunniit pineqartut annertuunik piginneqataaffigisaat, siunissami immikkoortillugit naatsorsorneqartassapput. Taamaaliornikkut SIFI-mi G-SIFI-miluunniit nalunaarsukkat, ingerlatseqatigiiffinnilu nalunaarsukkat, SIFI-t G-SIFI-luunniit annertuumik piginneqataaffigisaat, ataatsimut nalunaarsukkatut marluttut isigineqassapput.

Allannguutit tulliuttut innersuussutigineqarput:

§ 9, nr. 51-54

1. Siulersuisunut pisortaanernullu nikerartumik aningaasarsiarititaasa qummut killingat

Siulersuisunut pisortaanernullu nikerartumik aningaasarsiarititani, nikerartumik aningaasarsiarititat qummut killingat piffissami nikerartumik aningaasarsiarititat naatsorsorneqarneranni naammassineqarsimassasoq aalajangersakkamut ilanngunneqarpoq.

Allannguutit tulliuttut innersuussutigineqarput:

§ 9, nr. 25

1. Pigisanik (pappialanik) nalilinnik uninngatitsiviit

Pigisanik nalilinnik uninngatitsiviit aningaasalersuinermi atortunik, pigisanik nalilinnik uninngatitsivimmik piginnaatitsissuteqartumik allami paaqqutarineqartuni isumaqatigiissuteqarnikkut taarsiisussanngortinneqarsinnaanermut akisussaaffimmut attuumajunnaarsinneqartinnaanatillu taarsiisussaatitaanerminnik killiliisinnaannginneranut malittarisassanik atulersitsisoqarpoq.

Allannguutit tulliuttut innersuussutigineqarput:

§ 9, nr. 26

1. Akuersissummik atorunnaarsitsigallarneq

Finanstilsyni aningaasaliisarnermut sullissinermik ingerlatseqatigiiffimmut danskillu UCITS-iannut imaluunniit UCITS-p immikkoortuanut akuersissummik atorunnaarsitsigallarsinnaasassaaq.

Allannguutit tulliuttut innersuussutigineqarput:

§ 9, nr. 40

1. Finanstilsynip aalajangerneranik tamanut saqqummiussineq

Tamanut saqqummiussisarnermi malittarisassani pisuni taamatut tamanut saqqummiussinerup aningasanik niuerfinnik navialisitsisinnaasunik tamanut saqqummiussisoqarsinnaannginnera erseqqissaatigineqarpoq.

Allannguutit tulliuttut innersuussutigineqarput:

§ 9, nr. 67

1. Realkreditimut realkreditimulluunniit assingusumut taarsigassarsiap akiliutinik qaffaanissamik siumut kalerriinerup malitsigisaanik atorunnaarsinneqartumut atatillugu, atorunnaarsitsinermi akiliuteqannginnissap angunissaanut tunngavinnik erseqqissaaneq

§ 53 d, imm. 1-mi inerteqqummi qaffaatissatut siumut nalunaarutigineqartup, taarsigassarsisullu aningaasartuuteqarfiunngitsumik taarsigassarsiaminik atorunnaarsitsisinnaanermut periarfissamik atuinerani ataqatigiiffittut tunngavissaritinneqartup qularnaarneqarnissaa erseqqissaatigineqarpoq.

Erseqqissaassummi atorunnaarsitsineq qaammatinik arfinilinnik siumut nalunaarnissamut periarfissatut aalajangerneqartup iluani pinissaa, atorunnaarsitsinerlu taarseeriaatsimi toqqarneqartumi ullormi pisinnaaffiani siullermi pisussanngorlugu taarsiisoqarnissaa tunngavissaasoq erseqqissarneqarpoq, taamaattoq atorunnaarsitsinerup kingorna qaammatit arfinilikkaartumi terminimi akiliiffissami.

Allannguutit tulliuttut innersuussutigineqarput:

§ 9, nr. 20

1. Nipangiussisussaatitaanermik aalajangersakkamut kinguneqaataasumik allannguut

§ 354, imm. 6, nr. 11, aaqqigallerneqarpoq, taamaalilluni Finanstilsyni aningaaseriit, taarsigassarsititsisarfiit pappiaqqanillu nalilinnik niuernermik ingerlatsiviit ajornartorsiortut pillugit suliani erhvervsministerimit piginnaatitsissummik pissarseqqarnissaa, aalajangersakkap oqaasertaanniikkunnaarsillugu. Aningaasaliisarnermik ingerlatsiviit pappiaqqanillu nalilinnik niuernermik ingerlatsiviit allat pappiaqqanik niuernermik sullissinermik ingerlatseqatigiiffiunngitsut aalajangersakkani ilaatinneqarunnaarput.

Finanstilsynip suli paasissutissanik isertuussassanik suli aningaaserivimmik, taarsigassarsititsivimmik pappiaqqanilluunniit nalilinnik ingerlatsivinnut I annaassiniarlutik misiliisunut ingerlatitseqqissinnaanera allanngortinneqanngilaq.

Allannguutit tulliuttut innersuussutigineqarput:

§ 9, nr. 62-66

1. Pappiaqqanik nalilinnik niuertutut akuersissut

Suliffeqarfiit pappiaqqanik nalilinnik akuersissutaatilinnut innersuussisoqartarunnaassaaq, taarsiullugulu aningaaserivinnut immikkut pappiaqqanik nallilinnik niuertunut akuersissummik peqarnissaq piumasaqaataajunnaarpoq. Taamaaliornikkut malittarisassat suliffeqarfinnut pappiaqqanik nalilinnik niuersinnaanermut akuersissutilinnut kiisalu suliffeqarfinnut allap akuersissutaa atorlugu pappiaqqanik nalilinnik niuernermik ingerlatsisunut suli atuutissapput.

Allannguutit tulliuttut innersuussutigineqarput:

§ 9, nr. 17-19

1. Taaguutinik nutaanik ilassutit

Peqqussummut taaguutit tulliuttut ilanngunneqassapput:

Taaguutit aningaasalersuisarnermik ingerlatsineq pillugu inatsimmi § 5, imm. 1-mi nanineqarsinnaapput. Aningaasaliisarnermik sullissineq aamma aningaasaliisarnernik ingerlatat: Ingerlatat ilanngussaq 4, immikkoortoq A-mi atortunik ilanngussaq 5-mi taaneqartunut atatillugu taanneqartut. (§ 5, imm. 1, nr. 4)

UCITS (§ 5, imm. 1, nr. 32)

Oqartussat susassaqartut (§ 5, imm. 1, nr. 33)

Taaguutit tulliuttut allanngortinneqarput:

Aningaasanik niuernermik piginnittutut suliffeqarfik (§ 5, imm. 1, nr. 10)

Qajannassuseq (§ 5, imm. 1, nr. 18)

Pappiaqqanik nalilinnik niuernermik ingerlatsivik I (§ 5, stk. 1, nr. 35)

1. Aningaasanik niuerfiit pillugit inatsimmut attuumassuteqaatit

Allannguut tulliuttoq peqqussusiorneqarsinnaanngilaq, aningaasalersuisarnermi atortut pillugit niuerfinnut Europa-Parlamentip Rådillu peqqussutaa (EU) nr. 600/2014, 15. maj 2014-meersoq Kalaalit Nunaannut atuutilertussaatitaanngimmat.

§ 9, nr. 58

## § 10

Peqqussutsikkut inatsit nr. 41, 22. januar 2018-mersumi § 45 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Sillimmatinik ingerlatitseqqiisut pillugit inatsit

Aalajangersakkami uani allannguutit sillimmatinik ingerlatitseqqiisut pillugit inatsisip kinguneranik allannguutaapput. Taamaammat allannguutit Kalaallit Nunaannut atuutilersinneqassanngillat.

Allannguutit tulliuttut innersuussutigineqarput:

§ 10, nr. 2, 4 aamma 5

1. § 361-ip nutaamik oqaasertalernera

§ 361-kut suliffeqarfiit nakkutigineqartussaasut Finanstilsynimut akitsuummik akiliutaat maleruagassinneqarput. Akitsuut pillugu aalajangersagaq aamma aningaasalersuisarnermik ingerlatsineq pillugu qallunaat inatsisaanni takuneqarsinnaavoq.

Allannguutit tulliuttut innersuussutigineqarput:

§ 10, nr. 6

## § 11

Peqqussutsikkut inatsit nr. 436, 8. maj 2018-mersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Nittartakkat quppernerisa atiinik aaqqissuussinermi qarasaasiakkullu sullississutit ilaasa internetimi paasissutissanillu isumannaatsuunissaq pillugu inatsisip atortuulersinnera

Peqqussummi malitassiaq (EU) 2016/1148, 6. juli 2016-meersumi Unioni tamakkerlugu iliuutsit internetimi paasissutissiisarnermillu atortorissaarutinut ataatsimut qaffasissumik isumannaatsuunermik qulakkeerisussat (kingorna NIS-peqqussummik taagorneqartoq) atortuulersinneqarpoq.

Aningaasalersuisarnermut tunngatillugu, peqqussut aningaaserivinnut sullissinernik annertuunik ingerlatsitsisutut taaneqartunut internetimi paasissutissiisarnermilu annertuumik qaffasissusilimmik isumannaatsuunissamik qulakkeerinninnissamik siunertaqarpoq.

*Annertuumik sullissisunik toqqaaneq*

Aningaasalersuisarnermik ingerlatsineq pillugu inatsimmi, Kalaallit Nunaanni Kunngip Peqqussutaatigut atortussanngortinneqartumi, § 308 naapertorlugu Finanstilsyni ukiut tamaasa Kalaallit Nunaanni aningaasalersuisarnermik ingerlatsiviit aaqqissuunneqarnerini pingaarutilinnik (SIFI) toqqaasarpoq. SIFI ingerlatsiviuvoq, ajutoornerani ajornakusoorneraniluunniit aaqqissuussaanikkut kinguneqarnissamut aarlerinaatilik. Aaqqissuussaanikkut aarlerinaat tassaavoq aningaasalersuisarnerup aaqqissuunneqarnerani aarlerinaat, aningaasalersuiarnermik aaqqissuussinermut aningaasarsiornermullu sakkortuumik pitsaanngitsumik kinguneqartitsisinnaasoq.

SIFI angissuseq, aningaasaqarnermi sunniuteqaat ingerlatsiviullu suliffeqarfissuulluunniit aningaasalersuisarnermut aaqqissuussinermut ataqatigiiffeqarnera tunuliaqutaralugu toqqarneqartarpoq.

Ingerlatsiviup oqimaaqatigiissitsinera Kalaallit Nunaanni tunisassiat pilersinneqartut tamakkerlugit nalingat 65 procentimik annertuneruneranni, ingerlatsiviup Kalaallit Nunaanni taarsigassarsiarititai Kalaallit Nunaanni taarsigassarsiarititat tamarmiusut 50 procentiannit annertuneruneranni, ingerlatsiviullu Kalaallit Nunaanni aningaaseriviit tamarmik Kalaallit Nunaanni aningaaserivimmiittuutitat 50 procentii sinnerlugit amerlassuseqarneranni SIFI uuttorneqartarpoq.

Taamaalilluni aningaasalersuisarnermik immikkoortup iluani ingerlatsisunik pingaarutilinnik toqqaasarnermi tunngavigineqartut kiisalu SIFI-nik toqqaasarnermi tunngavigineqartut assigiissorinarput. Sullississutinik pingaarutilinnik ingerlatsisut toqqarneqartarnerannut tunngavigineqartut SIFI-nik toqqaasarnermi tunngavigineqartunut assingummata, SIFI-t aamma sullississutinik pingaarutilinnik ingerlatsisutut toqqarneqartassapput.

Finanstilsyni minnerpaamik ukiut allortarlugit aningaaserivinnik sullissinernik pingaarutilinnik ingerlatsisunik toqqaasassaaq. Tassunga atatillugu Finanstilsynip sullissinerit suliffeqarfiit ingerlataat, inuiaqatigiit ingerlanneqarnerannut aningaasaqarnikkulluunniit ingerlatsinernut pingaaruteqarnerat, sullissinerit taakku ingerlanneqarneranni internetimik paasissutissiinermillu atortorissaarutit apeqqutaanerat kiisalu annertuumik akornusiinermik pisut sullissinermik ingerlatsinermut annertuumik akornusiisinnaanera pingaartittassavaa. Pisutut paasineqassaaq pisoq internetimi paasissutissiinermillu atortorissaarutit isumannaatsuunerannik pitsaanngitsumik sunniisoq.

§ 11, nr. 3 innersuussutigineqarpoq

*Nalunaarutiginnittarneq*

Finanstilsyni aamma pisoqarsinnaanerani pisumik nalunaarusiornissamut ersarinnerusunik malittarisassiorsinnaanermik piginnaatinneqarpoq. Taamaalilluni Finanstilsyni aqutsisunik nalunaarummi aningaaserivinnit pingaarutilinnik sullissisunik sullissinerit ingerlaavartinneqarnerannut annertuumik sunniisunik, inuiaqatigiinnullu pingaarutilinnik ingerlatsinermut aningaasaqarnikkulluunniit sulianut pingaarutilinnik pisoqarnerani nalunaaruteqarnissamut piumasaqaatinik erseqqinnerusunik aalajangersaasinnaavoq.

Nalunaaruteqarneq Finanstilsynimut Center for Cybersikkerhedimullu pisassaaq. Tassunga atatillugu ataatsimoorussamik nalunaaruteqartarnermut aaqqiissummik – assersuutigalugu virk.dk ataatsimut isertarfikkoortumik – pilersitsisoqarnissaata ilimagineqarnera oqaatigineqassaaq, tassuunalu ingerlatsisut tamarmik NIS-mik ilitsersuummi ilaasut nalunaarutiginnissinnaassapput. Ataatsimoorussamik nalunaarutiginnittarnermik aaqqissut taanna atorlugu Finanstilsynimut Center for Cybersikkerhedimullu nalunaarutiginninneq suliffeqarfinnut ilaatinneqartunut ataasiakkaanut aningaasatigut kinguneqaateqassangatinneqanngilaq.

§ 11, nr. 2 innersuussutigineqarpoq.

*Paasissutissanik ingerlatitseqqiisarneq*

Nunami suleqatigiinneq isumannaarniarlugu, Finanstilsynip Center for Cybersikkerhedimik paasissutissanik paarlaateqatigiissinnaanera pisariaqarpoq.

Peqqussutikkut paasissutissat Center for Cybersikkerhedip nunami qitiusumik attaveqarfittut atuunnerani, inatsisit naapertorlugit suliassaannut pisariaqartillugit Finanstilsynip paasissutissanik Center for Cybersikkerhedimut ingerlatitseqqiisinnaanera periarfissinneqarpoq.

Ullumikkut Finanstilsynip paasissutissanik isertuussassanik ingerlatitseqqinnerani atuuttutut, paasissutissat isertuussassatut ingerlateqqinneqartassapput, Finanstilsynillu Center for Cybersikkerhedimut ingerlatitseqqiinerata, Center for Cybersikkerhedip Finanstilsynip annertusisamik nipangiussisussaatitaaneranut ilaanera nassatarissavaa. Paasissutissat ingerlateqqinneqartut, ingerlatitseqqiinermi siunertamut naapertuuttunut killilerneqassapput. Paasissutissanik taamatut ingerlatsitseqqiinermi paasissutissat pineqartut isertuunneqarnerat, isumannaallisaanermik illersuisussaanerat, pingaarutilinnillu sullissisut niuernikkut soqutigisaannik illersuisussaanerat qulakkeerneqassaaq.

§ 11, nr. 4 aamma 5 innersuussutigineqarput.

## § 12

Peqqussutsikkut inatsit nr. 706, 8. juni 2018-mersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Naleqquttuuneq assuarnaatsuunerlu

Peqqussummi naleqquttuunermut assuarnaatsuunermullu piumasaqaatit nutaamik oqaasertalerneqarput, taamaalilluni aningaasanik peqquserluutinik malunnarunnaarsaasarnermi malittarisassanik naammassinninnginneq siunissami aningaasalersuisarnermik ingerlatsisuni pisortaqatigiinni ilaasuni naleqquttuunermik assuarnaatsuunermillu naliliinermi ilaasalissapput.

Allannguutit tulliuttut innersuussutigineqarput:

§ 12, nr. 1, 13-16, 26, 27, 31, 34-36, 38, 41, 44 aamma 45.

1. Aningaasanik peqquserluutinik malunnarunnaarsaanermik inatsimmik unioqqutitsinermi akuersissummik arsaarinninneq

Peqqussutikkut aningaasanik peqquserluutinik malunnarunnaarsaasarnermik inatsit sakkortuumik arlaleriartumilluunniit unioqqutinneqaraangat, akuersissummik arsaarinnissaaq periarfissinneqarpoq. Sakkortuumik unioqqutitsinerit assersuutigalugu tassaasinnaapput, suliffeqarfiup piaaraluni mianersuaalliorujussuarnermigulluunniit sullitat pillugit paasissutissanik pissarsisimannginnera, piaaraluni mianersuaalliorujussuarluniluunniit aningaasanik peqquserluutinik malunaarunnaarsaasarnermut pinerliinianilluunniit aningaasalersuinermut sullitanik alaatsinaassimannginnera, imaluunniit piaaraluni mianersuaalliorujussuarluniluunniit sullitat aningaasanik peqquserluutinik malunarunnaasagaannik pinerliinianilluunniit aningaasalersuinerannik nuussinerni ersarissunik pasitsaassinermik suliffeqarfiup SØIK-mut nalunaarutiginninnissamik pisussaaffianik Statsadvokaten for Særlig Økonomisk og International Kriminalitet (SØIK) nalunaaruteqarsimannginnermi. Unioqqutitsinerup annertussusaata saniatigut pisup annertussusaa nalilerneqassaaq, taamaattoqarneranimi pissutsit annertuut pineqartussaapput ,soorlu arlalinnik aamma/imaluunniit sullitanik angisuunik imaluunniit arlaleriarluni pisoqarnerani. Suliffeqarfittaaq Finanstilsynimit peqquneqaraluarluni pissutsinik immikkut sakkortussusilinnik aaqqiinnginnerani, imaluunniit suliffeqarfiup aningaasanik peqquserluutinik malunnarunnaasaanermik pinerliinianillu aningaasalersuinermik pinaveersaartitsinissamik iliuuserinngitsuugai ima annertutigippata, allaat suliffeqarfik aningaasanik peqquserluutinik malunnaarunnaarsaanermut pinerliinianillu aningaasalersuinermut illersuutinik pilersitsisimanngitsutut isigineqarluni.

Allannguutit tulliuttut innersuussutigineqarput:

§ 12, nr. 28.

1. Qarasaasiakkut attaveqarneq

Qallunaat pisortat ingerlatsinerannut inatsisaanni § 32 b-mik aalajangersakkap aningaasalersuisarnermik inatsimmi malittarisassani inuttut atsiornermut tunngasut maleruagassiorpai.

Kalaallit Nunaanni pisortat ingerlatsinerat pillugu inatsit malittarisassanik taamaattunik aalajangersagaqanngilaq. Taamaammat aalajangernernut allanillu pappiaqqanik atsiorneqanngitsunik malittarisassanik aalajangersaasinnaanermik erhvervsministerimik pisinnaatitsissut atortuulersinneqanngillat.

Allannguutit tulliuttut innersuussutigineqarput:

§ 12, nr. 4 aamma 5.

1. Nunami maani pappiaqqanik nalilinnik niuernermik sullissinernik ingerlataqartunut, nunat peqataasut avataaneersunut ingerlatseqatigiiffinnut, peqataasut avataanersunit agguagarsilluni akissarsisarneq il.il. pillugit maleruagassat

Aningaasalersuisarnermik ingerlatsineq pillugu inatsimmi §§ 46 a aamma 46 b Kunngip Peqqussutaatigut Kalaallit Nunaannut atortussanngortinneqartut ingerlatseqatigiiffinnut nunani allaneersunit pigineqartunut aningaasalersuisarnermik ingerlatsineq pillugu inatsimmi § 33, Kunngip Peqqussutaatigut Kalaallit Nunaanni atortussanngortinneqartoq naapertorlugu Kalaallit Nunaanni pappiaqqanik nalilinnik niuernermi sullissinissamik akuersissuteqartunut atuutissaaq. Taamattaaq Finanstilsyni ingerlatseqatigiiffinnut taamaattunut iluanaarusiinermik inerteqqummik unioqqutitsisoqartillugu peqqusisinnaavoq. Taamalu ingerlatseqatigiiffit inatsimmi § 348, imm. 2, uniffik siulleq naapertorlugu Finanstilsynip peqqussutaanik naammassinninngippata pillaammik akiliisinneqassapput.

Peqqussutikkut ingerlatseqatigiiffinnut nunanit allameersunit pigineqartunut Kalaallit Nunaanni attuumassuteqanngitsumik siunnersuinernik pappiaqqanillu nalilinnik isumaginninnermik ingerlatsisunut ullumikkut pappiaqqanik nalilinnik niuernermik ingerlatsisunut, Kalaallit Nunaanni akuersissummik atuuttumik tunuliaqutaqarlutik aningaasaliisarnernik sullissinermik ingerlatsisunut piumasaqaatit atuuttut assinginik piumasaqaateqartoqassaaq. § 33 naapertorlugu akuersissummut piumasaqaatit allanngortinneqanngillat.

Allannguutit tulliuttut innersuussutigineqarput:

§ 12, nr. 2 aamma 32.

1. EU-mi nunanilu allani EU-p aningaasaqarnermut tunngasuni isumaqatigiissuteqarfigisaani, aningaasalersuisarnermik ingerlatsiviit immikkoortortaqarfinnik pilersitsisarnerat

Peqqussutsikkut aningaasalersuisarnermik ingerlatsineq pillugu inatsimmi aalajangersagaq nutaaq, Kalaallit Nunaannut Kunngip Peqqussutaatigut atortuulersinneqartoq atuutilersinneqarpoq, kingornalu aningaasalersuisarnermik ingerlatsivik, aningaaserivimmit taarsigassarsititsisarfimmilluunniit suliffeqarfittut pigineqartoq, imaluunniit aningaaserivinnit arlalinnit imaluunniit taarsigassarsititsisarfinnit arlalinnit ataatsimoorullugu pigineqartoq, aningaasalersuisarnermik ingerlatsineq pillugu inatsimmi § 38, imm. 1-mi, Kalaallit Nunaannut Kunngip Peqqussutaatigut atortuulersinneqartumi atuarneqarsinnaasutut paasissutissanik Finanstilsynimut nassiussisassaaq. Tassani sumi nunami immikkoortortap pilersinnissaanik kissaateqarneq, immikkoortortap suliariumaagai pillugit paasissutissat pineqarput, tassani aaqqissuussaaneq suliassatut pilersaarutigineqartut, immikkoortortap adressia kiisalu immikkoortortami aqutsisut aqqi ilanngullugit. Taamattaaq aningaasalersuisarnermik ingerlatsivik annertussuseq aningaasalersuisarnermillu ingerlatsiviup aningaasatigut toqqammaviisa katitigaanerat pillugu Finanstilsynimut paasissutissanik nassiussissaaq.

Finanstilsynip paasissutissat taaneqartut tigussavai, taamaalilluni paasissutissat nunami najuuffimmi oqartussatut attuumassuteqartunut ingerlateqqinneqarsinnaaqqullugit.

Paasissutissiinissamik piumasaqaat aningaasalersuisarnermik ingerlatsivimmut taamaallaat atuuppoq, taamaalillunilu suliffeqarfinnut piginnittaannut attuumassuteqarnani. Suliffeqarfiit piginnittut pillugit paasissutissanik nassiussisoqassanngilaq, Finanstilsynimmi paasissutissat taakku suliffeqarfittut piginnittup ingerlaavartumik nalunaarusiortarneratigut pigereermagit.

Allannguutit tulliuttut innersuussutigineqarput:

§ 12, nr. 9 aamma 10,

1. Aningaaserivik imaluunniit pappiaqqanik nalilinnik niuernermik ingerlatsivik I ajornartorsiortoq, ajornartorsiornissaanilluunniit ilimagineqartoq

Peqqussutikkut Finanstilsynip aningaaseriviup pappiaqqanilluunniit nalilinnik niuernermik ingerlatsivik I ajornartorsiortutut ajornartorsiorsinnaaneranilluunniit ilimagineqartutut isigineqassanersoq, ingerlatsiviullu akuersissutaa suliffeqarfiup aningasalersuisarnermik inatsimmik arlaleriarluni annertuumilluunniit unioqqutitsinerata kinguneranik arsaarinnissutigineqarsinnaanersoq.

Allannguutit tulliuttut innersuussutigineqarput:

§ 12, nr. 28.

1. Taarsigassarsititsisarfinnut akiitsunut upalungaarsimassutissanut piumasaqaat

Taarsigassarsititsisarfinnut akiitsunut upalungaarsimassutissatut piumasaqaatini allannguutit Kalaallit Nunaannut atortuulersinneqassanngillat.

Allannguutit tulliuttut innersuussutigineqarput:

§ 12, nr. 21-25.

1. Patajaallisagaasumik tunngaveqarluni akiitsunut nalikillisaavigineqarsinnaasutut naleqquttunut piumasaqaatit

Uninngasuutinut nalikillisaavigineqarsinnaasutut naleqquttunut piumasaqaatit pillugit malittarisassat Kalaallit Nunaannut atortussanngortinneqassanngillat.

Allannguutit tulliuttut innersuussutigineqarput:

§ 12, nr. 29 aamma 30.

1. Sparekasse-nut andelskasse-nullu ingerlatseqatigiiffinnut inatsisitigut malittarisassat

Sparekassinut andelskassinullu ingerlatitseqatigiiffinnut inatsisitigut malittarisassanut allannguutit Kalaallit Nunaannut atortunngortinneqassanngillat.

Uninngasuutinut nalikillineqarsinnaasutut naleqquttunut piumasaqaatit pillugit malittarisassat Kalaallit Nunaannut atortussanngortinneqassanngillat.

Allannguutit tulliuttut innersuussutigineqarput:

§ 12, nr. 19 aamma 20.

1. Forvaltningsinstituttet for Lokale Pengeinstitutter pillugu akitsuutit

Peqqussutsikkut Forvaltningsinstituttet for Lokale Pengeinstitutterimut akitsuusiineq pillugu aalajangersagaq Aningasalersuisarnermik ingerlatsineq pillugu inatsimmi § 363, imm. 1, Kunngip Peqqussutaatigut Kalaallit Nunaannut atortussanngortinneqartoq, atorunnaarsinneqarpoq.

Allannguutit tulliuttut innersuussutigineqarput:

§ 12, nr. 42.

1. Clearingsinstitutioninut il.il. paasissutissanik isertuussassanik ingerlatitseqqiisarnermut akuersineq pillugu piumasaqaat

Peqqussutikkut aningaasalersuisarnermut inatsimmi § 354, imm. 6, nr. 22 aamma § 354, imm. 15 allanngortinneqarput, taamaalilluni siunissami nakkutilliisutut oqartussanit paasissutissat pissarsiarineqartut Finanstilsynip paasissutissat isertuuneqartussat clearingsinistitutioninut il.il. ingerlatseqqissinnaassagunigit, paasissutissanik isertuussassanik ingerlatsitseqqiinermi EU-mi nakkutilliisussatut oqartussaatitaasunit akuersinermut piumasaqaat atuutilissalluni.

Finanstilsynip oqartussamit nakkutilliisussaatitaasumit Finanstilsynimut paasissutissat tunniunneqartut aatsaat akuersissummik pissarsisimanngikkuni EU-mi nakkutilliisussatut oqartussaasunit Finanstilsynip paasissutissat isertuunneqartussat clearingsinistutioninut ingerlateqqissinnaanngikkai erseqqissarneqarpoq.

Taamaalilluni paasissutissat isertuunneqartussat ingerlateqqinneqartinnagit akuersissummik piniaqqaarnissamik piumasaqaateqarfigineqarput. Paasissutissat isertuunneqartussaanerat qulakkeerniarlugu piumasaqaateqartoqarpoq.

Finanstilsynip pisussaaffinnik EU-mi eqqartuussiviup piumasaqaataanik malinninnissaa qularnaarniarlugu malittarisassat allanngortinneqarput. Malittarisassat Finanstilsynimut sammitinneqarput, paasissutissanullu aningaasalersuisarnermik ingerlatsineq pillugu inatsimmut ilaasuni, Kunngip Peqqussutaatigut Kalaallit Nunaannut atortussanngortinneqartunut atuutissaaq.

Allannguutit tulliuttut innersuussutigineqarput:

§ 12, nr. 38 aamma 39.

1. Finanstilsynip aningaasaqarnikkut qajannartuunernut annertuunut killiliisinnaanera pillugu peqqussummi malittarisassanit, qajannaatit ilaasa atuutinngitsissinnaanerannik piginnaatitsissut

Peqqussummi Finanstilsyni CRR-mi artikel 400, immm. 2-p malitsigisaanik qajannaatit ilaasa annertuut killilernissaat pillugu peqqussummi malittarisassani taaneqartunik atuutsitsinngissinnaanermut periarfissamik atuisinnaanermut piginnaatinneqarpoq. Piginnaatitsissutikkut Finanstilsyni aamma CRR-mi artikel 493, imm. 3-mi ikaarsaarnermut aaqqissuussinerup malitsigisaanik, CRR-mi artikel 400, imm. 2-mi qajannaatit ilaannik qajannaatit ilaannik atortuutitsinngissinnaavoq.

Nunani oqartussaasut qajannaatinut annertuunut ataatsimut killiliinernit qajannaatit aalajangersimasut, ingerlatsiviup aningaasatigut tunngavigisaasa 25 procentiinik aarlerinaatit ilaatinngissinnaavaat. Ilaatitsinngissinnaanermut periarfissaq taanna CCR-mik peqqussummi artikel 400, imm. 2 toqqaveqarpoq, aarlerinaatillu ilaatinneqarnanilu annikillinera kiisalu EBA ilaatitsinnginnermut ilisimatinneqarsimanera tunngavissaatinneqarpoq, tak. artikel 400, imm. 3.

Nalunaarut annertunertigut siusinnersukkut annertuumik akuunermut nalunaarut atuuttumut assingussaaq, taannalu naapertorlugu ilaatigut obligationit immikkut nalillit realkreditobligationillu immikkut nalillit, takuuk artikel 400, imm. 2, litra a, suliffeqarfissuup iluani qajannaatit, tassa qajannaatit ingerlatseqatigiiffiup piginnittutut ingerlatsiseqatigiiffimminut atuutsitai, piginnittutut ingerlatseqatigiiffiup suliffeqarfittut pigisaanut allanut imaluunniit nammineq suliffeqarfittut pigisaminut, takuuk artikel 400 imm. 2, litra c, ingerlatseqatigiiffinnut piumasaqaatit aamma ingerlatseqatigiiffinnut allanut piumasaqaatit, tamatumani piumasaqaatit taakku ingerlatseqatigiiffiup nammineq aningaasaataanut tunnganngippata, ullormut niuerfimmut tullermit sivisunerunngippata, aningaasanut niuerutigineqartunut allanut naliligaanngippata, tak. artikel 400, imm. 2 litra j, nalinginnaasumik killiliussamut ilaatinneqanngippata.

Taamaalilluni imarisaa aallaavittut qajannaatit taaneqartut siunissami killilerneqarnissamut ilaatinneqannginnerat ilimagineqarpoq, soorluttaaq tamanna siusinnerusukkut annertuumik akuunerit pillugit nalunaarummi atuuttoq naapertorlugu aamma taamaattoq.

CRR inatsit nr. 1566, 15. december 2015-kkut Kalaallit Nunaannut atortussanngortinneqarpoq. Peqqussut manna naapertorlugu nalimmassarneqarpoq.

Allannguutit tulliuttut innersuussutigineqarput:

§ 12, nr. 43.

1. Aaqqissuussanik aningaaserivimmiittuutitanik maleruagassiorneq

Peqqussutikkut § 9a-mi tuniniaassisutut attuumasut pillugit malittarisassat allanngortinneqarput, taamaalilluni tuniniaassisut aningaaserivimmut pappiaqqanilluunniit nalilinnik tuniniaanermik ingerlatsivimmut attuumassutillit tuniniaassisut aaqqissuussanik aningaaserivimmiittuutitanik tuniniaallutilluunniit siunnersuisinnaalersillugit.

Peqqussutikkuttaaq §§ 46 a aamma 46 b-mi aningaasaliisunik illersuinermik malittarisassat allanngortinneqarput, taamaalilluni aamma taakku aningaaseriviit pappiaqqanillu nalilinnik tuniniaanermik ingerlatsiviit aaqqissuussanik aningaaserivimmiittuutitanik siunnersuinerat ilanngullugu annertusineqarput, soorluttaaq aningaasalersuisarnermik ingerlatsineq pillugu inatsimmi § 72, imm. 2, nr. 1, 2 aamma 5 aningaaseriviit pappiaqqanillu nalilinnik tuniniaanermik ingerlatsiviit aaqqissuussanik aningaaserivimmiittuutitanik tuniniaaneranni siunnersuineranniluunniit aamma atuuttunngorlugit annertusineqarput.

Allannguutit tulliuttut innersuussutigineqarput:

§ 12, nr. 3, 7, 11, 12, aamma 18, kiisalu taakkununnga nassuiaatit.

1. Tuniniaassisutut attuumasut suliaat

§ 9 a, imm. 2, nr. 1 nutaamik oqaasertalerneqarpoq, taamaalilluni tuninniaassisut attuumasut pappiaqqanik nalilinnik niuernermik ingerlatsiviup, aningaaseriviup taarsigassarsititsisarfiulluunniit aningaasaliinermi sullissineranut allanillu sullissinerani nittarsaassisinnaasut atuarneqarsinnaavoq.

Allannguutinut tulliuttunut innersuussisoqarpoq:

§ 12, nr. 6.

## § 13

Peqqussutsikkut inatsit nr. 1520, 18. december 2018-mersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Sullissinerit avataanni ingerlatat

Peqqussummi § 24, imm. 1 allanngortinneqarpoq, taamaalilluni aningaaserivinnut sillimmasiisarfinnullu qarasaasiakkut aaqqissutit sullissinerillu ingerlatatut akuerisanut attuumassutillit pissusissamisoortumilluunniit ilassutaasut sullissinerit avataanni ingerlatatut isigineqartunngorlugit.

Taamaalilluni aningaaseriviit suliffeqarfiup atuisuinut nalinginnaasumik sulianut tapiliullugu qarasaasiakkoortumik aaqqiissutinik sullissinernillu ineriartortitsisinnaanerat ersarissarneqarpoq.

Suliffeqarfinnik aningaasalersuisarnermik ingerlatsinngitsunik, atuisunullu qarasaasiakkut aaqqiissutinik nalinginnaasumik ingerlatanit siammasinnerusunik ineriartortitsisunut suliffeqarfiup naligiimmik unammillersinnaanera allannguutikkut qulakkeerneqassaaq.

Suliffeqarfittut sullississutit avataanni sullissisutut taagorneqassagaanni, sullississutit aningaaserivittut sullissinermut nalinginnaasumik tapiliussaassapput. Aaqqissutit annertuujussussaannginnerat aamma tunngavissaatinneqarpoq.

Allannguutit tulliuttut innersuussutigineqarput:

§ 13, nr. 6

1. Aningaaserivinnut sullissinerit avataatigut ingerlatassatut akuerisat

Peqqussummi § 26-mi imm. 3 nutaaq ivertinenqarpoq, kingornalu aningaaseriviit sullissinernik, sullissinerit avataanniittunik suliffeqqrfittut pigisami namminersortumi, sullissineri aningaaseriviup nalinginnaasumik ingerlataannut tapiliussaasuni, piumasaqaatit taaneqartut naammassineqarnerat tunngavissaatillugu ingerlatsisinnaapput.

§ 26, imm. 1 maanna atuuttoq assiginagu, § 26, imm. 3 nutaami aningaaseriviup suliffeqarfittut pigisamini aalajangiisumik sunniuteqarsinnaannnginnera piumasaqaatigineqanngilaq.

§ 26, imm. 3-mi sullissinerni suliffeqarfittut pigisami ingerlanneqartuni aarlerinaatit tassunga killilerneqarnissaat, ingerlatseqatigiiffillu namminerisaminik aningaasaateqassasoq piumasaqaataavoq. Sulissinerit taamaalilluni suliffeqarfimmi allami killilimmik akisussaasumi, aningaaseriviup aalajangiisinnaasutut sunniuteqarfigisaani ingerlanneqassapput. Taamattarlu sullissinerit aningaaseriviup suliaani annertuumik annertussuseqassannginnerat tunngavissaatinneqarpoq. Sullissinerit annertussusaat ilaatigut suliffeqarfittut pigisap suliffeqarfissuarmut sanilliullugu isertitaasigut oqimaaqatigiissitsineranillu aallaaveqartumik nalilerneqassaaq.

Allannguutip suliffeqarfimmik qanorluunniit ilusilimmik, suliat suliffeqarfittut namminersortutut aningaasaateqartumik pigisami immikkut ingerlanneqarnerat kisiat tunngavissaatillugu ingerlatsisumik siunissami aningaaserivigiit inatsisit naapertorlugit ingerlatsisinnaannginnerannik nassataqannginnissaa siunertaavoq. § 26, imm. 3-mi nutaatut aalajangersakkami suliffeqarfittut ingerlatarisinnaasatut periarfissinneqartoq, tassaavoq suliffeqarfik § 24 naapertorlugu aningaaseriviup inatsisit naapertorlugit ingerlassinnaariigaa. Sullississutit aningaaserivimmik ingerlatsinermut attuumassuteqarlutilluunniit suliaassapput, aningaaseriviit sulianik ingerlatsinerminni immikkut piginnaasanik ineriartortitsiffigeriigaat, aningaaseriviillu sullitaannut iluaqutaasumik ingerlanneqarsinnaasut. § 24 kiisalu § 26, imm. 3 nutaaq naapertorlugu sullissinerit ingerlanneqartut ingerlatseqatigiiffinni assigiinngitsuni ingrlanneqarnissaannut aalajangersagaq piumasaqaateqanngilaq. Sullissinerit § 24 naapertorlugu ingerlanneqarsinnaasut taamaalillutik ingerlatseqatigiiffimmi § 26, imm. 3 naapertorlugu sullissinernik ingerlatsisussatut pilersinneqartumi ingerlanneqarsinnaapput.

Allannguutit tulliuttut innersuussutigineqarput:

§ 13, nr. 7 aamma 26

1. Suliffeqarfissuarmik pilersitseqqinnissamik pilersaarutit

§ 71 b, imm. 1 allanngortinneqarpoq imaalilluni suliffeqarfinnik piginnittutut suliffeqarfiit akuleriit siunissami suliffeqarfissuarmik pilersitseqqinnissamik pilersaarutinik suliaqarlutillu isumaginnittussaajunnaarsillugit.

Allannguutit tulliuttut innersuussutigineqarput:

§ 13, nr. 2 aamma 11

1. Andelskassini taasisinnaanermut killilersuiffiunngitsuni malittarisassanik allanngortitsinerit

Allannguutit Kalaallit Nunaannut atortuulersinneqanngillat.

Allannguutit tulliuttut innersuussutigineqarput:

§ 13, nr. 12

1. Aningaasalersuisarnermik ingerlatsiviit paasissutissanik isertuunneqartussanik ingerlatitseqqiisarnerannut atatillugu akuersititsinissamik piumasaqaatinik atorunnaarsitsineq

Allannguummi Kalaallit Nunaanni inunnut paasissutissanik peqqussummi malittarisassat assingannik peqarnissaa tunngavisaatinneqarpoq. Taamaammat allannguut atortuulersinneqanngilaq.

Allannguutit tulliuttut innersuussutigineqarput:

§ 13, nr. 13 aamma 28

1. Aningaasalersuisarnermik ingerlatsineq pillugu inatsit naapertorlugu malittarisassanik atulersinneqartunik atorunnaarsitsinerni il.il. atuineq

§ 240 allanngortinneqarpoq, taamaalilluni peqqussummi aalajangersakkat kiisalu peqqussut naapertorlugu erhvervsministerimut Finanstilsynimullu piginnaatitsissutip malitsigisaanik malittarisassat atortuulersinneqartut kiisalu aningaasalersuisarnermik ingerlatsiviit erhvervsministerimut Finanstilsynimullu pisussaaffii, suliffeqarfinnut taamaattunut aaqqissuuteqqinneqarlutik suliarineqartuni atorunnaarsinneqartuniluunniit pisariaqartumik nalimmassaanerit atorneqassallutik.

Atorunnaarsitsinertut ullumikkutut paasineqassaaq, suliffeqarfik ingerlatseqatigiiffinnut malittarisassat naapertorlugit atorunnaarsinneqarpoq (atorunnaarsitsineq imaluunniit pinngitsaaliissummik atorunnaarsitsineq) imaluunniit akiliisinnaajunnaarnermik inatsisip malittarisassai malillugit.

Aningaasalersuisarnermik ingerlatsivik allatut atorunnaarpat, Finanstilsyni peqqussut naapertorlugu imaluunniit peqqussutsip malitsigisaanik atulersinneqartut naapertorlugit pisinnaatitaaffeqanngilaq.

Allannguutit tulliuttut innersuussutigineqarput:

§ 13, nr. 16

1. Sparekassit andelskassillu pillugit malittarisassat

Aningaasalersuisarnermik ingerlatsineq pillugu inatsimmi § 246, imm. 5, uniffiit pingajuat erseqqissarneqarpoq, taamaalilluni taamaallaat andelskassit inatsisiutigut aalajangerneqartumik taasisinnaanermik killilerneqartut allatigulluunniit maleruagassatigut taasisinnaatitaanermik killilerneqartut, § 246, imm. 1 malillugu piginneqataasutut takkuttuni sinniisoqarfimmiluunniit ilaasortat pingajorarterutit marloriaataasa taasinerisigut tamatigut iliuusissanik aalajangiisinnaassuseqartut takuneqarsinnaanngorlugu.

Malittarisassaq taanna Kalaallit Nunaannut atortuulersinneqanngilaq.

Allannguutit tulliuttut innersuussutigineqarput:

§ 13, nr. 17

1. Aningaaserivimmiittuutinut SIFI-mut takussutissat

Allannguut Kalaallit Nunaannut atortuulersinneqanngilaq.

Allannguutit tulliuttut innersuussutigineqarput:

§ 13, nr. 18

1. STS-mik peqqussutip atortuulersinneqarnera

STS-mik peqqussut (Securitiseringimut kiisalu pisariitsumik, ersarissumik nalinginnaasunngorsakkamik securitiseringimik immikkut sinaakkummik pilersitsineq pillugu Europa-Parlamentetip Rådetillu peqqussutaat 2017/2402/EU, 12. december 2017-meersoq) toqqaannartumik Kalaallit Nunaannut atuutinngilaq.

Peqqussut inatsisikkut atortuulersinneqartussaavoq. Aalajangersakkat STS-mik peqqussummut attuumassuteqartut, matuma kingorna nalunaarutikkut atortuulersinneqarsinnaapput, tak. § 19, imm. 2.

Allannguutit tulliuttut innersuussutigineqarput:

§ 13, nr. 4, 5, 19, 20, 23-25 aamma 27,

1. Malittarisassanut ilitsersuutinullu tunngatillugu siulersuisut pisinnaatitaaffiinik erseqqissaaneq

§ 345, imm. 7 nr. 7 allanngortinneqarpoq, taamaalilluni malittarisassat ilitsersuutillu Finanstilsynip siulersuisuisa aalajangigassaat, tassaasut malittarisassat Finanstilsynip atuutilersissinnaasaatut pisinnaatitaaffigisai.

Tassunga tapiliullugu § 345, imm. 14 annertusineqarpoq, taamaalilluni siulersuisut siunissami malittarisassanik ilitsersuutinillu § 345, imm. 7, nr. 7 malillugu akuerisinnaasatut pisinnaatitaaffimminik Finanstilsynip pisortaanerannut pisinnaatitsisinnaanngorlugu. Allannguut assersuutigalugu atorunnaarsitsinermik nalunaarutinik atulersitsinermillu nalunaarutinik Finanstilsynip pisortaaneranik ingerlatsitseqqiinermut atorneqassasoq naatsorsuutigineqarpoq. Taamattaaq ingerlatsitseqqissinnaanermut pisinnaatitaaffiup nalunaarutinut ilitsersuutinullu allanngortinneqartunut imaluunniit allannerliornikkut naqinnerliuinikkulluunniit nutaanik atulersinneqartunut atorneqassasoq naatsorsuutigineqarpoq. Tamanna aamma allannguutinut taamaallaat inatsisit nutaat malitsigisaanik kinguneqaatit malillugit naqqinneqartunut, allaffissornikkullu malittarisassanik allannguutit periutsit assigiinngitsut periuseqarfigineqarsinnaasut akornanni toqqaasuunngitsunik. Tamanna assersuutigalugu tassaasinnaavoq aalajangersakkanik innersuussinerit assigisaalluunniit. Taamaalilluni malittarisassanik ilitsersuutinillu akuersisinnaanermut pisinnaatitsissut suliap ingerlanneqarneranut tunngavoq, tigussaasunillu allannguiffiunngitsut taamaallaat pineqarput.

Allannguutit tulliuttut innersuussutigineqarput:

§ 13, nr. 21 aamma 22

1. Suliffeqarfinnut aningaasalersuisarnikkut siunnersuinermik illuutinillu taarsigassarsianik akunnermiliunnermik ingerlatsinissamut akuersissutillit marloriaammik akitsuummik akiliisinneqartarnerannik atorunnaarsitsineq

Suliffeqarfinnut illuutinik taarsigassarsianik akunnermiliunnermik ingerlatsisunut, suliffeqarfiup aamma aningaasalersuisarnermik siunnersuinermik ingerlatsiviunissamut akuersissutaatilinnut kiisalu tassunga akitsuummik akiliisartunut akitsuummik allannguisoqarpoq.

§ 361, imm. 5, nr 1, ilaatitsinnginnermik aalajangersagaq, suliffeqarfiit aningaasalersuisarnermik siunnersuinermik ingerlatsinissamut akuersissuteqareersut, illuutinik taarsigassarsianik akunnermiliunnermik ingerlatsinermut akitsuummik, taamaalillutik § 361, imm. 5, nr. 2 naapertorlugu akitsuutikkut akilertagaannik akiliisannginnissaat ilanngunneqarpoq.

Allannguutit tulliuttut innersuussutigineqarput:

§ 13, nr. 24

1. Pilersaarutitut saqqummiussat pillugit peqqussutip allannguutaasa malitsigsaat

§ 361-mik allannguineq, pilersaarutitut saqqummiussat pillugit peqqussutsip malitsigisaa, pilersaarutitut saqqummiussat pillugit peqqussut Kalaallit Nunaannut atortussanngortinneqassappat, nalunaarutikkut atuutilertinneqarsinnaavoq.

Allannguutit tulliuttut innersuussutigineqarput:

§ 13, nr. 23

## § 14

Peqqussutsikkut inatsit nr. 552, 7. maj 2019-mersumi § 1 Kalaallit Nunaannut atortussanngortinneqarpoq. Tulliuttuni aningaasalersuisarnermik ingerlatsineq pillugu inatsimmi allannguutit pingaarnerit Kalaallillu Nunaannut naleqqussaanerit pingaarnerit eqikkarneqarput.

1. Inunnik piukkunnartuunermik tutsuiginartuunermillu piumasaqaatinik naammassinnittussanut ilaasunik amerlisaaneq

Aningaaseriviit tamarmik suliffeqarfimminnik aqutsinermut atatillugu, suliffeqarfimmi inunnik pingaarutilinnik kinaassusiliisussaapput. Inuit pingaarutillit sulisutut ulluinnarni aqutsinerpiamut ilaasutut, sulisutullu sulisunik pingaarutilinnik akisussaasutut nassuiarneqarput. Aningaaseriviit Finanstilsynimut inunnik pingaarutilinnik nalunaarutiginnittussaapput.

Aningaaserivinni inuit pingaarutillit aningaasalersuisarnermik ingerlatsineq pillugu inatsimmi piukkunnartuunissamut tutsuiginassuseqarnissamullu piumasaqaatinut, ullumikkut aningaasalersuisarnermik ingerlatsivinni siulersuisunut pisortaqatigiinnullu kiisalu SIFINI G-SIFI-niluunniit inunnut pingaarutilinnut ilaatinneqarput. Finanstilsyni inummik pingaarutilimmik, pineqartup piukkunnartuunissamut tutsuiginartuunissamullu piumasaqaatinut naammassinnikkunnaartumik atuukkunnaartitsinissamik peqqusisinnaavoq. Aningaaserivinni inunnut pingaarutilinnut piukkunnartuunissamik tutsuiginartuunissamullu piumasaqaatit taamaallaat peqqussutip atuutilernerani atorneqarsinnaapput.

Erhvervsministeri aningaaserivinnut, SIFI-nut G-SIFI-nullu piginnaasaqarnissamik misilittagaqarnissamillu piumasaqaatinik kiisalu inunnut pingaarutilinnut pisortanullu akisussaaffeqartunut nalunaarutikkut malittarisassiorsinnaanermik pisinnaatinneqassaaq.

Allannguutit tulliuttut innersuussutigineqarput:

§ 14, nr. 1, 9, 10, 12, 19, 30-32, 34, 36-42 aamma 49-52

1. Aningaaserivinni suliffeqarfimmi kulturimik peqqinnartumik qulakkeerinnillunilu siuarsaasumik allaganngorlugu politikeqarnissamik piumasaqaat

Aningaaseriviit suliffeqarfimmi peqqinnartumik kultureqarnissamik qulakkeerisumik siuarsaasumillu allassimasumik politikeqassapput.

Politikimik aalajangersaanissamik siulersuisut akisussaassapput. Siulersuisunut siulittaasup aningaaserivimmi qullersatut aqutsisutut nassuiaammini politikip ingerlanneqarnera malinneqarneralu nassuiaasiussavai. Pisortaq politikip piviusunngortinneqarlunilu aningaaserivimmi malinneqarnissaanut akisussaassaaq, pisortallu politikimik piviusunngortitsinnginnermi malinninnginnermilu atuukkunnaartinneqarsinnaavoq. Erhvervsministeri politikimut taassumalu malinneqarnissaanut malittarisassanik erseqqinnerusunik aalajangersaasinnaanermut pisinnaatinneqarpoq.

Aningaaserivik allaganngukkamik politikimik, suliffeqarfimmi kulturimik peqqinnartumik qulakkeerinnillunilu siuarsaasumik peqartinnagu, suliffeqarfik akiliisitsinikkut pineqaatissinneqarsinnaassaaq. Tamatuma saniatigut siulersuisut politikimik aalajangersaanngippata, suliffeqarfik aamma akiliisitsinikkut pineqaatissinneqarsinnaavoq.

Allannguutit tulliuttut innersuussutigineqarput:

§ 14, nr. 11, 35 aamma 50

1. Whistleblowerit (oqaatilliisartut) illersorneqarnerat pillugu malittarisassanik nukittorsaaneq

Suliffeqarfiit aningaasalersuisarnermi maleruagassanut ilaatinneqartut, suliffeqarfiit qanoq ilillutik whistleblowerimik aaqqissuussineranut nalunaarutinik suliffeqarfiit qanoq malitseqartitsinerannik uppernarsaasiortassapput. Tamanna assersuutigalugu Finanstilsynip nakkutilliineranut atatillugu Finanstilsynip qinnuiginninneratigut pisinnaavoq.

Siusinnerusukkut sulisuusimasut, sulisuusullu siusinnerusukkut sulisuusimasut suliffeqarfiup suliffeqarfiit aningaasalersuisarnermi maleruagassaannik unioqqutitsisimaneranik unioqqutitsisimasinnaaneranilluunniit Finanstilsynimut suliffeqarfimmiluunniit aaqqissuussamut nalunaarutiginnissimanerisa kingunerannik pitsaanngitsumik iliiuuseqarfigineqarnatillu pitsaanngitsumik malitseqartitsivigineqassanngillat. Sulisuusimasut pisinnaatitaaffimmikkut innarliivigineqartut ajunngitsorsitinneqarsinnaapput. Sulisoq sulisuusimasorluunniit whistleblowerimik aaqqissuussinermut nalunaaruteqarnermi malitsigisaanik akiniaaffigineqarsimasutut il.il. isumaqartoq, pitsaanngitsumik pineqarnissamik, pitsaanngitsumilluunniit kinguneqartitsinermik inerteqqummik unioqqutitsinermik politiinut unnerluutiginninnissamut periarfissaqassaaq.

Sulisut suliffeqarfimmik nalunnaarutiginnissimasut illersorneqarnerat ersarissarneqassaaq, taamaalilluni suliffeqarfik sulisuminut sulisorisimasaminulluunniit aningaasarsianik nikerartunik aalajangersaanermini, tunniussinermini akiliinerminiluunniit, sulisup sulisuusimasulluunniit aningaasalersuisarnermi malittarisassanik unioqqutsitsinermik unioqqutitsisimanermilluunniit Finanstilsynimut suliffeqarfimmiluunniit qullersanut nalunaarutiginnissimanera, killiliisussaanngilaq. Tamanna suliffeqarfiup sulisuinut sulisorisimasaanulluunniit iluaqutsiinngitsumik isumaqatigiissusiorfigineqarsinnaanngilaq.

Allannguutit tulliuttut innersuussutigineqarput:

§ 14, nr. 13-18 aamma 50

1. Taarsigassarsianik aningaasalersukkamik nammineq aktiaatinik pisinissamik inerteqqutip annertusineqarnera

Aningaaseriviit nammineq aktiaatiminnik pisinerminni taarsigassarsianik aningaasalersuisinnaanerannut inerteqqut aamma realkreditimik ingerlatsivinnut aningaasalersuisarnermiluunniit suliffeqarfinnik piginnittunik suliffeqarfissuartigoortumilluunniit ingerlatseqatigiiffinni imminut atasunut aamma atuutissaaq.

Taamatut allannguinerup aningaaseriviit realkreditimilluunniit ingerlatsiviit imaluunniit suliffeqarfissuartigoortumilluunniit ingerlatseqatigiiffinni imminut atasut sullitat ingerlatsivimmi suliffeqarfimmiluunniit aktianik pisinerannik taarsigassarsillutik aningaasalersuillutilluunniit suliffeqarfiit aningaaserivimmi realkreditimilluunniit ingerlatsivimmi suliffeqarfissuartigoortumilluunniit ingerlatseqatigiiffinni imminut atasuniluunniit aktianik pisinissamut taarsigassarsititsisinnaanngillat.

Allannguutit tulliuttut innersuussutigineqarput:

§ 14, nr. 1 aamma 8

1. Paasissutissanik isertuussassanik Datatilsybimut ingerlatitseqqinneq

Finanstilsyni paasissutissanik isertuunneqartussanik Datatilsynimut, attuumassuteqanngitsutut, paasissutissanik Datatilsynip isumagisassaminik isumaginninnissamik pisariaqartitsinera tunngavissaatillugu, ingerlatitseqqiinissamik periarfissinneqarpoq.

Ullumikkut Finanstilsynip paasissutissanik isertuunneqartussanik oqartussanut il.il. allanut ingerlatitseqqiisarnerani atuuttutut, paasissutissanik isertuussineq attanneqassaaq. Paasissutissani Finanstilsynip Datatilsynimut ingerlateqqitaani, Datatilsyni annertusisamik nipangiussisussaatitaanermik malittarisassanut Finanstilsynimut taassumalu sulisuinut § 354 imm. 8 naapertorlugu § 354, imm. 1 atuutsinneqartunut ilaatinneqassaaq.

Allannguutit tulliuttut innersuussutigineqarput:

§ 14, nr. 44

1. Aningaaserivimmik pappiaqqanilluunniit nalilinnik niuernermik ingerlatsivik I ajornartorsiortup ajornartorsiornissamilluunniit ilimagineqartup nassuiaata

Finanstilsynip aningaaserivik pappiaqqanilluunniit nalilinnik niuernermik ingerlatsivik I, suliffeqarfiup § 350, imm. 1 kiisalu § 350, imm. 2 naapertorlugu peqqussummik naammassinnissimanngitsup akuersissutaa ajornartorsiortutut ajornartorsiornissamilluunniit ilimagineqartutut isigisinnaavaa.

Allannguutit tulliuttut innersuussutigineqarput:

§ 14, nr. 26

1. Finanstilsynip suliffeqarfiit nunani allaneersut immikkoortuinut malittarisassiorsinnaanermut piginnaatitaaffia

Finanstilsyni suliffeqarfiit, suliffeqarfinnit nunanit allaneersunit pigineqartut ilusilersorneqarnerannut malittarisassiornissamut pisinnaatinneqarpoq, tassani aningaasaateqarnissamik piumasaqaatit il.il. ilanngullugit.

Finanstilsyni suliffeqarfiit nunanit allaneersut immikkoortuinut, malittarisassat qallunaat aningaasalersuisarnermik ingerlatsiviinut suliffeqarfinnullu peqqussutit toqqaannartumik attuuttut naapertorlugit EU-mi ingerlatsisinnaanermik akuersissutillit immikkoortuinut atuuttut assinginik malittarisassiorsinnaanera allannguutikkut qularnaarneqarpoq. Pisinnaatitsissut naapertorlugu malittarisassat Finanstilsynip aalajangersagai, taamaammat aallaavittut aningaasalersuisarnermik ingerlatsiviit Danmarkimi atuunneranni pisussaaffinnit annertunerusinnaanngillat.

Finanstilsynimut pisinnaatitsissut annertusineqarpoq, taamaalilluni siunissami suliffeqarfiit nunani allaneersut immikkoortui aalajangersimasumik annertussuseqartut sullissinerminnik suliffeqarfimmik pigisartik aqqutigalugu ingerlatissagaat piumasaqaataasinnaalerluni. Pisinnaatitsissut taanna atorlugu Finanstilsyni immikkoortut taakku angissusaannik killiliisumik malittarisassiorsinnaalissaaq.

Allannguutit tulliuttut innersuussutigineqarput:

§ 14, nr. 2 aamma 3

1. Akitsuutinik akileeqqusineq

Ukiumoortumik nalilersuinernik aqutsisuusunut aammalu konto-t pillugit paasissutissiinermik sullissisartunut ukiumoortumik akitsuusiisoqartarpoq.

Maleruagassat ilisimatitsissuteqarnikkut atuuttussanngortinneqassapput, tak. § 20, imm. 2, pineqartoq Europami Parlamentimiit aammalu Siunnersuisoqatigiit peqqussutaat 2016/1011 ulloq 8. juni 2016-imeersoq naapertorlugu, aningaasalerinermi nalilersuutitut aningaasaqarnikkullu isumaqatigiissutit imaluunniit aningaasaateqarfiit aningaasaqarnikkut angusaannut akiliinissamillu inatsisiliaasoq Kalaallit Nunaannut atuuttussanngortinneqassagaluarpat.

Innersuussutigineqarput allannguutit uku:

§ 14, nr. 47 aamma 48

1. Sillimmasiisarfiit sullissaannut aammalu akiliisinnaajunnaarnermi isumannaaruserneqarsimasunut atuutilersitsineq

Piumasaqaat, ajutooruteqarnerni sillimmasiisarfiit pigisanik peqarlutillu nalunaarsuiffeqartitsissasut, naliliissutigalugit qaqugukkulluunniit ingerlatsivimmi pisut angeqataanik illikartitsisimanissaq, atorunnaarsinneqarpoq.

Allannguutit makku innersuussutigineqarput:

§ 14, nr. 22-25 aamma 27

Sillimmasiisarfikkut sillimmasiisimasut isumannaallisaaffigineqarsimasullu imatut salliusussanngortinneqassapput, tassani sillimmasiisarfimmi pigine-qartut siumoortumik sillimmasiisimasunut aammalu alkiliisinnaajunnaarto-qassappat sillimmaserneqarsimasut matussusiiffigineqarnissaannut.

Allanngutit makku innersuussutigineqarput:

§ 14, nr. 28

1. Immikkut sillimasiinermut tunngasutigut ilinniarsimasup ukiumoortumik Finanstilsynimut nalunaaruteqartussaatitaa-neranik atorunnaarsitsineq

Atorunnaarsitsisoqassappat piumasarisaavoq, akiliisinnaassutsip peqqussutitaanik II-mik Kalaallit Nunaannut atuuttussaatitsisoqarneq. Taamaanngilarli. Taamaattumillu pineqartoq atuutsinneqassanngilaq.

Makkulu tamatumani innersuussutigineqarput:

§ 14, nr. 20 aamma 21

1. Aningaasaateqarfinnik isumaqatigiissitsiniartartut piginneqa-taassutsitigut ingerlatsiviliorsinnaanerat ataani ingerlatsivi-liorsinnaaneq, ataatsimik allanillu attuumassuteqarsori-nanngissinnaasunik sullississuteqartunik

§ 27-imi nutaamik imm. 2-mik ikkussisoqassaaq, aaliangiisumik, Finanstilsyni (aningaasanik aallaveqartumik suliaqartunik nakkutilliisoqarfik) apeqqutaatinnagu § 27. imm.-ikkoortoq 1-imi qanoq allassimasoqartoq, aningaaserinermik suliffeqarfik inatsisitigut akuersissuteqarfigissallugu, aningaasaateqarfinnik isumaqatigiissitsiniartarfik ingerlatsiviup ataani allamik ingerlasivimmik pilersitsinissaq, taamaallaat ataatsimik allanillu attuumassuteqarsorinanngitsunik sullississuteqartumik, ilanngussaq 4-mi allattorneqarsimasut tunngavigalugit. Finanstilsynilli akuersaarumanngilaa akuersissalluni tunngavissalimmik akunnattuunganartoqartikkuniuk aqutsi-nikkut aningaasaqarnikkullu tunngaveqarnerup illersorneqarsinnaasumik piumasarisaasoq isumannaarsinnaajunnaarsimagaa.

Tamatuma malitsigisaanik, ingerlatsiviup atimini allamik aamma aningaasaateqarfinnik § 27 imm. 1 naapertorlugu isumaqatigiissitsiniarnermik ingerlataqartussamik pilersitsisinnaanera, Finanstilsynimit akuerineqarsin-naammat atimi ingerlatsiviusoq aqqutigalugu allanik allaanerusunik sullississuteqassalluni, ilanngussaq 4 imm. B-mi allattorneqarsimasut tunngavigalugit. Ingerlatsiviup ataani ingerlatsiviit, taamatulli inissisimasut, aningaasaateqarfinnik isumaqatigiissuteqartitsiniartuusinnaanngillat.

Aamma § 27-imi ilanngussisoqassaaq nutaaamik taasamik imm. 3. Tassani allassimassaaq, aningaasaateqarfinnik isumaqatigiissitsiniarsinnaasut, atiminni ingerlatsivinnik pilersitsinissamut akuerisaasut, tak. imm. 2 nutaaq aammalu artikel 97, imm. 1 CRR-imi allanneqarsimasoq, aningaasartuutit aaliangersimasut piumasarineqartuni taaneqartunut atatillugu ilanngutissa-gaat.

Allannguutit makku innersuussutigineqarput:

§ 14, nr. 7

1. Piginneqataassutsinik aningaasanngortitsisinnaanermut atatil-lugu suliffeqarfinnut/ingerlatsivinnut inatsimmi allassimasut ilaannik atuuttussaatitsinnginneq

Aaliangersakkamik nutaamik ivertitsisoqassaaq, taamatullu ilineratigut suliffeqarfinnut/ingerlatsivinnut inatsimmi § 100 aningaaserivinnut aningaa-saateqarfinnullu isumaqatigiissitsiniartartunut atorneqarsinnaassalluni, taamaallaat ilanngunnagit aningaasaateqarfinnik isumaqatigiissitsiniartarfiit taamaallat ilanngussaq 4. imm. A nr. 1 aamma 5 naapertorlugit ingerlatsinissamik akuerineqarsimasut, sullissallu nalilittut pigisaannik tigummisaqartuunngitsut, taamallu tassa sullissaminnut akiitsoqalersin-naasut, ilanngunnagit.

Tamatuma malitsigisaanik, aningaaserivinni piginneqatigiissutsinik peqartut aammalu aningaasaateqarfinnik isumaqatigissiitsiniartarfittut suliffeqarfiusut ilaat, Suliffeqarfinnut inatsit § 100 naapertorlugu piumasaqarsinnaati-taanngitsut, suliffeqarfiup piginneqataassutitut pigisaminik tunisinikkut aningaasanngortitseqqusisinnaanissamut.

Innersuussutigineqarput allannguut imaattoq:

§ 14, nr. 5

1. Finanstilsynip atuisartunut malittarisassianik nakkutilliinerminut atatillugu nipangiussisussaaffiisa iluini atuuttussaajunnaarsitsineq

§ 354, imm. 3, allanngortinneqarpoq, taamatut iliornikkut aaliangersagaasoq siunissami atuisartut torersumik ingerlatsinissamut malittarisassaannut innersuussininngortillugu ilanngullugit akinut paasissutissiissutit aammalu isumaqatigiissutaasunut tunngasut malillugu kapitalit 6-iat pillugu aningaaserinermik ingerlatsisut aammalu ilisimatitsissutit pineqartumut atatillugit allanneqarnikuusut.

§ 354 b, imm. 1, allanngortinneqarpoq, taamatut iliornikkut aaliangersagaq pineqartoq atorneqartussanngorlugu atuutsitsivigineqartunulli ilanngunnagu Finanstilsynip annertusisamik nipangiussisussaatitaanera § 354, imm. 3-mi takuneqarsinnaasoq.

Allannguutit ilaatigut pisortanut isumannaarutaassapput aamma atuisartunut atatillugu sammiviit iluini maleruagassat ammasuutilernissaat eqqarsaatigalugit

Allannguutit makku innersuussutigineqarput:

§ 14, nr. 43 aamma 46

1. IT-kkoortumik ataatsimoorluni paasissutissanik peqarnermut atatillugu nakkutiginninnerit qulakkeerinnissutaasullu isumannaatsuunissaat pillugit maleruagassanik erseqqissaaneq

§ 343 r-imi nutaamik ilanngussisoqassaaq, tassani aalajangerneqarluni aningaasanik aallaaveqartumik ingerlatsivinni it-qarnerup iluani tutsuiginartumik nakkutiginninnissap isumannaallisarnissaa qulakkeerinninnissallu aamma inunnut ataasiakkaanut paasissutissanik qitiusumik peqarnermi aamma pineqartut atuunnissaat.

Allannguut erseqqissaataavoq taassumalu qularnaatsumik isumannaassavaa, qanoq annertutigisumik it-qarnermut atatillugu ataatsimoorluni inunnut ataasiakkanut tunngasunik toqqortaqarnermi toqqissisimanartumik nakkutiginninnermik isumannaallisaanermillu maleruagassiaasut atorneqarnissaat.

Innersuussutigineqarporlu allannguut una:

§ 14, nr. 33

1. Ajoqusertinnissamut sillimmasiisarfinnut, sillimmasiisarfittut ingerlatseqatigiiffittut akuersissutaateqarnissaq pillugu piumasaqaammut Garantifonden-ip ilaatinneqannginnera

Sillimmasiisarfittut ingerlatseqatigiiffittut akuersissutaateqartariaqanngitsut suliffeqarfiit allattorsimaffiannut Garantifonden-i ilanngunneqarpoq.

Ajotooruteqarnisssamut sillimmasiisarfik, taaneqartutut assigiinngitsunik sillimasiiffigineqarsimasoq akiliisinnaajunnaarpat, taava qularnaveeqqusii-sarfik (Garantifond) sillimmasiinerit atuukkunnarnissaasa tungaanut aqutsi-nerit tigusussavai. Tamanna isumaqarpoq, taaneqartup sillimmasiinermi § 11, imm. 1 naapertorlugu akuerineqartussamik akiliutaasinnaasunngortussat akisussaaffigalugit tigussagai.

Ullumikkut Garantifondi sillimmasiisarfittut akuerineqartussatut inatsisiti-goortumik Finanstilsynimit nakkutigineqartooreerpoq.

Innersuussutigineqarpoq allannguut una:

§ 14, nr. 4

## § 15

Atuuttussanngortitsinermi inatsit nr. 553 7. maj 2019-meersumi § 2-mi tunngavigineqarpoq, taannalu Kalaallit Nunaannut atuuttussanngortinneqarpoq.

Ataani eqikkarneqarput aningaaserinermik suliffeqarfiusut inatsisit malitassaat pingaarnerit, ilanngullugit Kalaallit Nunaannut atatillugu naleqqussaataasut pingaarnerit.

1. Akitsuut pillugu aaliangersagaq

Akitsuut pillugu aaliangersakkami § 361, imatut allannguuteqassaaq, tassa neqerooruteqartoq aningaasaanngitsut tigussaasut aningaasatulli naleqartinneqartut akileeriaatsillu qitiusumik aningaaserivimmiit akuersaarneqartut aammalu tigussaasuunngitsunik aningaasalerisut aningaasalerinermik neqerooruteqartut inatsisip § 361, stk. 6, nr. 1-iani malittarinnissasut aamma ilanngunneqassasut taamaattumillu ukiumut tunngaviusumik Finanstilsynimut 4.400 kr.-inik akiliuteqartalissasut.

## § 16

Atuuttussanngortitsinerup inatsit § 1 nr. 554 af 7. maj 2019 Kalaallit Nunaannut atuuttussanngortippaa. Ataanilu eqikkarneqarput aningaaserinermik suliffeqarfinnut inatsimmi allannguutit pingaarnerit, ilanngullugit Kalaallit Nunaannut naleqqussaataasut pingaarnerit.

1. Piginnittuiusunut malittarisassat

Atuuttunngortitakkut pisussaaffinngortinneqarpoq paasissutissiisarnissamik piumasaqaat aamma pisussaaffinngortinneqarlutik misissuisarnissat piginnittuiusunillu nalunaarutiginnittarnissat.

Malittarisassat atuuttussanngortinneqarput sillimmasiisarfeqatigiiusunut soraarnerussutisiassanillu ilioqqaavinnut.

Allannguutillu makku innersuussutigineqarput:

§ 16, nr. 2-4 og 11

Aamma sipaakkanik toqqorterivinnut maleruagassat atuuttussanngortinne-qarput.

Allannguutit makku innersuussutigineqarput:

§ 16, nr. 5-8

Malittarisassat sparekassenut andelsbankenullu atuutsinneqalinngillat.

Allannguutit makku innersuussutigineqarput:

§ 16, nr. 9-11

Ataani malittarisassat sukumiinerusumik nassuiaatigineqarput.

* 1. Piginnittut suliffeqarfiillu paasissutissiinissamik pisussaaffiligaanerat

Piumasarineqarpoq suliffeqarfinnik piginnittut, piginnittuunermut tunngasunik aallerlutillu nalunaarsussatitaasut, pisussaaffilerneqassasut suliffeqarfitsik ersersissallugu kikkunnit pigineqartoq allatullu aamma piginnittuunermut tunngasunik paasissutissiissuteqassallutik. Taamatut iliornikkut suliffeqarfiup nalilersinnaalissavaa, kikkut piginnittuiusuunersut. Aningaasaateqarfiit il.il nalinginnaasumik isigigaanni piginnittuunngitsut pineqartillugit piginnittuiusut pisussaaffiligaapput.

Aaliangiineq pisussaaffiliivoq eqqortunik attuumassuteqarlunik piginnittuuneq pillugu paasissutissiinissamut, suliffeqarfik piginnittuiusut pillugit paasiniaappat. Kisianni tamanna atuutinngilaq piginnittut nalunaarutiginninnissamut pisussaaffilerneqartillugit, soorlu eqqarsaatigalugit inatsisit tunngavigalugit aningaasaateqarfiusutut ingerlatsiviusut, piginneqatigiiffimmut aningaasat annertuut pillugit ingerlatsivimmut nalunaaruteqartussaasut.

Taaneqartut saniasugut suliffeqarfinnut pineqartunut pisussaaffiliisoqarpoq, inuttaligaasumik suliffeqarfiit pillugit paasissutissiinissamut, tunngavigalugu anngiortumik aningaasanik aqutsinnginnissamut inatsisit tunngavigalugit atuisut pillugit ilisimaarinninnissamut isumaginnittussanut. Suliffeqarfinnut taaneqartutut ittunut piginnittuiusut pillugit paasissutissiinissap saniatigut aamma piginnittuiunermut atatillugu piginnittuunerit qanoq illutillu ilusiligaanerannik nalunaarutiginnittuussaanerat piuvoq

* 1. Oqartussaassusillit il.il periarfissaat piginnittuussutsinut tunngasunik ingerlatitseqqissinnaanissamut

Inatsisitigut akuersissutigineqarpoq oqartussaassuseqartuusut aammalu SØIK piginnittuiusut pillugit suliffeqarfiit, aqqutigalugit, aningaasaateqarfik imal. piginnittuusut pillugit Erhvervsregister-imit nalunaarsugaasimasut, imminneq pissarsiarisimasaminnik paassissutissiissutinik EU-mi naalagaaf-finnut ilaasortaasunut allanut FIU-nut, aningaasalerinernillu paasiniaalluni qulaajaanermik sullissisuusunut, ingerlatitseqqissinnaanissaq (Financial Intelligence Units - FIU). Piginnaatitsissummi pineqarput paasissutissat, suliffeqarfiup, aningaasaateqarfiup imal. peqatigiiffiup toqqortarissallugit pisussaaffeqarfigisai qaqugukkut uppernarsaasersinnaasai, aammalu pineqarlutik paasissutissat, Erhvervsstyrelsenip IT-qarnikkut nalunaarsorsimasai.

* 1. Suliffeqarfiit misissuiniussamik pisussaaffii

Erseqqissarneqarpoq, suliffeqarfiit pineqartut minnerpaamik ukiumut ataasiarlutik piginnittuussutsit pillugit nalunaarsugaatigisat ukiumoortumik eqqortuullutillu nutarterneqarsimanisssaat isumannaassagaat.

Pisussaaffiliissutaavorlu ukiumoortumik misissukkat ukiumoortumik ataatsi-miinnermi qaqinneqarlutilutillu saqqummiunneqartarnissaat, tassani piginne-qatigiiffiup imal. inatsisit tunngavigavigalugit allatut ingerlatsisuusup ukiumut nalunaarutaani imal. allatut saqqummiussaani aqutsinermi inissisima-suusumit akuerineqartussanngorlugit.

* 1. Piginnittuiusut pillugit paasissutissiissutit nalunaarutigine-qartut assigiinngissuteqartut

Inuit suliffeqarfiillu anngiortumik ingerlatsinermut inatsimmi ilaatinneqartut aammalu oqartussaassuseqartitaasut, piginnittut pillugit nikingasoqarpat, ilisimasatik nalunaarutigissavaat, assigiinngissutaasullu Erhvervsstyrelsemut nalunaarutigineqassapput, tassanngalu isumannaarneqassaaq, nalunaaru-tigineqartut ingerlateqqinneqarlutik agguaanneqarnissaat oqartussaaffinnut nakkutiginninnissamut nakkutilliinissamullu suliffeqarfik pineqartoq pillugu oqartussaasunut.

Assigiinngissutaasunik nalunaaruteqarnermut atatillugu suliffeqarfik nalunaarutigineqartoq tungiminit nassuiaateqartinneqassaaq. Tusarniaaneq aqqutigalugu isumannaarumaneqarpoq piginneqatigiiffiup imal. inatsisit tunngavigalugit ilusiligaasumik ingerlanneqartup paasissutissiissutaasa Erhvervstyrelsemip nalunaarsugaani eqqortumik takuneqarsinnaanissaat.

Piginnaatitsissummik tunniussisoqassaaq, tassani piginnaassusilerlugu Erhvervststyrelsi immineq imal. oqartussaasoq alla nalunaarutaasumik isumaginnittoq, qitiusumik suliffeqarfiit nalunaarsorneqarfiannut (Det Centrale Virksomhedsregister), piginnittuisut pillugit paasissutissiissutaasumik avam-mut nalunaarutiginnissinnaalersitsisumik saqqummiussissasoq. Avammut taaneqartutut nalunaaruteqarneq taamaallaat pissaaq piginnittuiusut pillugut paasissutissiissutaasut assigiinngissuteqarsimappata. Nalunaarummik tamanut ammasumik saqqummiussineq taamaallaat pissaaq tamanna siunertaqartutut naapertuuttutullu isigineqarpat.

## § 17

Atuuttussangortitsinerup §1 inatsit nr. 1374 13. december 2019-immeersoq Kalaallit Nunaannut atuuttussanngortippaa. Ataani atuarneqarsinnaapput aningaaserinermik suliffeqarfiit pillugit inatsisip allannguutai pingaarnerit aammalu Kalaallit Nunaannut naleqqussaataasut pingaarnerit.

1. Anungaaserinermik suliffeqarfiit soqutigisatigut aporaaffeqartut

Uunga inassuteqaataasut § 99, stk. 2, til § 80, stk. 1 aamma 2, peerneqarput.

Allannguutip ersersilluarpaa, aaliangersakkamik inerteqqusiineq allanngortinneqarsinnaanngitsumik tamakkiisuusoq. Allannguinerup kingorna aningaasanik aqutsisivittut suliaqartuni siulersuisut imal. pisortaasoq suli akuersissuteqarsinnaassanngillat, pisortaq imal. sulisut qaffasinnerusutut inissisimasut aningaasanik erniortitsiniarluni ingerlatsiviusumi siulersuisunut ilaasortaasinnaassasut imal. aningaasanik uninngatitsivinni allaniluunniit, taaneqartutut ittutut aqunneqartuni, pingaaruteqartunik isumaqati-giissuteqarsimasuni imal. ingerlatsivinni arlaatigut suliffeqarfissuarnut attuumassuteqartuusuni.

Naliliineq sulisoq qaffasinnerusumik inissisimasuunersoq taamallu § 99, imm. 2-mut atatillugu inerteqqutaasumut ilaatinneqartuunersoq pisumiit pisumut naliliiffigineqartassaaq.

Allannguummut atatillugu innersuussutugineqarpoq:

§ 17, nr. 4

1. Peqatigiiffiit arlaatigut ningaasanik aqutsinermik aallaveqartut aammalu nunani allani aningaasaliissutinik aqutsinertut ittunik immikkoortortaqarfiit akiligasuagassanik taarsigassarsisinnaa-nerinut tunngasut

§ 162 a Nutaamik allanneqassaaq.

Allaqqiinermi § 162 a, nr. 2 ataasiinnarmik tigussaasumik allannguute-qassaaq, tamatumalu kingorna aningaasalerinermik aallaveqartumik peqatigiiffiit nunanilu allani aningaasanik inissititerinermik ingerlatsisut immikkoortortqarfii allatuulli akiligasuagassanik taarsigassarsisinnaa-titaalissapput, soorlu Qallunaat Nunaanni UCITS Aningaasanik inissititerinermik peqatigiiffittut sulisutullu il.il i § 68, imm. 2, nr. 1 naapertorlugu pineqartutut ittumik taarsigassarsisinnaatitaasoq.

§ 157 a, nr. 2-mi allassimassaaq, aningaasanik inissiisutut peqatigiiffik imal. nunani allani taamatut tunngaveqartumik ingerlatsiviusup immikkoortortaqarfia pingajuusoq sinnerlugu qularnaveeqqusii-sinnaanngitsoq imal. taarsigassarsisitsilluni taarsigassarsilluniluunniit.

Kisiannili peqatigiiffik taaneqartutut ittoq imal. nunani allani taaneqartutut inissisimasoq akilugasuagassanik taarsigassarsisinnaavoq tigummisalli 10%-iat qaangerlugu annertussuseqanngitsumik pineqanngippat iluanaaruteqarniarluni inissinniakkanik taarsigassarsineq.

Allannguineq aqqutigalugu aningaasanik tunngaveqartumik suliaqarlutik peqatigiiffiit aammalu nunani allani assingusumik aningaasanik erniortitsiniarnermik ingerlatsiviit immikkoortortaqarfii aningaasanik taarsigasuagassanik taarsigassarsisinnaatitaalersussaapput tamakkiisumilli tigummisarisat 10%-ii sinnernagit annertussuseqartunik, taarsigassarsia-riniakkat atorneqassanngippata iluanaarniarluni inissititigassatut (gearing). Kiisalu taaneqartut taarsigassarsisinnaanerinut tunngaviit annertusineqas-sapput, taarsigassarsiariniakkat aaliangersimasumik siunertaqartinneqa-runnassammata.

Aningaasaliissuteqartut illersorneqarnissaat eqqarsaatigalugu, akiligasuagassatut taarsigassarsianut piumasaqaataassaaq taaneqartut akili-gasuagassatut taarsigassarsiaminnik iluanaarniarlutik aningaasaliissutitut atuissannngitsut. Taamatut piumasaqarnikkut isumannaarneqassaaq ani-ngaasaliisuusut sullissisorisaasut tungaannit pigisaminnit qaffasinnerusunik toqqaannanngikkaluartumik inississuissannginnerat.

Allannguut una innersuussutigineqarpoq:

§ 17, nr. 6

1. Ukiumut nalunaarusiat qarasaasiatigut atsiorneri

Atsiuinerit ukiumut nalunaarusiat pisortanit atsiugaasunut atanissaannik piumasarineqartoq atorunnaarsinneqarpoq, pineqartillugit ukiumut nalunaa-rusianik qarasaasiat atorlugit elektroniskiusumik atsiorneqartut.

Piumasarineqassaarli, atsiuisut atiisa ukiumut nalunaarusiami pisortamit uppernarsaasiilluni atsiugaasumi aamma allanneqarsimanissaat

Ukiumut nalunaarusiami maleruaqqusat maanna atuuttut naapertorlugit suliarineqarsimasumi, suliffeqarfimmi akisussaasutut inissisimallutik ilaasortanit tamarmiusunit atsiorneqassaaq. Atsiornerillu pisortaasup uppernarsaasiilluni atsiorneranut attuumassuteqassapput. Inatsimmi ilaavoq atsiuinerit inatsimmi piumasarineqartut peqqussutaatillugit, elektroniskimik atsiorneqarsinnaanerat.

Pisortalli uppernarsaasiilluni atsiorneranut attuumassuteqartumik atsiornissamik piumasaqaat naammassineqarsinnaanngilaq digitaliusumik atsiornikkut, peqqutigalugu digitalimik atsiornerit allalluni atsiornernut sanilliullugit uppernarsaasiaasuni inissiivissanut aaliangersimasunut inissinneqarsinnaannginnerat.

Pisortamit atsiuinermut attuumassuteqartumik atsiornerit tunuliaqutarivaat, qanga uppernarsaasiat tamatigut allatamik atsiorneqartarnikuunerat. Digitalimilli atsiornerit uppernarsaasiaasumi aaliangersimasumik inissiivissamut inissinneqarsinnaanngillat.

Allanngut una innersuussutigineqarpoq:

§ 17, nr. 10 aamma 18

1. Ukiumut nalunaarusiamik Finanstilsynimut Erhvervsstyrelse-mullu nassiussineq

Aningaaserivinnit, aningaasanik tunngaveqartumik suliffeqarfinnit suliffeqarfinniillu piginneqataassutsit atorlugit allanut piginneqataasut (holdingselskabit), ukiumut nalunaarusiaat aammalu ukiup ingerlanerata ilaanut tunngasumik nalunaarusiaasut eqqarsaatigalugit ilanngullugit sillimmasiisarfiit holdingselskabitut ingerlasut, siunissami digitaliusumik toqqaannartumik Erhvervsstyrelsimut nassiussisinnaalissapput isumannaar-niarlugu nassiussaasut Erhvervstyrelsip IT-mik atortui atorlugit avammut saqqummiunneqarsinnaalernissaat.

Aqutsinikkut tunngaviusumik suleriusiuvoq innuttaasut suliffeqarfiillu pisortanut saaffiginninnermi imminneq saaffiginnissutiminnik ilusiliisinnaanerat. Taamalli tunngaviusumik suleriuseqarneq avaqqunneqassaaq, tassami suliffeqarfiit taamaallat ukiumut ukiulluunniit ilaanut nalunaarusianik taamaallat digitaliusumik Erhvervsstyrelsimut nassiussisinnaanerisigut.

Allannguutit makku innersuussutigineqarput:

§ 17, nr. 9 aamma 11-13

1. Aningaaseriviit atiminni suliffeqarfitik tamaasa ilanngullugit Finanstilsynimut ukiumut nalunaarusianik nassiussaqartar-nissaannik piumasaqaataasumik atorunnaarsitsineq

§ 195, imm. 3, atorunnaarsinneqarpoq, taamallu aningaaseriviit allatullu piginneqataassuteqqarnikkut aningaaserinermik sillimmasiinermillu ingerlataqartut, matumaniit pinngitsooratik Finanstilsynimut atiminni suliffeqarfiutimi ukiumut nalunaarusiaannik nassiussisussaajunnaartitaapput

Qaqutiguinnaq ataani suliffeqarfiutigineqartut nakkutiginissaannut pisariaqartinneqartarpoq taakkununnga atatillugu ukiumut nalunaarusianik takunninnissaq, taamaattoqartillugulu Finanstilsynip aningaasanik tunngaveqartumik suliffeqarfinnut atatillugu paasissutissanik piniarsinnaanermik, tamanna pisariqartinneqarpat /Finanstilsynip sulineranut atatillugu takuuk § 347) piginnaatitaaneranut atatillugu, taamatut pisariaqartitsisoqartillugu immikkut piniartoqarsinnaavoq.

Allanguut tassunga atatillugu imaattoq innersuussutigineqarpoq:

§ 17, nr. 12

1. Atuisartut illusinissamut tamatumunngalu assingusumik taarsigassarsisinnaanerannut neqerooruteqarnermi kisitsisinik pingaaruteqarnerpaamik takunnikkumalluni piumasaqarsin-naanermut inatsisitigut tunuliaqutsigaaneq.

Inuussutissarsiornermut Naalakkersuisoq (Erhvervsministeri) pigin-naatitaaffilerneqarpoq suliffeqarfiit, atuisartut illusinissamut tamatu-munngalu assingusumik taarsigassarsisinnaanerannut neqeroorute-qarnermi kisitsisinik pingaaruteqarnerpaamik takunnikkumalluni piumasaqarsinnaanermut tunngatillugu malittarisassiuussinikkut periarfissiivoq.

Taamatut periarfissalerneqarnermik aaliangersaaneq atorlugu erhvervsministeri periarfissinneqarpoq aningaaseriviit suliffeqarfiit, atuisartut illusinissamut tama-tumunngalu assingusumik taarsigassarsisinnaanerannut neqeroorute-qarnermi kisitsisinik pingaaruteqarnerpaamik takunnikkumalluni piumasaqarsinnaanermut tunngatillugu malittarisassiuussinissamut.

Kisitsisinik pingaaruteqarnerpaasunik uppernarsaatip, nalinginnaasumik isigalugu, skema ESIS-imik taaneqartartoq ilassusissavaa, illusinermut tunngatillugu taarsigassarsianut sukumiinerusunik paasissutissanik imaqartumik. ESIS skemalu maanna atuutereersutulli tunniunneqarsinnaavoq, atuisoq taarsigassarsinissamut pituttorneqartinnagu imaluunniit neqerooruteqarfigineqartinnagu.

Allannguut una innersuussutigineqarpoq:

§ 17, nr. 3

7. Finanstilsynip suliffeqarfinnut EU/EØS-ip avataani angerlarsimaffeqartunut piginnaatitaaffii

Aaliangersakkamik nutaamik ikkussisoqarpoq, tamatuma kingorna Finanstilsyni inerteqqusiigallarnermik aaliangiisinnaasunngortillugu pappialanik nalilinnik niuertut imaluunniit aningaasaateqarfinnik isumaqatigiissitsiniartartut tuniniaaviusuni ilaasortaallutilluunniit peqataasin-naajunaarsillugit, taamallu pineqartut aningaaserinermut inatsimmi aaliangersakkanik avaqqutaarinnissinnaajunaartillugit. Kiisalu aaliangersak-kani imm. 2-mi piginnaatitsissusiisoqarpoq Finanstilsyni ikkussisinnaaler-sillugu inerteqqusiinerugallartunik taamatut iliornikkut pineqartut tuniniaa-viusuni ilaasortaallutilluunniit peqataasinnaajunnaartissallugit, taakku peq-qussutit atuutsinneqalereersimasut iluini malittarisassianik unioqqutitsip-ppata.

Aaliangersakkamik nutaamik ikkussisoqarpoq, tassani Finanstilsyni periar-fissinneqarluni aningaasalersuisarfiit, Kalaallit Nunaanni inissisimasut unis-sassallugit, taakku kalaallit qallunaallu aningaasaliissutillit soqutigisa-risaat aammalu taakku torersumik ingerlanissaat innarlerneqarsinnaappata.

Allannguutit makkuusut innersuussutigineqarput:

§ 17, nr. 16 aamma 17

1. Nunami matumani taarsigassarsisitsisarfitsigut illusinissamut taarsigassarsinermut atatillugu sioqqutsisumik ilisimatitsinis-samut maleruaqqusat

§ 48 a § 1-imi, imm. 4, 1. pkt.-imi innersuussissummik ivertitsisoqassaaq tamatumalu kingorna § 48 a aamma nunani allani suliffeqarfinnut Kalaallit Nunaanni immikkoortortaqarfeqartunut atuuttussaalissaaq.

Inatsimmi allannguuteqartitsinikkut sioqqutsisumik ilisimatitsissuteqar-nissamut §§ 53 b-d-imi maleruagassat aamma Kalaalllit Nunaanni aningaaseriviit immikkoortortaqarfiinut illuliornissamut taarsigassiisarnernut eqqaanartunik taarsigassarsisitsisartunut atuutilissapput, pineqartillugit nunani allani taarsigassarsisitsinermik ingerlatsiviit immikkoortortaqarfii. Taamatut pisoqarneratigut Finanstilsynimit aamma nakkutigineqalissapput, immikkoortortaqarfiit pineqartut sioqqutsisumik ilisimatitsissuteqarnissamik malittarinninnersut.

Allannguut imaattoq innersuussutigineqarpoq:

§ 17, nr. 2

9. Ernialersuineq navialiffiusinnaanngitsumik taasaq, sillimmasiisarfiit suliffissuaqarfittut akiliisinnaassusiisa annertussusiat aammalu piginneqatigiiffiup pigisaanik tigusisinnaanermi killeqartitaalersimaneq pillugit malittarisassat

Akiliisinnaassuseq II aammalu peqqussutit atuutilersinneqarnissaannut malit-tarisassat pineqarput.

Taakku Kalaallit Nunaannut atuuttussanngortinneqanngillat.

Allannguutit makku innersuussutigineqarput:

§ 17, nr. 5, 8, 14 aamma 19-21

1. Finanstilsynimut inatsisitigut piginnaatitsissut, nittartakkani atorlugu Finanstilsynip pingaaruteqartunik sullissinermik ingerlatsisutut tikkuakkami aqqi taallugit takussutisiarinnis-sinnaaneranut.

Nutaamik immikkoortumik § 307 a-mik ikkussisoqarpoq, tassani Finanstilsyni pisinnaassusilerneqarluni aningaaserivinnik taarsigassarsisitsisarfinnillu, tuniniaavinnilu ingerlataqartuusut qitiusumillu illuatungiliuttuusut (CCP-t), pingaaruteqartunik sullisssisutut toqqarneqartut, aqqi atorlugit nittartakka-migut saqqummiussisinnaanissamut.

Taamatut iliornikkut avammut ammasumik saqqummiussineq pisinnaalerpoq, takutillugit kikkut pingaaruteqartunik sullississutinik ingerlataqartutut toqqarneqartut, taamaattumillu pisunik nalunaarutiginnittarnissamut pisus-saaffilerneqartut, pisut pingaaruteqartumik sullissinerup patajaatsuunis-saanut sunniuteqartillugit.

Tamatumali allanngortinngilaa, Finanstilsynip aaliangersimavissunik pisoqartillugu suliffeqarfimmut pineqartumut tusarniaareerluni avammut ilisimatitsissuteqarsinnaanissaa, tamannali aatsaat avataanit ilisimane-qalerpat taamallu aatsaat pisariaqartinneqalerpat pisariaqartumik pitsaaliui-soqarnissaq imal. arlaatigut allatut pisumut iliuuseqarnissaq, § 354 h, imm. 1.

Allannguut una innersuussutigineqarpoq:

§ 17, nr. 15

## § 18

Peqqussutip § 2 inatsimmi nr. 1563 27. december 2019-imeersumi ittoq Kalaallit Nunaannut atuuttussanngortippaa. Ataani atuarneqarsinnaapput aningaaseriviit pillugit inatsimmi allannguutit pingaarnerit ilanngullugit Kalaallit Nunaannut atatillugu naleqqussaatit pingaarnerit.

1. Annertusisamik paasissutissiisarnissamut naqqiuteqartarnissa-mullu pisussaaffiit

Aningaaserinermik suliffeqarfiit peqqusaapput sapinngisamik piaarnerpaamik Finanstilsynimut ilisimatitsissuteqartarnissamut, pingaaruteqartunik pisoqar-tillugu Finanstilsynip suliffeqarfimmi nakkutiillineranut pingaaruteqarsinnaa-sunik.

Toqqaannartumik aaliangiunneqarpoq, suliffeqarfiit inatsimmit atuutsitsivigineqartut pisussaaffeqassasut sapinngisamik piaarnerpaamik Finanstilsynimut paasissutissanik naqqiuteqartarnissamut, suliffeqarfik paasisaqartillugu, paasissutissiissutigineqarsimasut eqqortuusimanngitsut imal. paatsuunganartoqarsinnaasut, taamallu pisussaaffimmik malinninneq unioqqutinneqarsimasutut nalilerneqarpat kinguneqartinneqarsinnaasumik. Paasissutissanik naqqiineq atuutissaaq suliffeqarfimmut paasinarsippat, paasissutissiissutaasimasut eqqortuunngitsut imal. piviusunut sanilliullugit equngaassuteqarsinnaasut.

Suliffeqarfiup, ullumikkutulli, pisussaaffigissavaa paasissutissiissutinik siusinnerusukkut Finanstilsynimut nassiunneqarsimasunik naqqiinissaq, Taamaallaalli tamanna inatsisit tunngavigalugit tamanna pisussaaffiussaaq, suliffeqarfik kingusinnerusukkut paasisaqartillugu, paasissutissiissu-tigisimasat eqqortuusimanngitsut imaluunniit paatsuunganartortaqarsimasut. Nutaamik ikkussaqarnermi siunertaanngilaq, naqqiinissamik pisussaaffiup allatut nalilersorneqaqqinnissaa, ullumi atuuttumut sanilliullugu.

allannguutinut tulliuttunut Innersuussisoqarpoq:

§ 18, nr. 2-4, 16, 17 aamma 23

1. Finanstilsynip paasissutissat nakkutiginninnissallu pitsaasumik ingerlaaseqarnissaannut aqqutissiuussinissaat isumannaaru-mallugu paasissutissanut pissarsiniarsinnaaneq

Finanstilsynip aningaaseriviit, piginneqataassutsinik akoqartumik aningaa-sanik niuernermi ingerlatsiviit sillimmasiinermillu piginneqataanerit tunnga-vigalugit ingerlatsiviit akuersaarsinnaajumallugit qaammatit arfinillit tikillugit ilisimasalinnik pineqartunik malittarinnitsitsisinnaavoq, naliliiguni , pissutsit tamanna pingaaruteqartumik pisariaqartikkaat Finanstilsynip suliaminik ingerlatsisinnaanissaa isumannaarumallugu. Taamatullu suleriuseqarneq aamma immikkoortortaqarfinnut atuutissaaq.

Taamatut periuseqarneq soorlu assersuutigalugu atorneqarsinnaassaaq, anngiortumik aningaasatigut iliuuseqartoqarsinnaaneq pinngitsaaliornia-rumallugu Finanstilsyni tamatumunnga naammanngitsunik iliuuseqar-simappat, taamallu naliliippat pisumut atatillugu pisariaqartoq pineqartumik malinnaanissaq akuersissummi piumasaqataasut naammassillugit inger-laneri isumannaarumallugit. Aningaasanik aallaveqartumik ingerlatsinissamut inatsisit allatigut malinneqarnerannik isumannaarinninniarnermi aamma pisa-riaqartinneqalersinnaavoq pineqartup ingerlatsineranik immikkut ilisimasa-limmik malinnaatitsineq. Tassa imatut pisoqarsinnaavoq Finanstilsynip nak-kutilliinissamut qisuariarnissamut periarfissai atorneqartut, soorlu uparuaa-nissanut akuersinissanullu naammanngissinnaallutillugit imal. Naaper-tuunnatik isumannaarinninniarnermi aningaaserinermik suliaqarnermi inatsisit, anngiornermut akiuiniarluni inatsisit il.il. naammaginartumik isumannaarneqarsinnaajunaarnerinik kinguneqarsinnaasumik taamaattu-millu pisariqartinneqalersinnaalluni suliffeqarfiup qanimut iluaniillu malittarineqarnissaa.

Aaliangersakkallu atorsinnaanera piumasaqaatitaqanngilaq, soorlu suliffeqar-fimmik akuersisoqarsimanissamik imal. mianersoqqussuteqarsimanermik. Tassa naatsorsuutigineqarpoq aaliangersagaq atorneqarumaartoq, Finans-tilsyni nalilersuilluareerluni aaliangiippat, pineqartoq pingaaruteqartunik imaqartoq, Finanstilsynip sulinissaanut malittarinninnissamik pingaa-ruteqartumik tunngaviliisumik. Taamaattumik pitsaaliuinermik suliaqar-nermini, soorlu aningaasatigut pinerlunniarnerit anngiortumillu ingerlatsi-niarnerit allatullu tunngaveqartumik unioqqutitsinermik imaqartunik pisinnaasut eqqarsaatigalugit, Finansudvalgi siusinnerusukkut aningaasanik tunngaveqartumik sullissiviit pillugit paasisaqarsinnaalersikkumallugu, taamallu pisoqarneratigut malittarisassanik unioqqutitsinerusinnaasut navialissutaasinnaanerat qulaajarlugu.

Finanstilsyni ilaatigut inunnik immikkut piginnaaneqartunik ingerlatsinerup pitsaassusianik nakkutiginninnermik aammalu paasissutissanik aningaase-rivimmit il.il Finanstilsynimut ingerlateqqillugit tunniussaanik uppernarsaaser-suisinnaasunik misissuisinnaasunillu toqqartuisinnaalersillugu.

Nalilersuinermi isummertoqarpat, sutigut akuersinissamik tunngavissa-qarnersoq malittarinninnikkut misissortittariaqartoq, taava Finanstilsynimit pigaartinneqassaaq sukumiisumik misissuisinnaanerup isumannaarne-qarnissaa kiisalu aamma eqqarsaatigalugit malittarisassanik unioqqutitsi-nikkut suut suliffeqarfimmut navialiffiusinnaasut.

Inuk immikkut piginnaaneqarluni tunuliaqutaqartoq sivisunerpaamik qaammatini 6-ini sulisussanngorlugu toqqarneqarsinnaavoq. Nalingin-naasumilli misissuisitsinerit sap.ak. 6-iniit 8-nut sivisussuseqarajuttarput. Kisiannili ilaatigut qaammatit 6-it tikillugit sivisussuseqarsinnaasarlutik. Taamatut pisoqarsinnaavoq assersuutigalugu, Finanstilsyni tunngavis-saqarpat paasissallugu, annertuunik paasiniaruminaatsunik suliffeqarfik pineqartoq ingerlataqartoq.

Tamanna soorlu suliffeqarfiup annertussusianik tunngaveqarsinnaavoq, soorlu aaqqissuussaanera eqqarsaatigalugu aammalu tuniniaaviusumi qanoq erseqqitsigisutut inissisimanera peqqutigalugu.

Finanstilsyni, inunnik toqqaanermi, aaliangiisuussaaq, inuit pineqartut suliffeqarfiup il.il ingerlatsinerullu malittarinissaa qanoq sivisussuseqassa-soq. Sivisussusissamik aaliangiussinissami Finanstilsyni annertussusis-saasinnaasunik nalilersuissaaq, tassani oqimaaqatigiissarlugit malittarisas-sanik unioqqutitsimasinnaanerup qanoq navialiffiutigisinnaanera sanilliullugit ingerlanermi paasisat, akuersissummik tunniussiniarnermi tunngavigineqar-simasut.

Inuuk immikkut ilisimasaqartoq toqqaqqinneqarsinnassaaq tunngaviussaarlu toqqaaqqinnerit tamaasa immineq nalilersuisoqarnissaa, isumannaa-rumallugu toqqaanermi tunngavittut aallaavigisat naammassine-qarsimanissaat.

Suliffeqarfik tusartinneqarsimasoq inummik immikkut ilisimasalimmik toqqaasoqassasoq, ulluinnarni ingerlatsinermik malinaasinnaaqqullugu inuk pineqartoq paasissutissanik, ataatsimiinnerni najuunnissamut il.il ammaas-sivigineqassaaq. Maluginiarneqassaaq inuit pineqartut nipangiussinissamik aaliangersakkamik piumasaqarfigineqarmata. Inuk immikkut ilisimasalik taamatut ililluni suliffeqarfimmi paasissutissanik toqqortanillu malinnaasin-naalissaaq, tassa nammineq naliliinini malillugu Finanstilsynip suliareqqusaanik naammassinnissinnaanissaminut pisariaqartitaminik, soorluli aamma aamma inuup pineqartup ataatsimiinnerit tamaasa allallu suliffeqarfimmut atatillugu paasissutissat pissarsiarisinnaalissagai, tamakku-nunnga ilaallutik siulersuisut ataatsimiinnerini sammineqartut ataatsimeer-suarnernilu saqqummiunneqartut il.il.

Inuup immikkut piginnaasaqartup malittarinninnissamut toqqagaasup periar-fissarilissavaa aningaasanik aallaveqartumik suliffeqarfiusup ingerlatsinera paasisaqarfiginiassallugu, soorlu eqqarsaatigalugit suliffeqarfiit Finans-tilsynimit aningaasanik pinerlunniartoqarsinnaanermut naammanngitsumik isumannaallisaaffigisinnaasimasai pillugit peqqussuteqarnikkut ilisimatitsis-sutigineqarsimasutt, Ilisimasatut pissarsiat kingusinnerusukkut suliffeqar-fimmut atatillugu eqqartuussivikkoortitsisoqassagaluarpat imal. sullissaanik eqqartuussivikkoortitsisoqalissagaluarpat politiinut unnerluussisunullu upper-narsaataasinnaasutut pingaaruteqalersinnaasut. Eqqartuussivikkoortumillu ingerlatsisoqassappat inuk misissuitinneqartoq apersorneqarsinnaatitaas-saaq.

Inuk immikkut ilisimasaqartoq Finanstilsyni sinnerlugu inissisimassaaq, aammalu tassannga atorfeqartitaasinnaalluni. Tamatuma kingunerisaanik inuk immikkut piginnaanilik pineqartoq Finanstilsynitulli suliamut atatillugu paasiniaalluni pissutsinut pulatersinnaatitaassaaq, tamatuma ataani killiga-lugit immineq pinerlluttuliorsinnaanissamut inerteqqutaasut.

Finanstilsyni misissuitinniakkamik toqqaanermini suliassat suuneri aalianger-sussavai, tassani erseqqissarlugit ulluinnarni ingerlatsinermut atatillugu suut malittaritikkumanerlugit. Tamannalu suliassamik toqqakkamut sinaakkuser-suinikkut tunngavilerneqassaaq. ”Ulluinnarni ingerlatsineq” isumaqartin-neqarpoq suliffeqarfiup il.il. pineqartup ingerlatai suusinnaasulluunniit, Finanstilsynip nakkutigisassaasa ataani ittuusut. Suliassani suliffeqarfik allatigut aamma piumasaqarfigineqarsimatillugu malittarinnittussatut toqqa-gaasup suliassai killilersorneqassapputt imarisaasussat siunertallu malillugit ingerlasussanngorlugu.

Inuup immikkut ilisimasalittut toqqagaasoq alaatsinaatsuusutut ingerlassaaq allatigut akuliussinnaatitaanani, soorlu piumasaqarluni inimut allianger-simasumut isertinneqarnissamik, aatsaammi taamaaliorsinnaatitaassagami Finanstilsynimi atorfeqartuusoq taamaammalu malittarisassat atuutereersut tunngavigalugit, taanna taaneqartutut iliorsinnaatitaalluni. Imatut pisoqas-sagaluarpat, inuk Finanstilsynimi atorfeqartuunngitsoq siulersuisut ataatsi-miinnissaanut malinnaaffigisassaminut atugassanik tunniussivigineqan-ngitsoq, taava taassuma tamanna Finanstilsynimut ilisimatitsissutitut nalunaarutigisinnaavaa. Taava taamatut pisoqartillugu Finanstilsyni pisinnaatitaaffimminik atuilluni, tamatuma ataani allaffissornermut atatillugu piumasaqaateqarsinnaanini, suliffeqarfimmut pineqartumut atorsinnaavaa.

Suliffeqarfinnut atatillugu malittarisassiaasut naapertorlugit, immikkut ilisimasalittut toqqqagaasoq alaatsinaattutut taamaallaat inissisimasin-naavoq taamaattumillu suliffeqarfimmi pisortanut ilaasutut pissusi-lersorsinnaanani. Tamatuma malitsigisaanik ilaatigut tassa toqqagaasoq pineqartoq piginneqatigiiffinnut aqutsisut akisussaatitaasullu pillugit inatsisimmi maleruagassiaasut naapertorlugit suliffeqarfiup siulersuisuinit il.il aaliangiiffigineqartunut atatillugu akisussaatitaasinnaanngilaq.

Siunnerfiunngilaq aningaasanik tunngaveqartumik suliffeqarfiup aqutsisuisa siulersuisuisalu akisussaaffigisaasa iluini allannguinissaq. Immikkummi ilisimasaliup malittarinnittussatut toqqagaasup taamaallat siunertarissavaa suliffeqarfimmik malittarinninnissaq Finanstilsyni sinnerlugu malugisaminik paasissutissanillu nalunaarutiginninnissaq siunertaralugu suliaqartitaasoq. Taamaattumik toqqagaasoq/-sut Finanstilsyni sinnerlugu ataatsimiinnerni najuunnerminni pisortap siulersuisullu aaliangiussineri, periuserisaat, ilanngutinngitsoorsinnaasaat allalu pillugit akuersillutilluunniit allatut isummersorlutik suliaqarnerini akuliussinnaanngilaq/-llat. Kiisalu aamma taaneqartuni peqataanermii takusat Finanstilsynip suliffeqarfimmut qisuariaateqarnissamik aaliangiussinerani tunngavigineqarsinnaanngillat imal. suliffeqarfiup aqutsisorisaatalu il.il akisussaaffiinut atatillugu pillaatissiissutaasinnaasumik akisussaatitsiniarnermi aaliangiiniarnissamut sunniutaasinnaasunik kinguneqassanngillat.

Suliassamut immikkut ilisimasalittut toqqagaasut ulluinnarni ingerlatsinermik alaatsinaattutut sulinerannut atatillugu, Finanstilsynip suliassaanut atatilugu pingaaruteqartunik ilisimatitsissuteqartassaaq. Taamatut iliornikkut isuman-naarneqassaaq toqqagaasoq allatigut navialissutaasinnaasunik malussarpat Finanstilsynip ilisimatinneqarnissaa, pasitsaaqqarunik aningaasanik tunngaveqarlutik sulisut inatsisinik unioqqutsitsisumik sulisinnaanerannik, anngiortumilluunniit ingerlataqarlutik il.il. Taamatut iliornikkut Finanstilsynip piginnaatitaaffigisami iluini sukkanerusumik qisuariaateqarsinnaanera tun-ngavississinnaassagamikku iliuuseqarsinnaanermut iluaqutaasinnaasumik.

Finanstilsyni aaliangersagaq naapertorlugu tassaavoq suliassamut atatillugu immikkut ilisimasalimmik/-nnik malittarinnitsitassaminik toqqaasussaq. Tamatumunngalu atatillugu Finanstilsyni tassaavoq toqqarniagaq suliassamut naleqquttuunersoq aammalu suliassamik ilisimaarinnittuu-nersoq nalilersuisussaq.

Finanstilsynip toqqaanermi nakkutigissavaa, toqqagaasup attuumassuteqan-nginnissamut inatsimmik naammassiilluni inissisimasuunera piussammat. Tamanna peqqutigalugu ilaatigut inuk toqqagaasoq suliassap inaarsarnissaanut atatillugu attuumassuteqartut iluini inuttut soqutisaqartus-saanngilaq imal. aningaasanik tunngaveqartumik kallugusimassuuteqarani aammalu isumannaarneqassaaq isuamannaarlugusoqanngitsoq, suliffe-qarfimmut ingerlanneqartunullu atatillugu toqqagaasup sunniuteqarsinnaa-sumik inissisimaveqannginnissaa.

Finanstilsyni qaqugukkulluunniit aaliangiisinnaavoq, inuk toqqarneqarsimasoq malinnaajunnaartinneqassasoq, taassuma ataani Finanstilysnimit naliliisorqarpat, ilisimasatigut attuumassuteqannginnikkullu piumasarisaasut naammattumik tunngavigiunnaarlugit imal. naliliilluni toqqaanermi siunertarisaasoq tunngavissaaruttoq.

Inuit immikkut ilisimasallit Finanstilsyni sinnerlugu ulluinnarni ingerlatsisoqarneq malittarissavaat, taamaattumillu pisortatigoortumik aqutsinissamik piumasaqaataasut naapertuisumik malillugit sulissallutik.

Finanstilsyni tassaassaaq inuinnik immikkut ilisimasalittut toqqagaasunik isumaqatigiissuteqartussaq, tassani isumaqatigiissuteqarfigissnagu inuk aningaaserivimmik allatulluunniit aningaasat aallaavigalugit suliffeqarfimmi suliaqartuusoq. Taamatut inissiinikkut immikkut ilisimasallip aningaasanillu tunngaveqartumik suliffeqarfiup akornanni ”isumaqatigiissuteqarfigisamik” oqarneq paatsooorneqarsinnaajunaassaaq.

Finanstilsynip aningaasartuutit inunnut alaatsinaatsitaasunut aningaasar-tuutit akilerallarsinnaavai. Kisiannili aningaasartuutaasut naggataatigut ani-ngaaserivinnit il.il matuneqartussaapput. Finantilsynilu aningaaserivimmut il.il piumasaqarsinnaavoq siumoortumik akiliisoqassasoq imal. ingerlaavartumik akilersuisoqassasoq imal. sallunaveeqqusiisoqassasoq.

Inummik ataatsimik arlaqartunilluunniit immikkut ilisimasalinnik suliffeqar-fimmik piffissap aaliangersimasup iluani malittarinneqqusisinnaanerit Erhvervsankenævnimut saaffiginnissutigineqarsinnaapput pisussamik pine-qartumut nalunaarutiginnissimaneq kingusinnerpaamik sapaatit akunnerinik sisamanik ingerlareertillugu.

Ingerlasussani aaliangersakkat tunngavigalugit peqqussusiinerit Finanstilsynimi siulersuisunit aaliangerneqassapput.

Allannguutinut tuliuttunut innersuussisoqarpoq:

§ 18, nr. 11, 18. 24 aamma 25

1. Isertuunneqarluni nalunaarutiginnissinnaanermik aaqqissuus-samik nukittorsaaneq (whistleblowerordning)– nipangiussisus-saatitaanermik atorunnaarsitsineq

Siunissami suliffeqarfiup atorfillip imal. siusinnerusukkut atorfeqartinne-qarsimasup akornanni nipangiussinissaq pillugu isumaqatigiittoqarsimappat, isumaqatigiissutini takuneqarsinnaassaaq, aningaaserivimmi il.il atorfilik inatsisinik maleruagassanillu unioqqqutsitsinerit pillugit pisortanut nalunaarutignnissinnaanermut mattunneqanngitsoq.

Aningaaserivimmi il.il atorfilik atorfeqarsimasorluunniit pisortanut aningaase-riviit il.il pillugit inatsisinik unioqqutsitsisimasinnaasut pillugit nalunaarutigin-nissinnaatitaavoq, nipangiussinissamik suliffeqarfiup namminerlu akunner-minni isumaqatigiissuteqarsimagaluaruniluunniit.

Nipangiussinissamik piumasarineqartut inerteqqutaanerat aamma atuutilersi-nneqarsinnaapput suliffeqarfinnit imminernit § 75 a aaqqiissutaasimasut tunngavigalugit, ilanngulluit aamma taamaattut siammasissumik atuuttus-satut tunngavilerneqarsimagaluarpataluunniit.

Allannguutit makku innersuussutigineqarput:

§ 18, nr. 6 aamma 24

4. Aningaasalersuinermik ingerlatsiviit pillugit inatsit malillugu pineqaatissinneqarsinnaanerup pisoqalisoornissaata ukiut 10-utinneqarnera

Aningaaserivinnut assigisaanullu inatsimmik sakkortuumik unioqqutitsinerit ilaanut atatillugu pillaatinneqarsinnaanerit pisoqalisoornissaanik taaneqartartoq ukiunit 5-iniit ukiunut 10-nut qaffanneqarpoq.Aaliangersagaq aqqutiga-lugu isumannaarumaneqarpoq unioqqutsitsinerit iliuuseqarfigisinnaanerisa annertusillugulu nukittorsarnissaat.

Inatsimmik aningaaseriviit assigisaasalu sakkortuumik unioqqutsitsineri aaliangersakkami allattorneqarput.

Uppernarsaatissat qitiusunik paasissutissiissutinik unioqqutitsinermi aningaasat aallaavigalugit aningaasaliisunut (PRIIP-nut) Europaparlamentimi artikelit Siunnersuisoqarfimmilu peqqussut nr. 1286/2014/EU ulloq 26. november 2014-imeersoq naapertorlugu aaliangiussaq atuutilersinneqan-ngilaq.

Allannguutit uku innersuussutigineqarput:

§ 18, nr. 29-33

5. Finanstilsynimi siulersuisunut ilaasortanut malittarisassat nutaat

Finastilsynimi siulersuisunut ilaasortat amerlassusissaat marlunnik qaf-fanneqarpoq inunnik pitsaaliuinermik aningaasanillu anngiortumik pinerlun-nermik, paasissutissatut toqqortanik ilisimasaqartunik internetsilu atorlugu naviliffiusinnaasunik immikkut ilisimasalinnik ilassuserneqarluni. Taamatut iliornikkut Finanstilsynip siulersuisuini siulittaasoq ilanngullugu inunnik 9-nik issiasoqarsinnaalerpoq.

Ilaasortat immikkut ilisimasanik peqarnissamik piumasaqaateqarluni amerlassusiannik qaffaanikkut ilisimasat aammattaaq immikkut ilisimasallinnik siulersuisunut pisariaqartitsisoqartillugu ikiuisartunik siammasissusiliinikkut annertusineqarpoq.

Piumasaqaatit nutaat arlaqartut piukkunnassutsimut tatiginassutsimullu il.il Finanstilsynimi siulersuisunut ilaasortassanik toqqagassanut atatilugu, ilanngunneqarput.

Erhvervsministerip Finanstilsynimi siulersuisunut ilaasortassanik toqqaa-nermini pingaartissavai, ilaasortanngortussap siulersuisunut ilaasortatut sulinissamini, ilisimasatigut tunuliaqutimigut, pineqartunut piginnaasamagut misilittagarisamigullu kiisalu pitsaasumik isigineqartuunermigut, tutsui-ginassutsimik takutitsisuunermigut siulersuisunullu ilaasortatut suliassaminut atatillugu namminersorsinnaallunilu sullarissuunermigut, piukkunnartuu-nissaa. Aamma pingaartinneqassaaq isumannaassallugu pineqartup siulersuisuni sulinissaminut naammattumik piffissaqartuunissaa.

Siulersuisunut ilaasortassatut piukkunneqartoq pinerluuteqarsimasutut, anngiortumik aningaasatigut ingerlatsisimasutut, aningaasarivinnut assigisaanullu atatillugu inatsisit allatullu nalimmassaataasut taasanut atuumassuteqartut eqqarsaatigalugit unioqqutitsisimasuussanngilaq. ”Aningaaserinermut nalimmassaatit allat” tassaapput malittarisassat Finanstilsynip nakkutiginninnissaminut pisinnaatitaaffiani ittut.

Pineqartoq suliffeqarfimmi pinerluuteqarnermut inatsit tunngavigalugu, anngiortumik ingerlatsisimanermik tunngaveqartumik, aningaaserivinnut assi-gisaanullu inatsimmut atatillugu aammalu taaneqartunut attuumassute-qartunut malittarisassanut atatillugu, pillaatissinneqarsimasumi aqutseqa-taasutut issiasimasuussanngilaq, pisimasut aqutsisunut peqataatillugu pisimasut pineqarpata.

Pineqartoq Finanstilsynimi siulersuisunut ilaasortaasinnaanngilaq, aqutsinermut atatillugu akisussaasutut nakkutigineqarluni imal. nakku-tiginninnissami tunngaviusunut peqataappat, pineqartoq Finanstilsynimi siulersuisunit isummerfigisassaallunilu aaliangiiffigisaassaasussappat.

Finanstilsynimi siulittaasutut ilaasortanut, siulittaasumut siulittaasumullu tullisumut atatillugu immikkut ittunik piumasaqaatitaqartitsisoqassaaq. Tassani siulittaasoq siulittaasullu tullia – nalinginnaasumik siulersuisunut ilaasortanut atuutsinneqartut saniatigut – aningaaserivimmi assingusumiluunniit atorfeqartuusimassanngillat imal. taamaattuni siulersuisunut ilaasortaasuusimassanatik erhvervsministerip toqqaaneraniit kingumut qiviaraanni ukiut tallimat kingulliit atuuttumik.

Erhvervsministeri Finanstilsynimi amerlanerussuteqartut inassuteqarnerisigut siulersuisunut ilaasortamik peersitsisinnaavoq taanna piuamasarisaanut naapertuuttumik malinnissimanngippat.

Malittarisassat Finanstilsynip siulersuisuinut atuutsinneqalereerput, Taamaattumik allannguut tunngaviatigut Kalaallit Nunaanni pissutsinut sunniuteqanngilaq.

Allannguutinut tulliuttunut innersuussisoqarpoq:

§ 18, nr. 8-10 aamma 12-15

## § 19

Atuutsitsilernerni aaliangersakkanik aammalu ikaarsaarnermut atatillugu aaliangersakkanik § 19-i imaqarpoq.

Allannguutit ilarpaalui peqqussummut peqatigitillugit atuuttussanngortinneqanngillat, kisianni malitsigititatut erhvervsminister-imit atuuttussanngortinneqarsinnaallutik. Taamaattoqartillugu § 19, imm. 2-mut eqikkaanermi innersuussuteqarpoq.